Gulhun rangalhu kuran Foreign minister India ah\nގުޅުން ރަނގަޅު ކުރަން ފޮރިން މިނިސްޓަރު އިންޑިއާއަށް\nރައީސުލް ޖުމްހޫރިއްޔާ އަބްދުﷲ ޔާމީނު އަބުދުލް ގައްޔޫމުގެ މަންދޫބެެއްގެ ގޮތުން ފޮރިން މިނިސްޓަރު ޑރ. މުހައްމަދު އާސިމް މިއަދު އިންޑިއާ އަށް ވަޑައިގެންފި އެވެ.\nއާސިމް އިންޑިއާއަށް ވަޑައިގަތީ ދެ ގައުމުގެ ގުޅުން ބަދަހި ކުރުމާ ބެހޭގޮތުން މަޝްވަރާ ކުރަން ކަމަށް ފޮރިން މިނިސްޓްރީން ބުންޏެވެ. މިނިސްޓަރު އިންޑިއާއަށް ވަޑައިގެންނެވީ ރާއްޖެ އާއި އިންޑިއާގެ ގުޅުން ގޯސްވެފައިވާ ކަމަށް އިންޑިއާ ނޫސްތަކުން ހަބަރު ފަތުރާގައި ވަނިކޮށެވެ.\nދަތުރުފުޅުގައި އިންޑިއާގެ ބޮޑުވަޒީރު ނަރެންދުރަ މޯދީ އާއި އެ ގައުމުގެ ފޮރިން މިނިސްޓަރު ސުޝްމާ ސްވަރާޖްއާ އާސިމް މާދަމާ ބައްދަލު ކުރައްވަން ހަމަޖެހިފައިވާ ކަމަށް އިންޑިއާގެ ނޫސްތަކުން ވެސް މިއަދު ބުންޏެވެ.\nދެ ގައުމުގެ ގުޅުން ގޯސްވެފައިވާ ކަމަށް އަޑު ފެތުރުނީ ފްރީ ޓްރޭޑް އެއްބަސްވުމުގައި ރާއްޖެއިން ޗައިނާއާ އެކު ސޮއި ކުރުމުންނެވެ. ސަރުކާރުން ކުރިން ބުނެފައި ވަނީ އެ އެއްބަސްވުމުގައި ސޮއިކުރުމަކުން ދެ ގައުމުގެ ގުޅުމަކަށް ބުރުލެއް ނާރާނެ ކަމަށެެވެ. ރާއްޖޭން ފުރަތަމަ އިންޑިއާއާ އެކު ފްރީ ޓްރޭޑް އެއްބަސްވުމެއްގައި ސޮއި ކުރާނެ ކަމަށް ދިވެހި ސަރުކާރުން ބުނެފައިވާ ކަމަށް އިންްޑިއާގެ ނޫސްތަކުން ފަތުރާފައިވާ ވާހަކަ އެ ގައުމުގައި ހުންނަވާ ސަފީރު އަހުމަދު މުހައްމަދު ވަނީ ދޮގު ކުރައްވާފަ އެވެ.\n"މުއާމަލާތްތަކާއި މަޝްވަރާތަކުގައި ރަސްމީ އަދި ނުރަސްމީ ރެކޯޑެއް ވެސް ނެތް އަޅުގަނޑުމެން ފުރަތަމަ އިންޑިއާއާ އެކު އެފްޓީއޭގައި ސޮއިކުރަން ވައުދުވި ކަމުގެ،" އިންޑިއާގެ ދަ ޓްރައިބިއުން ނޫހަށް ދެއްވި އިންޓަވިއުއެއްގައި އޭނާ ވިދާޅުވެފައި ވެއެވެ.\nއިންޑިއާއާއެކު ފްރީ ޓްރޭޑް އެއްބަސްވުމެއްގައި ސޮއިކުރުން ލަސްވަނީ ކީއްވެތޯ ދެނެންނެވުމުން ސަފީރު ވިދާޅުވެފައި ވަނީ އެކަމުގެ ވަކި މިވެނި ސަބަބެއް އެނގިވަޑައި ނުގަންނަވާ ކަމަށެވެ.\n"އެބަހުރި މިހާރަށް ވުރެ ހަލުވިކޮށް ކުރިއަށްދާން ޖެހޭ ކަންތައްްތަކެއް، އެފްޓީއޭ ވެސް ހިމެނޭ ގޮތުން،" އޭނާ ވިދާޅުވެފައި ވެއެވެ.\nއިންޑިއާ ޑރ. މުހައްމަދު އާސިމް ފޮރިން މިނިސްޓްރީ


BREAKING | Covid-19: Brazil In Ithuru 31000 Meehunnah Bali Jehi, Ithuru 1185 Maru - Vaguthu\nކޮވިޑް-19: ބްރެޒިލް އިން އިތުރު 31000 މީހުންނަށް ބަލި ޖެހި، އިތުރު 1185 މަރު\nބްރެޒިލް އިން އިތުރު 31000 އަށްވުރެ ގިނަ މީހުން ކޮވިޑް-19 އަށް ފައްސިވެ، މި ބަލީގައި އިތުރު 1185 މީހަކު މަރުވެއްޖެ އެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، ބްރެޒިލް އިން މިދިޔަ 24 ގަޑިއިރު ތެރޭގައި އެކަނިވެސް އިތުރު 31,197 މީހަކަށް ކޮވިޑް-19 ޖެހިފައި ވެއެވެ. މިއީ މިހާތަނަށް އެޤައުމުން ދެވަނައަށް އެންމެ ގިނަ ބަޔަކު، އެއް ދުވަސް ތެރޭ މި ބައްޔަށް ފައްސިވި ފަހަރެވެ.\nއިއްޔެ އިތުރު ގިނަ އަދަދެއްގެ ބަޔަކު ބްރެޒިލް އިން ކޮވިޑް-19 ޖެހިގެން މަރުވުމާއެކު އެޤައުމުން މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 38,497 އަށް އަރާފައެވެ. ބްރެޒިލް އަކީ މިދިޔަ 24 ގަޑިއިރު ތެރޭގައި ދުނިޔެއިން އެންމެ ގިނަ ބަޔަކަށް ކޮވިޑް-19 ޖެހި، މި ބަލީގައި މިދިޔަ 24 ގަޑިއިރު ތެރޭ ދުނިޔެއިން އެންމެ ގިނަ ބަޔަކު މަރުވި ޤައުމެވެ.\nބްރެޒިލް އަށް ކޮވިޑް-19 ގެ ނުރައްކާ ދުވަހެއް ދުވަހަކަށް އިތުރުވަމުން އަންނައިރު، އެޤައުމުގައި ބަލި ޖެހޭ މީހުންނާއި ބަލީގައި މަރުވާ މީހުންގެ އަދަދު އަންނަނީ ހިފެހެއްޓުމެއް ނެތި އިތުރުވަމުންނެވެ. އެޤައުމަކީ މިހާރު ދުނިޔެއިން ދެވަނައަށް އެންމެ ގިނަ ބަޔަކު ފައްސިވެ، މި ބަލީގައި މިހާތަނަށް ދުނިޔެއިން ތިންވަނައަށް އެންމެ ގިނަ ބަޔަކު މަރުވި ޤައުމެވެ.\nފަހުގެ މަޢުލޫމާތުތަކަށް ބަލާއިރު، ބްރެޒިލް އިން ކޮވިޑް-19 ޖެހުނު މީހުންގެ ތެރެއިން ބަލިން ރަނގަޅުވީ، 325,602 މީހެކެވެ. އަދި 8,318 މީހަކަށް އެޤައުމުގައި މި ބައްޔަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައެވެ. އެހެންކަމުން ކުރިޔަށް އޮތް ދުވަސްތަކުގައި އެޤައުމުން މަރުވާ މީހުންގެ އަދަދު ވަރަށް ބޮޑަށް އިތުރުވެގެން ދިއުމަކީ އެކަށީގެންވާ ކަމެކެވެ.\nބްރެޒިލް ހިމެނޭހެން ދުނިޔޭގެ 213 ޤައުމަކުން ނުވަތަ ސަރަޙައްދަކުން ކޮވިޑް-19 ފެނިފައި ވެއެވެ. ދުނިޔޭގެ އެކި ކަންކޮޅުތަކުން މިހާތަނަށް މި ބަލި ޖެހުނު މީހުންގެ އަދަދު 7.3 މިލިއަނަށް އަރާފައިވާއިރު، އޭގެތެރެއިން ހަތަރު ލައްކައަށްވުރެ ގިނަ މީހުން ވަނީ މަރުވެފައެވެ.\nބްރެޒިލްގެ ރައީސް ބުނާގޮތުގައި ކޮވިޑް-19 އަކީ އާދައިގެ ރޯނގާއެކެވެ. އެހެންކަމުން އެކަމާއި ކަންބޮޑުވާންވީ ކަމެއް ނެތް ކަމަށާއި ޤައުމު ހުޅުވާލައި އާންމު ދިރިއުޅުމަށް އެންމެންވެސް ދާން ޖެހޭނެ ކަމަށް އޭނާ ބުނެފައި ވެއެވެ. މި ބަލީގެ ކުރީކޮޅު އޭނާ ބުނެފައި ވަނީ، ބްރެޒިލްގެ ރައްޔިތުންނަށް މި ބަލި ޖެހުމަކީ ދުރު ކަމެއް ކަމަށާއި، އެޤައުމުގެ ރައްޔިތުން ނަޖިސްފެން ދައުރުވާ ޖަންޝަންތަކަށް ފައިބައި ތިއްބަސް މި ބަލީގެ އަސަރެއް ނުކުރާނެ ކަމަށެވެ.


Mie Fahuge Thaareehehgai Siyaasee Party Akah Election In Kuri Ehme Bodu Jehsun - Vaguthu\nމިއީ ފަހުގެ ތާރީޚެއްގައި ސިޔާސީ ޕާޓީއަކަށް އިލެކްޝަނުން ކުރި އެންމެ ބޮޑު ޖެެއްސުން - ނިހާން\nޕީޕަލްސް ނޭޝަނަލް ކޮންގްރެސް ( ޕީ.އެން.ސީ )ގެ ނަމުގައި ރަޖިސްޓްރީ ކުރުމަށް ހުށަހަޅާފައިވާ ފަސްހާހަށް ވުރެ ގިނަ ފޯމުތަކުގައި ގިނަ މައްސަލަތަކެއް އުޅޭ ކަމަށް ވިދާޅުވެ، އެ މަސައްކަތް ލަސްކުރުން ސިފަ ކުރެވެނީ ، ފަހުގެ ތާރީޚެއްގައި ސިޔާސީ ޕާޓީއަކަށް އިލެކްޝަން ކޮމިޝަނުން ކުރި އެންމެ ބޮޑު ޖެއްސުމުގެ ގޮތުގައި ކަމަށް ޕީޕީއެމްގެ ޕާލިމެންޓްރީ ގުރޫޕް ލީޑަރު އަދި ވިލިމާލެ ދާއިރާގެ މެމްބަރ އަޙުމަދު ނިޙާނު ޙުސައިން މަނިކު ވިދާޅުވެއްޖެއެވެ.\nނިޙާނު މިހެން ވިދާޅުވީ، ޕީ،އެން.ސީ ގެ މުޢައްޞިސް ، އަދި ފޮނަދޫ ދާއިރާގެ މެމްބަރު ޢަބްދުއްރަޙީމު ޢަބްދުﷲ އާއެކު، ޕީޕީއެމް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައެވެ.\nޕީއެންސީ ރަޖިސްޓްރީ ކުރުމަށް މިހާތަނަށް އައި އިރު، 5100 ފޯމު އިލެކްޝަނަށް ވަނީ ހުށަހަޅާފައެވެ. ނަމަވެސް އޭގެތެރެއިން ރަޖިސްޓްރީ ކޮށްދީފައި ވަނީ 2300 ފޯމެވެ.\nއިތުރަށް ވާހަކަފުޅު ދައްކަވަމުން ނިޙާން ވިދާޅުވީ، އިލެކްޝަނުން މިހާރު ޢަމަލުކުރާ ގޮތުގެ މިސާލަކީ ހޮސްޕިޓަލަށް ގެންދިޔަ ޙާލުބޮޑު ބަލިމީހެއް އައި.ސީ.ޔޫ ދޮރުމަތީގައި ބާއްވައިގެން އެކަމާއި ގުޅުންހުރި ފަސް ޑޮކްޓަރަކު ދެ އަތް އުރާލައިގެން ތިބުން ކަމަށާއި މި މައްސަލައަށް އަވަސް ފަރުވާ އެއް ބޭނުންވާ ކަމަށެވެ.\n" ކުރިއަށް އޮތް އެއް ގަޑި އިރުތެރޭގަ ޕީ.އެން.ސީ ރަޖިސްޓްރީ ކޮށްނުދެއްވައިފިނަމަ، ރާއްޖޭގެ ޞައްހަ އެއްވެސް ސިޔާސީ ޕާޓިއެއް އޮންނާނެ ކަމަކަށް އަޅުގަނޑުމެން ޤަބޫލެއް ނުކުރަން. މި ދައްކަނީ އެތައްހާސް ބައެއްގެ ހައްޤުގެ ވާހަކަ. މިއީ ވަރަށް ސީރިއަސް މައްސަލައެއް " ނިހާނު ވިދާޅުވިއެވެ.\nކޮންގްރެސް ޕާޓީ އަކީ، ޕީޕީއެމް ގެ މައްސަލަ ކޯޓުގައި އޮތުމުން އެކަން ކަމާ ގުޅިގެން އުފައްދަން މަސައްކަތް ކުރާ ޕާޓީއެކެވެ. މި ޕާޓީ ހެދުމުގެ ހުއްދަ ދެއްވާފައިވަނީ ފޮނަދޫ ދާއިރާގެ މެމްބަރ ޢަބްދުއްރަހީމް ޢަބްދުﷲ އަށެވެ.\nޖެނުއަރީ 23, 2019 14:51\nކަލޭމެންގެ ބާރުއޮތްއިރު ތިޔަ އިލެކްޝަން ކޮމިޝަން އާއި އަދިވެސް ސަރުކާރުގެ ހުރިހާތަނަކުން އެހެންމީހުނަށް ކުރި ޖެއްސުން ހަދާން އެބަހުރިތަ ؟ ލަދުހަޔާތް ކުޑަ !\nޖެނުއަރީ 23, 2019 16:49\nއީސީ ޝަރީފު ހައްޔަރުކުރޭ! މައްސަލަ ތަޙްގީގު ކުރޭ! ކަނޑަ އެޅިގެން ޖެއްސުންކޮށް ދުއްޕާންކުރާ މައްސަލަ ބަލާދީ! ހަމައާއި އިންސާފުން އެއްކިބާވެތިބެ އީސީން އެކުރަމުން ގެންދާ އުނދަގޫތަކަށް ޙައްލު ހޯދަދީ! އީސީން ފޯމްތައް ހުށަހަޅާފައިވާ ފަރާތްތަކަށް ގުޅާ އެކުރަނީ ހަމަ ބޮޑު ޖެއްސުމުގެ ޢަމަލެއް! އެބުނާހެން ފޯމް ހުށަޙަޅާފަައިވާ މީހުންނާ ނުގުޅުނީމަ ފޯމް ބާޠިލްކުރާނަމަ އެއީ މައްސަލައެއް! ދާދި ފަހުން ރަޖިސްޓްރީކޮށްދިން ޕާޓީތަކުން ހުށަހެޅި ފޯމްތަކުގައި ހުރި ނަންތަކަށް ގުޅިންތޯ؟ ސައްޙަކަން އެގޮތަށް ބެލިންތޯ؟ ނުބަލާކަމަށް މަޢުލޫމާތު ލިބޭ!! ބެލި ނަމަ 36 ގަޑިއިރުތެރޭ ޕާޓީތައް ރަޖިސްޓްރީކޮށެއް ނުދެވޭނެ!! ދެން ޕާޓީތަކުގައި ތިބި މެމްބަރުންވެސް ސައްޙަތޯ ބަލަން ހުރިހާ ޕާޓީތަކުގެ ދަފްތަރުގައި ތިބި އެނެނަށް ގުޅާ ކަށަވަރު ނުކޮށް ތިބީ ކީއްވެބާ؟ މީނާ ހިފާ ހައްޔަރުކުރަން ޖެހޭ މިހަރު!! އޮޅުވާލި ވޯޓް 2018 އީސީ ޝަރީފް!! ކިތަންމެ ރުޅިއަޔަސް އެލަގަބު އޮންނާނެ އެމައްސަލަ ބަލާ މީނާއާ ދޭތެރޭ ކަމާބެހޭ އިދާރާތަކުން ފިޔަވަޅު އަޅަންދެން!!\nޖެނުއަރީ 23, 2019 15:13\nޢީސީގެ ފަސްމީހުން ސައިޒްވެގެން ދާއިރު މިޔަދު އެމީހުންގެ މައްޗަށް ނާޖާއިޒް ނުފޫޒްފޯރުވާ އެއްވެސް ފަރާތެއްގެ އެނހީތެރިކަމެއް އީސީއަކަށް ނުލިބޭނެ.\nފަހަރުގަ ވެދާނެ ނިމިދިޔަ ރިއާސީ އިންތިހާބުގެ އެއްބަސްވުމުގެ ބައެއްކަމަށް ޔާމީން ޕާޓީއެއް ހަދާނަމަ އެކަމަށް ހުރަސްއެޅުން.\nއަދި އެއްބަސްވުމުގެ ބައެއްގަ އޮވެދާނެ އީސީ މެމްބަރުން ދިފާޢްކޮއްދިނުން ޝަރުތުކޮއްފަ އެގޮތުން މެމްބަރުކަމުން ވަކިކޮއްފި ހާލަތެއްގަ ބޭރުގައުމެއްގެ ހިމާޔަތް ދިނުން.\nއެހެންނަމަވެސް މިމީހުންނަށް ވިސްނާ ނުލެވޭ ޕޮއިންޓަކީ ގައުމް ދޫކޮއްފަ ފިލުމުގެ ކުރިން ކޮންމެފަދަ ގޮތެއްވެސް ކުރިމަތިވެ ޤައުމުގައި ތާށިވެދާނެކަން.\nކަންތަށްތަށް ބަދަލުވަމުންދާ ގޮތަށް ބަލާއިރު މީގެ އެއްވެސް މީހަކަށް ޖަރީމަ ހިންގާފަ ފިލުމުގެ ފުރުސަތެއް ނެތްކަން ބަދަލުވަމުންދާ މަންޒަރުތަކުން ވަރައްސާފްކޮއް އެނެގެއެވެ.\nޖެނުއަރީ 23, 2019 15:15\n10 މެމްބަރުންގެ ގޮނޑި ގެއްލުނުކަމަށް ކުރި ޖެއްސުން ތިޔަށްވުރެ މާބޮޑު. އެއީ ކަލޭމެންގެ ރޭވުމުން ކުރިކަމެއް.\nޖެނުއަރީ 23, 2019 15:18\nތިންހާސްމީހުން ފޯމްހިފައިގެން އެއްފަހަރާ އެތަނަށްދާންވީ.\nތެދެއް.. ރާއްޖޭގައި ސިޔާސީ ޕާރޓީތައް ހިންގާތާ ގަރުނަކަށް ވުރެ ގިނަ ދުވަސް ވެއްޖެ؟؟؟ "ފަހުގެ ތާރީހެކޭ" ބުނާނީ ވަރަށް ގިނަ ދުވަސް ވަންދެން ހިނގަމުންދާ ކަންކަމަށް.. ނިހާނުމެން ދިވެހި ބަހުން ވާހަކަ ދައްކަން ދަސްކޮށްބަލަ.. ހަމަ އެކަނި ދުރޫސުލް އަހްލާގް ކިޔަކަސް ނުވާނެ..\nޖެނުއަރީ 23, 2019 15:19\nއެހެންވީމަ ބަދަލު ހިފަން ތަ ކަލޭމެން ތި އުޅެނީ. ކަލޭމެނާ އެ މީހުންނާ ތަފާތެއްއެބަ އޮތްތަ. ކަލޭމެން ގެ ދައްޖާލުކަން މާބޮޑު ލާދީނީ ބައިގޑު\nޖެނުއަރީ 23, 2019 15:22\nޖެނުއަރީ 23, 2019 16:40\nސާބަހޭ ތިމަރަ ވަގަށް 18 މިލިއަން ޑޮލަރ\nތިޔަ ބޭފުޅުން ވެރިކަމުގައި މަޖިލީހުގެ މެޖޯރިޓީ އޮތް އިރު އިދިކޮޅު ޕާޓީއަކުން އެދިގެން މިނިވަން މުއައްސަސާއެއް ކީއްކުރަން މިނިސްޓަރެއްވެސް ޖަވާބުދާރީ ކުރުވަން މަޖިލީހަށް ހާޒިރުކުރަން ފުރުސަތު ދެއްވިންތޯ؟ މިއަދު ކޮޅު ބަދަލުވީމާ ނިކުމެ ވާހަކަ ދައްކަން ކުޑަވެސް ލަދެއް ހަޔާތެއް ނެތް ބައެއް މިއީ!\nޖެނުއަރީ 23, 2019 18:32\nއެހެން ޕާޓީއަކުން ނިމިދިޔަ ފަސްއަހަރު ޖަލްސާ ގަނޑެއް ބާއްވާލަން ފުުރުސަތު ނުދިންބަޔަކު ޕާޓީ ރަޖިސްޓްރީ ނުވެގެން ލަސްވެގެން އުޅޭކަށް އަދި ނުވޭ. މިފަސްއަހަރު ނިމޭ ހިސާބުގަ ކޮށްދިނީމަ އިންސާފުވެރިވާނީ. މިމީހުން ލަދު ނުގަންނަނީބާ ހަމަ\nޖެނުއަރީ 23, 2019 18:42\n91000 މިިިިިހުނޯ 2000 ހަމަނުކުރެވުނޯ ވ ސަލާނ\nޖެނުއަރީ 23, 2019 18:45\nކޮބާ 91000 މީހުނކޮޅު\nޖެނުއަރީ 23, 2019 18:54\nފޯމުތައް ބަލައިގަތުމުގައި އީސީގެ ފަރާތުން ޢަމަލުކުރަުންދަނީ ރަނގަޅަށްތޯ ބަލައި އޮޑިޓްކޮށްލާ! ކޯޓުގައި ޝަރީޢަތް ހިންގާ!އެކަން ކުރުމުގެ އުޞޫލެއް ރާވައި ހިންގައި ބެލެހެއްޓުމުގެ މައްޗަށް އަމުރެެއްހޯދާ! މަޖިލީހަށް ގެންގޮސް ފޯމުތައް ޗެކުކުރުމުގެ މަސައްކަތުގައި އުޅޭ މުއައްޒަފުންގެ ފަރާތުން މަޢުލޫމާތު ހޯދައި ބަލައި ފިޔަވަޅުއަޅުއްވާ!\nޖެނުއަރީ 23, 2019 18:58\nތިޔައްކިޔަނީ ރީނދޫ ޑިމޮކްރަސީ. އެއީ އަސްލު ޑިމޮކްރަސީ އާއި ތަފާތު ޑިމޮކްރަސީއެއް. ރީނދޫ ޑިމޮކްރަސީ މިއޮންނަނީ ބޭރުތޮށިގަނޑު. އެތެރެ މިއޮންނަނީ ޚުދުމުޚުތާރިއްޔާއިން ފުރި ފަޅައިގެން ދާން ކައިރިވެފަ. ދެން ކައިރިފަށް ޖަރީ ކޮށްފަ މިހުންނަނީ ލާދީނިއްޔަތުން. އެހެންވީމާ މިއީ ދުނިޔޭގައި މިހާތަނަށް އަދި އެހެން އެއްވެސް ބަޔަކު ގެންގުޅެފަނެތް ޑިމޮކްރަސީއެއް. ބުނެވޭގޮތުގައި މި ޑިމޮކްރަސީ މޮޅު ކަމުން އިބިލީސް ވެސް ލަދުގަތޯ.\nދޮންކެޔޮގަނޑާ ބުނަންތޯ ވާހަކައެއް މަކަރު ނުހަދާ ވައްކަން ނުމޮއް އަޅެ އެންމެ ކަމެއްވެސް ކޮއްބަލަ ނޫނީ ކުރެވޭތޯބަލާބަލަ. ކޮބާތޯ ތިޔަބުނާ 95000 ވޯޓުލީ މީހުން . ޢެކަމަކު ތިޔަ އުޅެނީ ޕާޓީ ގަނޑަކައް 3000 މީހުންގެ ސޮއެ ނުލިބިގެން. ޢަދި ހައެއްކަވައް ދޮންކެޔޮ ކާލާގެން މަސައްކަތް ކިއްލާ


އިސްލާމީ ޝަރީޢަތުގައި ދައުލަތެއްގެ ޒިންމާ (2) – DhiSalafiyyah\nއިސްލާމީ ޝަރީޢަތުގައި ދައުލަތެއްގެ ޒިންމާ (2)\n26/09/2013 ފިޤުހާއި އޭގެ ޢިލްމުތައް, ޝަރުޢީ ސިޔާސަތުއައްޝައިޚް މުޙައްމަދު ސިނާން\nމުޙައްމަދު ރަސޫލުﷲ ޞައްލަﷲ ޢަލައިހިވަސައްލަމަގެ ރިސާލަތަށްފަހު، ސަމާވީ ރިސާލާތްތައް ޚަތިމުކުރެއްވުމަށް ﷲ ވަނީ މިންވަރުކުރައްވާފައެވެ. ﷲ ތަޢާލާ އެކަލޭގެފާނު ފޮނުއްވާފައިވަނީ ޢާލަމްތަކަށް ރަޙްމަތެއްކަމުގައެވެ. އެކަލޭގެފާނުގެ އެގެނެސްދެއްވި އިލާހީ ރިސާލަތަކީ އެންމެހާ ޒަމާނަކަށާއި ތަނަކަށް ޝާމިލުވެގެންވާ، އަދި ދުނިޔެއާއި އާޚިރަތުގެ ކާމިޔާބާގުޅިފައިވާ ހުރިހާކަމެއް ޖަމްޢުވެގެންވާ ރިސާލަތެކެވެ. އަދި މުޅި ޢާލަމަށް އައިސްފައިވާ، ޤިޔާމަތާޖެހެންދެން ދެމިއޮންނާނެ ރިސާލަތެކެވެ. އެ ރިސާލަތުގެ އެންމެ މުހިންމު އެއް ލަނޑުދަނޑިއަކީ ފަރުދުންނާއި މުޖުތަމަޢު އިޞްލާޙުކުރާނޭ މަގު ދައްކައިދިނުމެވެ. މުޅި އިންސާނީ މުޖުތަމަޢުއަށް ހެވާއި ލާބަޔާއި މަންފާ ގެނެސްދިނުމެވެ.\nމި ފުރިހަމަ ރިސާލަތު އޭގެ އެންމެ ފުރިހަމަ ގޮތުގައި ވާނީ، މީހަކު އެމީހާ ޚަލްޤުކުރެއްވި ޚާލިޤުވަންތަ ކަލނާގެއާ ދެމެދުގައިވާ ގުޅުމުގެ ނިޒާމެއް އޮވެގެންނެވެ. އަދި މުޖުތަމަޢުގައި އެމީހަކާއި އެމީހާގެ އަޚާއާމެދު އޮންނަންޖެހޭ ގުޅުމުގެ ނިޒާމެއް އޮވެގެންނެވެ. އަދި އެމީހަކާއި އެމީހަކު އެއުޅޭ މުޖުތަމަޢުއަކާ އޮންނަންޖެހޭ ގުޅުމުގެ ނިޒާމެއް އޮވެގެންނެވެ. މިގޮތުން އިސްލާމީ ދަޢުވަތު އައިސްފައިވަނީ ތައުޙީދުގެ ދަޢުވަތުގެ މަތީގައި މިހުރިހާ ގުޅުންތަކެއް ޝާމިލުވާގޮތުންނެވެ. އެ ރިސާލަތަކީ އިންސާނާގެ ކަރާމާތައް އެކަމުގެ ފުރިހަމަ ޙައްޤު ލިއްބައިދޭ ރިސާލަތެވެ. އަދި އެންމެ ޙައްޤުގޮތުގައިވާ، އަދި އެންމެ ހެޔޮވެގެންވާ، އެންމެހާ މީސްތަކުންގެ މެދުގައި ޢަދުލުވެރިކަން ޤާއިމުކުރި ރިސާލަތެވެ.\nހަމައެފަދައިން، މި މަތިވެރި ޝާމިލުވެގެންވާ އިލާހީ ދަޢުވަތު އައީ ކޮންމެ މައިދާނެއްގައިވެސް އިންސާނުންނަށް މަގު ދައްކައި ދެމުންނެވެ. ހަމައެކަނި ފަރުދުންގެ މެދުގައި އޮންނަ ޢާއިލީގުޅުންތަކާއި، ކައިވެންޏާއި، ދޭދޭފަރުދުންގެ މެދުގައި އޮންނަ ތަފާތު މުޢާމަލާތްތައްފަދަ ކަންކަމުގެ ނިޒާމުތައް އެކަށައަޅައިފައި ފުއްދާލިއެއް ނޫނެވެ. އެހެނެއްކަމަކު ބޮޑު ދައުލަތެއް ނަގަހައްޓާނޭގޮތުގެ ނިޒާމުތައް ވަނީ އެކަށައަޅައިފައެވެ. މިކަމުން އެނގިގެންދަނީ އިސްލާމްދީނަކީ ހަމައެކަނި ރޫޙާނީގޮތުން ޤަބޫލުކުރާ ކަންކަމަށް ހަމައެކަނި ހުއްޓިފައިވާ ދީނެއް ނޫންކަމެވެ. އިސްލާމްދީނަކީ ދުނިޔެއާއި ދައުލަތާ ގުޅުން ނެތް ދީނެއްކަމުގައި ޤަބޫލުކުރުމަކީ ކުށްހީއެކެވެ. އެހެންނަމަވެސް އެދީނާ ދައުލަތަކީ ގުޅި ލާމެހިފައިވާ ދޭއްޗެވެ. އެދެއެއްޗަކީ ވަކި ނުކުރެވޭނެ ދެއެއްޗެކެވެ. ފަހެ، ދައުލަތްވަނީ ދީނުގެ ތެރެއިންނެވެ. މިއީ މިއަދަކު ދައްކާވާހަކައެއް ނޫނެވެ. ރަސޫލުﷲ ޞައްލަﷲ ޢަލައިހިވަސައްލަމަ މަދީނާއަށް ހިޖުރަކުރެއްވުމަށްފަހު، އިސްލާމީ ދައުލަތުގެ ބިންގާ އެޅުއްވީ ދައުލަތާއި ދީން، އޭގެ އެކަތި އަނެކަތި ތެރޭގައި ޝާމިލުވާގޮތުގެ މަތިންނެވެ. އެހެންކަމުން، ދައުލަތުން ދީން ވަކިކުރުމަކީ ނުވަތަ ދީނުން ދައުލަތް ވަކިކުރުމަކީ އިސްލާމީ އުޞޫލުތަކާ ޚިލާފުކަމެކެވެ. އަދި ނަބިއްޔާ ޞައްލަﷲ ޢަލައިހިވަސައްލަމަ ގެނެސްދެއްވި މަންހަޖާ ފުށުއަރާކަމެކެވެ.\nމި ލިޔުމުގައި ދައުލަތުގެ މާނަ:\nމި ބަހުޘްގައި ދައުލަތުގެ މުރާދަކީ ވަޟުޢީ ޤާނޫނުގެ ޢިލްމުލިބިފައިވާމީހުންގެ މުރާދެއް ނޫނެވެ. އެބައިމީހުން މާނަކުރާގޮތުގައި ދައުލަތަކީ “މީސްތަކުންކުރެ ޖަމާޢަތެއްގެ ބަޔަކު، ބިމުގެ ވަކިތަންކޮޅެއްގައި ދާއިމީގޮތަށް ދިރިއުޅެ، އެބައިމީހުންގެ ދާޚިލީ އަދި ޚާރިޖީ ކަންކަން ބެލެހެއްޓުމަށްޓަކައި އުފެދޭ ވެރިކަން” މިއެވެ.\nމިއާޚިލާފަށް މި ލިޔުމުގައި ދައުލަތޭ ބުނެވިއްޖެނަމަ؛ ޙާކިމުމީހާ (އެބަހީ؛ ވެރިމީހާ) ނުވަތަ ދައުލަތް ތަމްސީލުކުރާ ވަލިއްޔުލް އަމުރާއި، ބިމުގައި ﷲގެ ޙުކުމްފުޅު ތަންފީޒުކުރުމަށް ތެދުވާކޮންމެ މީހަކު ހިމެނޭނެއެވެ. އަދި މީގެ ތެރެއަށް ވެރިކަމުގެ ފަރާތުން ކަނޑައަޅާ ތަފާތު ނައިބުންނާއި، މީސްތަކުންގެ ކަންކަން ހިންގުމުގެ ޒިންމާއާ ޙަވާލުވެފައިވާ ކޮންމެ މީހަކު ހިމެނޭނެއެވެ.\nﷲ ގެ ވަޙީ ބަސްފުޅު ((يَا أَيُّهَا الَّذِينَ آمَنُوا أَطِيعُوا اللَّـهَ وَأَطِيعُوا الرَّ‌سُولَ وَأُولِي الْأَمْرِ مِنكُمْ )) ﴿النساء: ٥٩﴾ (މާނައީ: ” އޭ އީމާންވެއްޖެ މީސްތަކުންނޭވެ! ތިޔަބައިމީހުން، ﷲއަށް ކިޔަމަންވާށެވެ! އަދި، ރަސޫލާއަށާއި، ތިޔަބައިމީހުންގެ ތެރެއިންވާ ވަލިއްޔުލް އަމުރަށް ކިޔަމަންވާށެވެ!”) މި އާޔަތުގައިވާ ވަލިއްޔުލް އަމްރުގެ މުރާދާމެދުގައި ޢިލްމުވެރިންގެ ބަސްފުޅުތައް ތަފާތުވެފައިވެއެވެ.\nއެގޮތުން އެއީ އަމީރުންނާއި ވެރިންކަމުގައި ބުނެވިފައިވެއެވެ. މިފަދައިން އައްޠަބަރީ، އަބޫހުރައިރާގެ އަރިހުން ރިވާކުރައްވާފައިވެއެވެ. އަދި މައިމޫން ބުން މިހުރާން އާއި އެނޫން ބޭކަލުންގެ ކިބައިންވެސް މިފަދައިން އައިސްފައިވެއެވެ. އަދި މިއީ އިމާމް ބުޚާރީ ރާޖިޙުކުރައްވާގޮތެވެ. އިމާމް ބުޚާރީ އެކަލޭގެފާނުގެ ޞަޙީޙުގެ ޙުކުމްތަކާބެހޭ ކިތާބުގައި ބާބު ބަންނަވަމުން ވިދާޅުވެފައިވެއެވެ. ((باب قول الله تعالى: أَطِيعُوا اللَّـهَ وَأَطِيعُوا الرَّ‌سُولَ وَأُولِي الْأَمْرِ مِنكُمْ )) މީގެފަހުގައި ރަސޫލުﷲ ޞައްލަﷲ ޢަލަހިވަސައްލަމަގެ އަރިހުން އަބޫހުރައިރާ ރަޟިޔަﷲ ޢަންހު ރިވާކުރައްވާފައިވާ ޙަދީޘް ގެންނަވާފައިވެއެވެ. އެކަލޭގެފާނު ޙަދީޘް ކުރެއްވިއެވެ. ((مَنْ أَطَاعَنِي فَقَدْ أَطَاعَ اللَّهَ، وَمَنْ عَصَانِي فَقَدْ عَصَى اللَّهَ، وَمَنْ أَطَاعَ أَمِيرِي فَقَدْ أَطَاعَنِي، وَمَنْ عَصَى أَمِيرِي فَقَدْ عَصَانِي)) (البخاري: 7137) މާނައީ: “ތިމަންކަލޭގެފާނަށް ކިޔަމަންވެއްޖެމީހާ، ފަހެ، ހަމަކަށަވަރުން ﷲއަށް ކިޔަމަންގެންފިއެވެ. އަދި ތިމަންކަލޭގެފާނަށް ނުކިޔަމަންވެއްޖެމީހާ ފަހެ ހަމަކަށަވަރުން ﷲއަށް ނުކިޔަމަންގެންފިއެވެ. އަދި ތިމަންކަލޭގެފާނުގެ އަމީރަށް ކިޔަމަންވެއްޖެމީހާ ފަހެ ހަމަކަށަވަރުން ތިމަން ކަލޭގެފާނަށް ކިޔަމަންގެންފިއެވެ. އަދި ތިމަންކަލޭގެފާނުގެ އަމީރަށް ނުކިޔަމަންވެއްޖެމީހާ ފަހެ ހަމަކަށަވަރުން ތިމަންކަލޭގެފާނަށް ނުކިޔަމަންވެއްޖެއެވެ.” އަދި މިޙަދީޘަށް އަންނަނިވި އަނަސްގެފާނުގެ ޙަދީޘުން ބާރުލިބެއެވެ. އެކަލޭގެފާނު ޙަދީޘް ކުރައްވާފައިވެއެވެ. ((اسْمَعُوا وَأَطِيعُوا وَإِنْ اسْتُعْمِلَ عَلَيْكُمْ عَبْدٌ حَبَشِيٌّ كَأَنَّ رَأْسَهُ زَبِيبَةٌ)) (البخاري: 7142) މާނައީ: “ތިޔަބައިމީހުންގެ މައްޗަށް ޙަބަޝީ އަޅު ކުޑަކުއްޖެއް ވެރިއަކަށް ލެވުނުނަމަވެސް ތިޔަބައިމީހުން އަޑުއަހައި ކިޔަމަންވާށެވެ!”\nއަދި އެ އާޔަތުގައިވާ ވަލިއްޔުލް އަމުރުގެ މުރާދަކީ ޢިލްމުވެރިކަންކަމުގައިވެސް ބުނެވިފައިވެއެވެ. މިފަދައިން މުޖާހިދާއި، ޢަޠާއާއި، އަލްޙަސަނުލް ބަޞަރީއާއި، އަބުލް ޢާލިޔާ ކިބައިން ނަޤުލުވެފައިވެއެވެ. އަދި ޖާބިރު ރަޟިޔަﷲ ޢަންހު ވިދާޅުވެފައިވެއެވެ. “އެއީ ޢިލްމާއި ހެޔޮކަމުގެ އަހުލުވެރިންނެވެ.” (ބައްލަވާ: ފަތުޙުލް ބާރީ: 8/254، ތަފްސީރު އަލްފަޚުރުއް ރާޒީ: 10/144، ތަފްސީރު އައްޠަބަރީ: 5/95)\nއަދި ބައެއް ޢިލްމުވެރިން ބަޔާންވެދިޔަ ދެ މުރާދު ޖަމްޢުކުރައްވައެވެ. މިފަދައިން ވިދާޅުވާ ޢިލްމުވެރިން ވިދާޅުވާގޮތުގައި އެ އާޔަތުގައިވާ ވަލިއްޔުލް އަމުރުގެ މުރާދަކީ؛ އަމީރުންނާއި ޢިލްމުވެރިންނެވެ. އެހެނީ “ވަލިއްޔުލް އަމުރު” މިނަން މި ދެބަޔަށްވެސް ބޭނުންކުރެވެއެވެ. އަމީރުންނަކީ ލަޝްކަރުތައް ރަނގަޅުގޮތުގައި ތަރުތީބުކޮށް، މީސްތަކުންގެ މަޞްލަޙަތުތައް ހިމާޔަތްކުރަން ތިބޭބައެކެވެ. އަދި ޢިލްމުވެރިންނަކީ ޝަރީޢަތް ޙިމާޔަތްކޮށް، ހުއްދަކަންތައްތަކާއި ހުއްދަނޫން ކަންތައްތައް ބަޔާންކޮށްދޭން ތިބޭ ބައެކެވެ. މި މަސްއަލާގައި ޝެއިޚުލް އިސްލާމް އިބްނު ތައިމިއްޔާ ރަޙިމަހުﷲ ވިދާޅުވެފައިވެއެވެ. “އަދި އުލުލްއަމުރު ދަންނައެވެ. އެއީ އަމުރުކުރާމީހުންނާއި އެބައިމީހުންނާ އެއްގިންތީގެ މީހުންނެވެ. އަދި މީސްތަކުންނަށް (ކަންކަމަށް) އަމުރުކުރާ މީހުންނެވެ. އެހެންކަމުން މީގެ ތެރޭގައި ބާރުވެރިންނާއި، އަމުރުވެރިންނާއި، ރަނގަޅަށް ކަންކަން ވިސްނޭ ތަންދޮރު ދަންނަމީހުން ހިމެނެއެވެ. މިސަބަބާހުރެ އުލުލްއަމުރުގެ ދެ ބައެއް ވެއެވެ. އެއީ ޢިލްމުވެރިންނާއި އަމީރުންނެވެ. އެބައިމީހުން ހެޔޮވެއްޖެނަމަ މީސްތަކުންވެސް ހެޔޮވާނެއެވެ. އަދި އެބައިމީހުން ފަސާދަވެއްޖެނަމަ މީސްތަކުންވެސް ފަސާދަވާނެއެވެ.” (انظر : الحسبة لابن تيمية ص. ( 87 ) ، السياسة الشرعية ص. ( 236) ، المنتقى من منهاج الاعتدال ص. ( 177) )\nއިސްލާމީ އުއްމަތުގެ ވަރަށް މަދުބަޔަކު މެނުވީ ވަލިއްޔުލް އަމުރު (އެބަހީ؛ ވެރިމީހާ ނުވަތަ ޚަލީފާ) އެއް އިސްކުރުމަކީ ވާޖިބެއްކަމާމެދު އެއްބަސްވެފައިވެފައިވެއެވެ. ޝަރުޢީ ނައްޞުތަކުގެ މިކަމާގުޅޭ ދަލީލުތައް ގިނަގުނަވެގެންވެއެވެ. މިގޮތުން ރަސޫލާ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވެއެވެ. ((أَلَا كُلُّكُمْ رَاعٍ وَكُلُّكُمْ مَسْئُولٌ عَنْ رَعِيَّتِهِ فَالْإِمَامُ الَّذِي عَلَى النَّاسِ رَاعٍ وَهُوَ مَسْئُولٌ عَنْ رَعِيَّتِهِ)) (متفق عليه) މާނައީ: “ތިޔަބައިމީހުންކުރެ ކޮންމެ މީހަކީ ބެލެހެއްޓުންތެރިއެކެވެ. އަދި ކޮންމެ މީހަކުވެސް އެމީހާގެ ބެލެހެއްޓުމާމެދު މަސްއޫލުވާންޖެހޭނެއެވެ. ފަހެ މީސްތަކުންގެ މައްޗަށް ވެރިކުރެވިފައިވާ އިމާމް (އެބަހީ؛ ވެރިމީހާ) އަކީ ބެލެހެއްޓުންތެރިއެކެވެ. އޭނާގެ ބެލެހެއްޓުމާމެދު އޭނާ މަސްއޫލުވާންޖެހޭނެއެވެ.”\nޝަރުޢީ ނައްޞުތަކުގެ އިތުރަށް ވެރިކަމުގައި އިމާމެއް ބެހެއްޓުމަކީ ވާޖިބެއްކަމުގައި އިޖުމާޢުވެފައިވެއެވެ. މި ދަލީލަކީ ޞަޙާބީންގެ ޒަމާނުންސުރެ ފެންނަން އޮތް ގަދަވެގެންވާ ދަލީލެކެވެ. އެހެނީ، ރަސޫލުﷲ ޞައްލަﷲ ޢަލައިހިވަސައްލަމަ އަވަހާރަވުމަށްފަހު، އެބޭކަލުން އަވަސްވެވަޑައިގެންނެވީ އަބޫބަކުރުގެފާނަށް ބައިޢަތު ހިއްޕެވުމަށެވެ. އެބޭކަލުންގެ ކަންކަމުގައި އެކަލޭގެފާނު އިސްކުރެއްވުމަށެވެ. މިފަދައިން ކޮންމެ ޒަމާނެއްގައިވެސް ކަންހިނގާފައިވެއެވެ.\nވެރިކަމުގައި އިމާމެއް ހުރުމަކީ ޟަރޫރީކަމެކެވެ. އެއީ އުފެދޭ ހަމަނުޖެހުންތައް ހަމަޖެއްސުމަށާއި، އުއްމަތުގެ ވަކިވަކިފަރުދުންނަށް ނުކުރެވޭ ދީނީ އެތައް ވާޖިބުތަކެއް ތަންފީޒުކުރުމަށެވެ. މުސްލިމުންގެ މެދުގައި ޢަދުލުވެރި ހެޔޮވެރިއެއް ހުރެގެން މެނުވީ މުސްލިމުންގެ ތެރޭގައި ޢަދަލުވެރިކަމެއް ޤާއިމެއް ނުކުރެވޭނެއެވެ. އެބައިމީހުންގެ މައްޗަށް އެއިސްކުރެވޭ ޢަދުލުވެރި ހެޔޮލަފާ ވެރިންނަކީ ދުނިޔެވީގޮތުންނާއި އުޚްރަވީގޮތުން އެބައިމީހުންގެ މަޞްލަޙަތުތައް ހިމާޔަތްކޮށްދޭނެބައެކެވެ. އެހެންކަމުން، ޝަރުޢީގޮތުން އިސްކުރެވޭ ވެރިމީހަކީ މީސްތަކުންނަށް ދީނާއި ދުނިޔެ ޙިމާޔަތްކޮށްދޭނެމީހެކެވެ.\nއިސްލާމީ ޝަރީޢަތުގައި ދައުލަތެއްގެ ޒިންމާ (1)


Augusburn Athun Dortmund Balivehje - Vaguthu\nއޯގްސްބާގު އަތުން ޑޯޓްމަންޑު ބަލިވެއްޖެ\nރޭ ޖަރުމަނު ބޮންޑަސް ލީގާ ގައި ޑޯޓްމަންޑާއި އޯގްސްބާގު ބައްދަލު ކުރި މެޗުގައި އޯގްސްބާގުން ޑޯޓުމަންޑުގެ މައްޗަށް ކުރި ހޯދައިފި އެެވެ.\nމި މެޗު އޯގްސްބާގުން ކާމިޔާބު ކުރީ 2-0 ގެ ނަތީޖާ އަކުންނެވެ. ރަށުން ބޭރުގައި ރޭ ޑޯޓްމަންޑު މި މެޗު ކުޅުނު އިރު ގިނަ އިރު ބޯޅަ ހިފަހައްޓައިގެން ކުޅުނީ ޑޯޓްމަންޑުން ނެވެ. މި މެޗުގެ ފުރަތަމަ ހާފް ނިމެން ފަސް މިނެޓަށް ވެފައިވަނިކޮށް އޯގްސްބާގުން ވަނީ މެޗުގެ ފުރަތަމަ ލަނޑު ކާމިޔާބު ކޮށްފައެވެ. ޑަނިއެލް ކަލިގިއުރީގެ އެހީއާއެކު މި ލަނޑު އެ ޓީމަށް ކާމިޔާބު ކޮށްދިނީ ފީލިކްސް އުޑުއޯހައިއެވެ.\nމެޗުގެ ފުރަތަމަ ހާފް 1-0 ގެ ނަތީޖާ އަކުން ނިމިގެން ދިޔައިރު ދެވަނަ ހާފުގައި އޯގްސްބާގުން ވަނީ ރަނގަޅު ކުޅުމެއް ކުޅެފައެވެ. އެގޮތުން ދެވަނަ ހާފްގެ 54 ވަނަ މިނެޓުގައި ވަނީ ދެވަނަ ލަނޑު ކާމިޔާބު ކޮށް ލީޑު ފުޅާކޮށްފަ އެވެ. ފްލޯރިއަން ނީޑަލެހްނާގެ އެހީއާއެކު މި ލަނޑު އޯގްސްބާގަށް ކާމިޔާބުކޮށްދިނީ ކަލިގިއުރީއެވެ.\nރޭ މެޗުން ޑޯޓްމަންޑުން ބަލިވުމާއި އެކު މިހާރު އެ ޓީމު އޮތީ ލީގު ތާވަލްގެ 10 ވަނައިގައެވެ. ކުޅުނު ދެ މެޗުން އެ ޓީމަށް ލިބިފައިވަނީ ތިން ޕޮއިންޓެވެ. ޑޯޓްމުންޑް ބަލިކުރި އޯގްސްބާގް މިހާރު އޮތީ ތާވަލުގެ އެއްވަނައިގައި ކުޅުނު ދެ މެޗުން މޮޅުވެ ހަ ޕޮއިންޓާއެކުއެވެ.\nލީގުގައި ދެން ޑޯޓްމުންޑް ކުޅޭ މެޗުގައި އަންނަ އޮކްޓޯބަރު މަހުގެ ތިންވަނަ ދުވަހު އަމިއްލަ ދަނޑުގައި ނުކުންނާނީ ފްރެއިބާގާ ދެކޮޅަށެވެ.\nޕީއެސްވީއަށް ބަދަލުވީ އެންމެ ފައިދާހުރި ގޮތް ކަމަށް ދެކިގެން: މާރިއޯ ގޮޓްޒޭ\nބަޔާނަށް އުނދަގޫ މޮޅެއް، ލެވަންޑޯސްކީ އަށް4ގޯލް\nހާލަންޑުގެ މޮޅު ކުޅުމާއެކު ޑޯޓްމަންޑަށް މޮޅެއް


Sarukaarun Dhanee Idhikolhu Baibai Kohlumah Faisaa Hushahalhamun: Adam Shareef - Vaguthu\nސަރުކާރުން ދަނީ އިދިކޮޅު ބައިބައިކޮށްލުމަށް ފައިސާ ހުށައަޅަމުން: އާދަމް ޝަރީފް\n11 މަސް ކުރިން ( ޖެނުއަރީ 6, 2021 )\nސަރުކާރުން ދަނީ އިދިކޮޅު ކޯލިޝަންގެ މެމްބަރުންގެ މެދުގައި ބައިބައިވުން އުފެއްދުމަށްޓަކައި ފައިސާ ހުށައަޅަމުން ކަމަށް ޕީއެންސީގެ ޕީޖީ ލީޑަރު އާދަމް ޝަރީފް އުމަރު ވިދާޅުވެއްޖެއެވެ.\nއިދިކޮޅު ކޯލިޝަނުން މާލޭގައި ތިބެ، ވީޑިއޯ ކޮންފަރެންސް މެދުވެރިކޮށް ރ.އަލިފުށީގައި ބޭއްވި ޖަލްސާގައި ވާހަކަ ދައްކަވަމުން ރައްޔިތުން މަޖިލީހުގެ ރ.މަޑުއްވަރީ ދާއިރާގެ މެމްބަރު އާދަމް ޝަރީފް ވިދާޅުވީ އިދިކޮޅު ކޯލިޝަންގެ ތެރޭގައި ބައިބައިވުން އުފައްދާ، ކޯލިޝަންގެ ތެރެއަށް ނުފޫޒު ފޯރުވުމަށްޓަކައި ސަރުކާރުން އެކި ގޮތްގޮތަށް މަސައްކަތް ކުރަމުން ދާ ކަމަށެވެ.\nއެގޮތުން އިދިކޮޅު ކޯލިޝަންގެ ލީޑާޝިޕްގެ ތެރޭގައި ހިމެނޭ ބޭފުޅުންނަށް ސަރުކާރުން ތަފާތު ހުށައެޅުންތައް ހުށައަޅަމުން ދާކަމަށް އާދަމް ޝަރީފް ވިދާޅުވއިެވެ. "އަޅުގަނޑުމެންގެ ތެރޭގައި ތިބި އެކިއެކި ބޭބޭފުޅުނަށް ވަކިވަކިން ނުފޫޒު ފޯރުވުމަށްޓަކައި ފައިސާވެސް ދަނީ ހުށަހަޅަމުން." އާދަމް ޝަރީފް ވިދާޅުވިއެވެ.\nއާދަމް ޝަރީފް ވަނީ އިދިކޮޅު ކޯލިޝަން ބައިބައި ނުވާނޭ ގޮތަކަށް އެންމެން އެކަތިގަޑަކަށް ވެގެން އެއް އަޒުމެއްގައި މަސައްކަތް ކުރުމަށް ގޮވާލައިފައެވެ. އެފަދަ ހުށައެޅުންތައް ހުށައަޅާ، އިދިކޮޅަށް ފިއްތުންތައް ކުރިމަތި ކުރުވަނީ ސަރުކާރު ގޮތް ހުސްވުމުން ކަމަށް ވިދާޅުވެފައެވެ.\nއާދަމް ޝަރީފް ވިދާޅުވި ގޮތުގައި ވެރިކަމަށް އައުމަށްޓަކައި ސަރުކާރުން ރައްޔިތުންނަށް ވެފައިވާ ވައުދުތައް ނުފުއްދުމުން މިއަދު ރައްޔިތުން ތިބީ މާޔޫސްވެފައެވެ. އަދި ސަރުކާރަށް ރައްޔިތުން ކުރި ތާއީދު ގެއްލިފައިވާ ކަމަށް އޭނާ ފާހަގަކުރެއްވިއެވެ.\n"ވަގުތު" އަށް މައުލޫމާތު ލިބިފައިވާ ގޮތުން ރައްޔިތުން މަޖިލީހުގައި ތިއްބެވި އިދިކޮޅު ކޯލިޝަންގެ މެމްބަރުންގެ ތެރެއިން އޭދަފުށީ ދާއިރާގެ މެމްބަރު އަހުމަދު ސަލީމް ފިޔަވާ ހުރިހާ މެމްބަރުންނަށް މަޖިލީސް ރައީސް މުހައްމަދު ނަޝީދު ވަނީ އެކި ހުށައެޅުންތައް ހުށައަޅާފައިވެއެވެ. މިކަން ސަލީމް ވަނީ "ވަގުތު" އަށް ކަށަވަރުކޮށްދީފައެވެ.\nނަމަވެސް އިދިކޮޅު ކޯލިޝަންގެ ހިންގުމާއި ހަވާލުވެ ހުންނެވި ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވީ ދެ ޕާޓީގެ ލީޑާޝިޕްގައި ތިއްބެވި އެއްވެސް ބޭފުޅަކަށް ޝައްކު ނުކުރާ ކަމަށެވެ. އަދި އިިދިކޮޅުގައި މިވަގުތު ތިބީ ޕާޓީއަށް އިހްލާސްތެރި ބައެއް ކަމުުގައި އޭނާ ފާހަގަކުރެއްވިއެވެ.\nސަރުކާރުން ދަނީ އިދިކޮޅު ބައިބައިކޮށްލުމަށް ފައިސާ ހުށައަޅަމުން ކަމަށް އާދަމް ޝަރީފް ވިދާޅުވި ނަމަވެސް އެކަމުގެ ތަފްސީލެއް އޭނާ ނުދެއްވައެވެ.\nލާމަރުކަޒީ ނިޒާމު ފުނޑާލީ އެމްޑީޕީގެ ރައީސުން: ޝުޖާއު\nޖެނުއަރީ 6, 2021 12:34\nމިހާރު މިއޮތް އިދިކޮޅުކޯލިޝަންގެ މީހުން ފައިސާއަށް ވިކިދާނެ! އެކަން އޮތީ މި ކޯލިޝަންގެ ވެރިކަމެއް އޮތްއިރު ސަޅިކޮށް ފެނިފަ! ހަމައެކަނި ވިކިގެންދިޔަ 12 މެންބަރުންނަށާ އީސީ ޝަރީފްފަދަ ، ނިޙާނު ، ފަލާޙް ، ޢަލީޢާރިފް ، ޖިހާދު . ފަދަ މީހުން ވިކިގެން ދިޔުމަކީ ޤަބޫލުކުރަން ދަތިކަމަކަށްވިޔަސް އެކަންއޮތީ ހިނގާފަ! އެމްޑީޕީ7އަހަރު އިދިކޮޅުގައި އޮތްއިރުވެސް ބަދަލެއްނައިސް ލީޑަރާއެކު ތިބުމަކީ އެމީހުންގެ ކާމިޔާބީގެ އަޞްލަކީ!\nޖެނުއަރީ 6, 2021 12:55\nފައިސާ އަޅަނީ އިންޑިޔާއިން\nޖެނުއަރީ 6, 2021 13:22\nހަޤީޤަތާޚިލަފު ވާހަކަތައް ޢާއްމުކުރުމަކީ ވަރަށް ނުބައިކަމެއް އެމީހަކު ކުރިކަމެއް އެމީހަކު ދެކޭނެ.\nޖެނުއަރީ 6, 2021 13:40\nމި ސަރުކާރަށްވަންޏާ އިދިކޮޅު ނައްތާލާނެ ރައްޔިތުންނަށް ދޭންޖެހޭ ފައިސާއާ ކޮށްދެއްޖެހޭ ކަންކަން ނުކުރިއަސް މިބައިގަނޑު ދެމިއޮތުމ ަށް ސަރުކާރު ފައިސާ ޚަރަދުކުރަން އުޅޭނެ


Supreme Court ge bench7akah ithurukuraa islaahu Raees thasdheegu kuravvaifi | Mihaaru\nސުޕްރީމް ކޯޓުގައި މިހާރު ތިއްބެވި ފަނޑިޔާރުންގެ ތެރެއިން އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އަހުމަދު އަރީފް، އަބްދުﷲ މުހައްމަދު އަދި އަބްދުﷲ ދީދީ.---ފައިލް ފޮޓޯ: މިހާރު\nސުޕްރީމް ކޯޓުގެ ބެންޗު ހަތަކަށް އިތުރު ކުރުމުގެ އިސްލާހު ތަސްދީގު ކުރައްވައިފި\n23 ޖުލައި 2019 - 16:00 12 comments\nސުޕްރީމް ކޯޓުގެ ބެންޗުގެ އަދަދަކީ ކުރިން އޮތްގޮތުން ފަސް ފަނޑިޔާރުންނެވެ.\nސުޕްރީމް ކޯޓް ބެންޗުގެ ތިއްބަވާނީ އުއްތަމަ ފަނޑިޔާރު ހިމެނިވަޑައިގަންނަވާ ގޮތަށް ހަތް ފަނޑިޔާރުން ކަމަށް ހަމަޖައްސައި، ގެނައި އިސްލާހު ތަސްދީގު ކުރެއްވުމާ އެކު، އިތުރު ދެ ފަނޑިޔާރުން އެ ކޯޓަށް އައްޔަން ކުރާނެ އެވެ.\nގާނޫނުއަސާސީ ބުނާގޮތުން ސުޕްރީމް ކޯޓަށް ފަނޑިޔާރުން އައްޔަން ކުރާނީ ޖުޑީޝަލް ސާވިސް ކޮމިޝަން (ޖޭއެސްސީ) ގެ ލަފާގެ މަތިން ރައީސުލްޖުމްހޫރިއްޔާގެ ފަރާތްޕުޅުން ރައްޔިތުންގެ މަޖިލީހަށް ހުށަހަޅައިގެންނެވެ.\nސުޕްރީމް ކޯޓުގެ ފަނޑިޔާރުންގެ ބެންޗްގެ އަދަދަށް ބަދަލު ގެނައި މިއީ ހަތަރު ވަނަ ފަހަރެވެ. އިންތިގާލީ ސުޕްރީމް ކޯޓު އެކުލަވާލިއިރު އެ ކޯޓުގައި ތިއްބެވީ ފަސް ފަނޑިޔާރުން ކަމަށް ވިޔަސް، އެ މަރުހަލާ ނިމިގެން ދާއިމީ ސުޕްރީމް ކޯޓު އެކުލަވާލިއިރު ހަތް ފަނޑިޔާރުން އެ ކޯޓުގައި ތިއްބެވި އެވެ. އެކަމަކު 2014 ގައި ކޯޓުތަކުގެ ގާނޫނު އިސްލާހުކޮށް، އަނެއްކާވެސް ފަސް ފަނޑިޔާރުންގެ ބެންޗަކަށް ކުޑަކުރި އެވެ.\nސުޕްރީމް ކޯޓުގައި މިހާރު ތިއްބަވަނީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ފަނޑިިޔާރު އަބްދުﷲ އަރީފާއި ފަނޑިޔާރު އާދަމް މުހައްމަދާއި ފަނޑިޔާރު އަބްދުﷲ ދީދީގެ އިތުރުން ފަނޑިޔާރު އަބްދުލްޣަނީ މުހައްމަދެވެ.\nއިތުރު ލިޔުންތައް ސުޕްރީމް ކޯޓް ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލިސް ފަނޑިޔާރުން ޖުޑީޝަރީ


ތިރީގައި މި ދަންނަވާ މަގާމަށް މުވައްޒަފުން ބޭނުންވެއްޖެއެވެ. މިމަޤާމަށް ކުރިމަތިލައްވާ ފަރާތްތަކުގެ ތެރެއިން އިސްކަންދެވޭނީ ދިވެހިބޭފުޅުންނަށެވެ.\nއެމް.އެސް3(މެޑިކަލް ސަރވިސް 3)\nމަހަކު -/5,610 ރުފިޔާ\nމަހަކު -/1,800 ރުފިޔާ\nމަހަކު -/2,500 ރުފިޔާ\nމާފުށި ޖަލު ، މާލެ ޖަލު، އައްސޭރި ޖަލު، ހުޅުމާލެ ޖަލު\nދާއިމީ / ކޮންޓްރެކްޓް\nމަ މަޤާމުގެ މަސައްކަތް ކުރުމުގެ ހުނަރާއި ޤާބިލްކަން ސާބިތުކޮށްދިނުމާއެކު،\nނަރސިންގެ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން.\nމުއްދަތު ހަމަނުވާ ރެޖިސްޓްރޭޝަން އަދި ލައިސަންސް އޮތުން.\nބިދޭސީ އެއްނަމަ، 150 އެނދުގެ މެޑިކަލް ފެސިޓީއެއްގައި މަދުވެގެން 02 އަހަރު ދުވަހުގެ ތަޖުރިބާ ލިބިފައިވުން އަދި މަސައްކަތުގެ ދާއިރާއާއި ދުރުގައި އެއް އަހަރަށް ވުރެ ގިނަ ދުވަހު އުޅެފައި ނުވުން.\nމީލާދީ ގޮތުން 18 (އަށާރަ) އަހަރު ފުރި، 45 (ސާޅީސް ފަހެއް) އަހަރު ނުވާ މީހަކު ކަމުގައިވުން،\nޖިނާއީ އެއްވެސް ބާވަތެއްގެ ކުށެއް ކޮށްފައިވާ މީހަކަށް ނުވުމާއި،އެއްވެސް އިރެއްގައި މަސްތުވާ އެއްޗެއް ބޭނުންކޮށް އެކަހެރިވުމަށް ފަރުވާ ހޯދާފައިވާ ފަރާތެއްކަމުގައި ނުވުން.\nޖަލުތަކުގައި ތިބޭ ބަންދުމީހުންނަށް ގަވާއިދުން ބޭސްދިނުން.\nރަސްމީ ޑިއުޓީގެ އިތުރުން ދިމާވާ އެމަރޖަންސީ ހާލަތްތަކުގައި ހާޒިރުވުން.\nނާރސިން ސްޓޭޝަން އަބަދުވެސް އެމެޖެންސީ ޙާލަތަށް ތައްޔާރުކޮށްފައި ބެހެއްޓުން.\nއޯޕީޑިގައި ދިމާވާ މެޑިކަލް އެމެޖެންސީތަކުގައި ބަންދުމީހުންނަށް ސިއްޙީ ފަރުވާ ދިނުން.\nބަންދުގައި ތިބޭ ޤައިދީންގެ ތެރެއިން ޙާއްސަ ބަލިތަކަށް ފަރުވާ ހޯދަމުންދާ ޤައިދީންގެ މަންތުލީ މެޑިކޭޝަން މޮނިޓަރ ކުރުމާއި ފޮލޯއަޕް މޮނިޓަރ ކުރުން.\nއަލަށް ގެންނަ ޤައިދީން ސްކްރީން ކުރުން.\nމެޑިކަލް ފައިލްތައް ބެލެހެއްޓުން.\n- ވަޒީފާއަށް އެދޭ ފޯމު. (މި ފޯމު މި ސަރވިސްގެ ވެބްސައިޓު www.corrections.gov.mv އިން ޑައުންލޯޑް ކުރެވޭނެއެވެ. އަދި މި ސަރވިސްގެ ރިސެޕްޝަނުން ލިބެން ހުންނާނެއެވެ. ބިދޭސީ ނަމަ ފުރާނީ ބިދޭސީންނަށް ހާއްސަ ކުރެވިފައިވާ އެޕްލިކޭޝަން ފޯމެވެ.\n- ވަޒީފާއަށް އެދޭ ފަރާތުގެ ޕާސްޕޯޓުގެ ކޮޕީ ނުވަތަ ދިވެހި ރައްޔިތެއްކަން އަންގައިދޭ ކާޑުގެ ކޮޕީ.\n- ލިބިފައިވާ ތަޢުލީމީ ސެޓުފިކެޓުތަކުގެ އަސްލާ އެއްގޮތް ތައްގަނޑުޖެހި ކޮޕީ.\n- ވަޒީފާއަށް އެދޭ ފަރާތުގެ ވަނަވަރު. ( ސީވީ )\n- ކުރިން ވަޒީފާ އަދާކޮށްފައިވާ މީހަކުނަމަ ވަޒީފާ އަދާކުރި ތަންތަނުން ދީފައިވާ ލިޔުމުގެ ކޮޕީ.\n- ނެގި ފަހުން ތިން މަސްދުވަސް ހަމަނުވާ އިސްކޮޅު ފެންނަ ފޮޓޯއެއް.\n- އިންޖީނުލީ އުޅަނދު ދުއްވާނަމަ ލައިލަންސްގެ ކޮޕީ.\n- ޕޮލިސް ރިޕޯޓް (ދިރިއުޅޭ ޤައުމެއްގެ)\n- ބިދޭސީ އެއްނަމަ ފުރާފައިވާ މޯލްޑިވްސް މެޑިކަލް ކައުންސިލްގެ ރެޖިސްޓްރޭޝަން ފޯމު.\n- ބިދޭސީއެއްނަމަ މި އިޢުލާންގައިވާ ލިޔެކިއުންތަކުގެ އިތުރުން މޯލްޑިވްސް މެޑިކަލް ކައުންސިލްގެ ރެޖިސްޓްރޭޝަން ފޯމްގައި ހިމެނިފައިވާ ހުރިހާ ލިޔެކިއުންތައް.\n- ސިވިލް ސަރވިސްއަށް / ސަރުކަރާށް ޚިދުމަތްކުރުމުގެ އެއްބަސްވުމެއް އޮތް މީހަކު ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާ މެދު އިއުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ރަސްމީ ލިޔުމުގެ ކޮޕީ.\nމި މަޤާމުތަކަށް އެދޭ ފަރާތްތަކުން ވަޒީފާއަށް އެދޭ ފޯމާއި ވަނަވަރު އަދި ހުށަހަޅަންޖެހޭ ލިޔެކިއުންތަކާއި އެކު [email protected] އަށް މެޢިލްކޮށްދެއްވުން އެދެމެވެ.\nހުށަހަޅަންޖެހޭ ލިޔުންތައް ފުރިހަމަ ނުކޮށް ހުށަހަޅާ ފޯމާއި ޝަރުޠު ހަމަނުވާ ފަރާތްތަކުން ހުށަހަޅުއްވާ ފޯމުތައް ސައްޙަނޫން ކަމަށް ސާބިތުވާ ލިޔުންތަށް ބާޠިލް ކުރެވޭނެ ވާހަކަ ދަންނަވަމެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރުމަށް:\nމި ޢިއުލާނާ ގުޅިގެން މަޢުލޫމާތު ސާފުކުރުމަށް ރަސްމީ ބަންދު ނޫން ކޮންމެ ދުވަހަކު 08.00 ން 16.00 އަށް ގުޅުއްވާނީ، 3026115 ނަންބަރު ފޯނަށް، ނުވަތަ 3026114 ނަންބަރު ފޯނަށެވެ.\nމިއީ މި ސަރވިސްއަށް ނަރުހުން ހޯދުމުގެ ދަތިކަން ހުރުމުގެ ސަބަބުން ރެކްރޫޓްމަންޓްގެ ޕްރޮސެސް އަވަސްކުރުމަށްޓަކައި، ނަރުހުންގެ ޕޫލްއެއް ހެދުމަށްޓަކައި ކުރެވިފައިވާ އިޢުލާނެކެވެ. އަދި 2021 އަދި 2022 އަހަރުގައި ހުސްވާ ނަރުހުންގެ މަޤާމަށް ނަރުހުން ހަމަޖައްސާނީ މި ޕޫލްގެ ތެރެއިންނެވެ. މި އިޢުލާންގެ މުއްދަތު ކަމުގައި ކަނޑައެޅިފައިވަނީ 2022 ވަނަ އަހަރުގެ ޑިސެމްބަރު މަހުގެ ނިޔަލަށެވެ.\n(ފޯމާއެކު ރިސެޕްޝަނަށް ހުށަހަޅުއްވާ ހުރިހާ ލިޔެކިއުންތައް ހުންނަންވާނީ ފޯމާއެކު ހީރަސްޖަހާ ސަފުހާ ނަންބަރު ޖަހާފައެވެ. އަދި އިއުލާނާއި ގުޅިގެން ފޯމް )\nޕަބްލިޝްކުރި ގަޑި: 11:18\nސުންގަޑި: 31 ޑިސެންބަރު 2022 00:00


Kuriah oi 24 gadi iruge eki sarhaddhuthakah udha araane: MET\nރާއްޖެ - އުދަ އެރުން\nކުރިއަށް އޮތް 24 ގަޑި އިރުގެ އެކި ސަރަހައްދުތަކަށް އުދަ އަރާނެ: މެޓް\nމާލެއާ އައްޑޫ އަތޮޅުގެ ބައެއް ރަށްތަކަށް ވަނީ އުދަ އަރާފައި\nކ. މާލެ 20 އޭޕުރިލް 2019 | ހޮނިހިރު 00:01 3,126\nހުޅުދޫއަށް އުދަ އަރާފައިވާ މަންޒަރު - ކިޔުންތެރިޔެއް\nކުރިއަށް އޮތް 24 ގަޑި އިރުގެ ތެރޭގައި ދިޔަވަރު ބޮޑުވާ ވަގުތުގައި ރާއްޖޭގެ އެކި ސަރަހައްދުތަކަށް އުދަ އަރާފާނެ ކަމަށް ލަފާ ކުރެވޭ ކަމަށް މެޓް އޮފީހުން ބުނެފިއެވެ.\nރާއްޖެއެމްވީއަށް މައުލޫމާތު ދެމުން މެޓް އޮފީހުގެ އޮފިޝަލަކު ވިދާޅުވީ ހުކުރު ދުވަހު މެންދުރު ދިޔަވަރު ބޮޑުވީ ގަޑީގައި މާލެއަށާއި އައްޑޫ އަތޮޅުގެ ބައެއް ރަށްތަކަށް އުދައަރާފައިވާ ކަމުގެ ރިޕޯޓް ލިބިފައިވާ ކަމަށެވެ. ކުރިޔަށް އޮތް 24 ގަޑިއިރުގެ ތެރޭގައި ދިޔަވަރު ބޮޑުވާ ގަޑީގައި އުދަ އަރާފާނެ ކަމަށް ލަފާ ކުރެވުނަސް، މި ދުވަސްވަރަކީ މޫސުން ބަދަލުވާ ދުވަސްވަރަށް ވުމާ އެކު، އުދަ އެރުމަކީ އާދައިގެ ކަމެއް ކަމަށް އޮފިޝަލް ވިދާޅުވިއެވެ.\nމެޓް އޮފީހުން ކުރިއަށް އޮތް 24 ގަޑި އިރުގެ މޫސުން ލަފާކުރާގޮތުގައި ރާއްޖޭގެ އެކިހިސާބަށް ވިއްސާރަ ކުރުމާއެކު ބައެއް ރަށްތަކަށް ބޯކޮށް ވާރޭވެހި ގުގުރާނެއެވެ. ހުޅަނގާއި ހުޅަނގުއުތުރުން، ދެކުނުގެ އަތޮޅުތަކަށް ގަޑިއަކު7މޭލާއި 17 މޭލާ ދެމެދުގެ ބާރު މިނުގައި ވައި ޖެހޭނެއެވެ. އެހެން ހިސާބުތަކަށް ގަޑިއަކު 05 މޭލާއި 13 މޭލާ ދެމެދުގެ ބާރު މިނުގައި ވައި ޖެހޭނެއެވެ. ވިލާގަނޑުގައި ގަޑިއަކު ގާތްގަނޑަކަށް 35 މޭލަށް ވައި ގަދަ ވާނެ ކަމަށް ލަފާ ކުރެވެއެވެ.\nދެކުނުގެ ކަނޑުތައް އާދައިގެ ވަރަކަށް ގަދަ ވާނެ ކަމަށް ލަފާކުރާ އިރު، އެހެން ހިސާބުތަކުގެ ކަނޑުތައް އާދައިގެ ވަރަކަށް މަޑު ވެފައި ވިލާގަނޑުގައި އާދައިގެ ވަރަކަށް ގަދަ ވާނެ ކަމަށް މެޓް އޮފީހުން ވަނީ ލަފާކޮށްފައެވެ.\nގިނަ ދުވަސްތަކެއް ވަންދެން ރާއްޖެއަށް ވާރޭ ނުވެހި އޮތުމަށް ފަހު ވާރޭވެހެން ފަށާފައި ވަނީ މިދިޔަ ބުދަ ދުވަހުގައެވެ. އެގޮތުން އޭޕްރިލް 18 ވަނަ ދުވަހުގެ ހެނދުނު 7:19ން ހެނދުނު 7:54ށް، މާލެ ސިޓީއަށް ވާރޭ ވެހިފައިވެއެވެ.


buruniyaz: ޑޮކްޓަރާއި ވަޅުކޮންނަ މީހާ\nއެއްޒަމާނެއްގައި އުޅުނު މީހެކެވެ. މީނާ ވަރަށް ކަންނެތް ނޯކަރަކު ގެންގުޅުނެވެ.\nއެއްދުވަހު މި މީހާ މި ނޯކަރުމީހާ މޭބިސްކަދުރާއި އަދި ޒައިތޫނި ގަތުމަށްޓަކައި ބާޒާރަށް ފޮނުވައިފިއެވެ.\nނަމަވެސް ބާޒާރަށް ފޮނުވިތާ އެތައް ގަޑިއިރެއްވީ އިރުވެސް މި ނޯކަރުމީހާ އެނބުރިއެއް ނައެވެ. މިކަމާއި ސާހިބުމީހާގެ ކެތްތެރިކަން ވަރަށްބޮޑަށް ކޮޅުން ލައި ވަރަށް ބޮޑަށް ރުޅިގަދަވެއްޖެއެވެ. އަދި ނޯކަރުމީހާ ގެޔަށް އެނބުރި އަންނާނެ ވަގުތެއްގެ އިންތިޒާރުގައި ދަތްކުނޑި ވިކައިގެން އެބަހުރެއެވެ.\nއެންމެފަހުން ނޯކަރުމީހާ ގެޔަށް ވަރަށް ގިނައިރުގަނޑެއް ފަހުން އަތުވެއްޖެއެވެ. އައި އިރުވެސް ގެނައީ ގަންނަން ހަވާލުކުރި އެއްޗެހީގެ ތެރެއިން އެކަތި ގަނެގެންނެވެ. ސާހިބުމީހާ އައިރުޅީގައި ނޯކަރުމީހާގެ ގައިގައި ގުއްޓިއެއް އަޅާފައި އެބަބުނެއެވެ.\n” ކަމެއް ކުރަން ބޭރަށް ފޮނުވީމާ، އެއްމެ ކަމެއް ކުރުމުގެ ބަދަލުގައި ދެކަންތައް އެއްފަހަރާ ކުރަން މަސައްކަތް ކުރީޔާ މާ ތާހިރުވާނެއެވެ. “ކޮންމެއަކަށް އޭގެ ފަހުން ޒަމާންތަކެއް ފާއިތުވެއްޖެއެވެ. ސާހިބުމީހާ އެއްފަހަރެއްގައި ވަރަށް ބޮޑަށް ބަލިވެއްޖެއެވެ. އަދި އެއްކަލަ ނޯކަރުމީހާ ޑޮކްޓަރެއް ބަލާ ފޮނުވައިފިއެވެ. ގިނަ އިރުގަނޑެއް ވުމަށްފަހުގައި ނޯކަރުމީހާ ޑޮކްޓަރާއި އަދިވެސް އެހެން މީހެއް ގޮވައިގެން އަތުވެއްޖެއެވެ.\nއެވަގުތު ސާހިބު މީހާ ދެން އެހުރީ ކާކުތޯ ސުވާލުކުރުމުން ނޯކަރުމީހާ ޖަވާބުދިނެވެ.\n” ކުރިން ފަހަރު އަޅުގަނޑުގެ ގައިގައި ބޮނޑިއެއް އަޅާފައި، އެއްފަހަރާ ދެ ކަންތައް ކުރީމާ މާ ނަތީޖާ ރަނގަޅުވާނެކަމަށް ވިދާޅުވީމެއް ނޫންތޯއެވެ. އެހެންވީމާ މިފަހަރު އަޅުގަނޑު މިއައީ ޑޮކްޓަރެއް ގޮވައިގެންނެވެ. ﷲ ގެ ރަޙުމަތްފުޅުން ބަލިފަސޭހަކޮށްދެއްވައިފިއްޔާ ކިތަންމެހާވެސް ޝުކުރުހުއްޓެވެ. އެކަމަކު ރަނގަޅު ނުވެއްޖެނަމަ ދެން މިހިރި މީހާ މިއީ ސާހިބާގެ ކައްވަޅުކޮންނަން ޖެހިދާނެތީ އެކަމަށްޓަކައި ގެނައި ވަޅުކޮންނަ މީހެކެވެ. “\nކޮންމެ ގޮތެއްވިޔަސް އަޅުގަނޑުމެންގެ ތެރެއިން ކޮންމެ މީހަކީވެސް ކައްވަޅަށް ދާންޖެހޭނެ މީހެކެވެ. ވަޅުކޮންނަ މީހަކަށްވުރެ އަޅުގަނޑުމެންނަށް މުހިންމީ އެކައްވަޅަށް ދިޔުމުގެ ކުރިން ހެޔޮއަމަލުކޮށް މަރާ ބައްދަލުކުރުމެވެ. ހެޔޮގޮތަކީ އެއީއެވެ.


ޝިފްނާ އަޙްމަދު 03 މާރޗް 2021\nއުރީދޫ މޯލްޑިވްސްއަށް މިދިޔަ އަހަރު ލިބުނު ފައިދާ އިން ހިއްސާ އަކަށް 2.34 ރުފިޔާ ބަހަން ފާސްކޮށްފިއެވެ.\nއުރީދޫގެ ހިއްސާއަކަށް 2.34 ރުފިޔާ ނިންމާފައިވަނީ ރޭ ބޭއްވި އެ ކުންފުނީގެ އަހަރީ އާންމު ޖަލްސާގައެވެ. އުރީދޫ މޯލްޑިވްސްގެ މިއަހަރުގެ އަހަރީ އާންމު ޖަލްސާ ބާއްވާފައިވަނީ މޯލްޑިވްސް ސެކިއުރިޓީ ޑިޕޮސިޓަރީގެ "ފަހިވޯޓް" އެޕްލިކޭޝަން މެދުވެރިކޮށް އޮންލައިންކޮށެވެ.\nއަހަރީ އާންމު ޖަލްސާގައި އުރީދޫން އަށް މިދިޔަ އަހަރު ލިބުނު ފައިދާގެ 85 ޕަސެންޓް ބަހަން ވަނީ ނިންމާފައެވެ. މިދިޔަ އަހަރު އުރީދޫއަށް ސާފު ފައިދާގެ ގޮތުގައި ލިބިފައިވަނީ 407 މިލިއަން ރުފިޔާއެވެ. މިދިޔަ އަހަރު އެ ކުންފުންޏަށް ލިބުނު އާމްދަނީ ވަނީ އޭގެ ކުރީ އަހަރާ އަޅާބަލާއިރު 15 ޕަސެންޓް ދަށްވެފައެވެ.\nއުރީދޫ މޯލްޑިވްސް މި އަހަރު އޮޑިޓް ކުރަން ކުންފުންޏެއްގެ ގޮތުގައި ކަނޑައަޅާފައިވަނީ ވޯޓާ ހައުސް ކޫޕާސްއެވެ. މީގެއިތުރުން 2020 ވަނަ އަހަރުގެ މާލީ ރިޕޯޓްތަކާއި އޮޑިޓް ރިޕޯޓުވެސް މި ޖަލްސާގައި ވަނީ ފާސްކޮށްފައެވެ.\nއުރީދޫގެ ހިއްސާގެ ތެރެއިން 90 ޕަސެންޓް ހިއްސާއަކީ ވަތަނިއްޔާ އިންޓަނޭޝަނަލްގެ ހިއްސާއެވެ. 5.64 ޕަސެންޓް ހިއްސާއަކީ މޯލްޑިވްސް ޕެންޝަން އެޑްމިނިސްޓްރޭޝަން އޮފީހުގެ ހިއްސާއެވެ. އަދި 3.86 ޕަސެންޓް ހިއްސާއަކީ އާންމުންގެ ހިއްސާއެވެ.\nއަރުޝީފަށް ނެގީ 03/03/2021 09:26\nއެންމެފަހުން އަޕްޑޭޓްކުރީ 03/03/2021 09:26\nއަލީ ރާޒީ 24 ސިކުންތު ކުރިން\nއަޒްހާން އިބްރާހިމް 54 މިނެޓު ކުރިން


UNDP Ofeehuge Resident Representative Councilla bahdhalu kurahvaifi\n27 ޖެނުއަރީ 20202years ago\nރާއްޖޭގައި ހުންނަ ޔޫއެންޑީޕީ އޮފީހުގެ ރެސިޑެންޓް ރެޕްރެޒެންޓެޓިވް މިސް އަކީކޯ ފުޖީ އިއްޔެ އައްޑޫސިޓީ ކައުންސިލާ ބައްދަލުކުރައްވައިފިއެވެ. އެކަމަނާގެ މި ދަތުރުފުޅަކީ، ޔޫއެންޑީޕީ އާ ގުޅިގެން އައްޑޫސިޓީގައި ހިންގާ "ޑްރޯންސް ފޮރ ރެސިލިއަންސް" ޕްރޮޖެކްޓް ހިނގާ ނުހިނގާގޮތް ބައްލަވަން ކުރެއްވި ދަތުރުފުޅެކެވެ.\nކައުންސިލްގެ ފަރާތުން އެކަމަނާއަށް މަރުޙަބާ ވިދާޅުވީ މޭޔަރ ޢަބްދުﷲ ސާދިޤާއި، ޑެޕިއުޓީ މޭޔަރ މުހައްމަދު ޔަސްރިފާއި ކައުންސިލަރ ޢަލީފަހުމީ އަޙުމަދެވެ.\nމި ބައްދަލުކުރެއްވުމުގައި މޭޔަރ ދެއްކެވި ވާހަކަފުޅުގައި، "ޑްރޯންސް ފޮރ ރެސިލިއަންސް" ޕްރޮޖެކްޓްގެ މުހިންމުކަމުގެ މައްޗަށް އަލިއަޅުވާލެއްވިއެވެ. އަދި ކާރިސާތަކުގައި މިހާރު އަމަލުކުރަމުންދާ ގޮތާއި އެކަންކަން އިތުރަށް ހަރުދަނާ ކުރުމަށް އެޅުއްވިދާނެ ފިޔަވަޅުތަކުގެ މައްޗަށް ބައްލަވާލެއްވިއެވެ.\nމިސް އަކީކޯ ދެއްކެވި ވާހަކަފުޅުގައި އައްޑޫގެ ތަރައްޤީއަށް ޔޫއެންޑީޕީ ގެ އެހީތެރިކަން ބޭނުންވާ ކަންކަމުގައި އެހީތެރިވެ ދެއްވާނެ ކަމުގައި ވިދާޅުވިއެވެ.\n"ޑްރޯންސް ފޮރ ރެސިލިއަންސް" ޕްރޮޖެކްޓަކީ، ދިމާވާ ގުދުރަތީ ހާދިސާތަކުން ލިބޭ ގެއްލުންތަކުގެ މައުލޫމާތު އަވަސްކަމާއެކު ކަމާބެހޭ ފަރާތްތަކަށް ފޯރުކޮށްދިނުމަށާއި ހާލުގައިޖެހޭ މީހުންނަށް އެހީތެރިވުމުގެ ގޮތުން މިޒަމާނުގެ ޓެކްނޮލޮޖީގެ އެހީތެރިކަމާއެކީ މީހުން ތަމްރީން ކުރުމަށް ހިންގާ ޕްރޮޖެކްޓެކެވެ. މި ޕްރޮޖެކްޓް ނިމޭއިރު ޑްރޯން ޓެކްނޮލޮޖީ ބޭނުންކޮށްގެން އިމަރޖެންސީ ހާލަތްތަކުގައި ބޭނުންވާ ރަށްރަށުގެ މެޕްތައް ހެދޭނެއެވެ.


ޖަޒީރާވަންތަ ސިފަތަކޭ ކިޔައިގެން ވޯޓު ހޯދަން ވީމަ އަތޮޅު ތެރޭ ރައްޔިތުން ވެސް ރަނގަޅު: ނިމާލް – Dhen.mv\nޖަޒީރާވަންތަ ސިފަތަކޭ ކިޔައިގެން ވޯޓު ހޯދަން ވީމަ އަތޮޅު ތެރޭ ރައްޔިތުން ވެސް ރަނގަޅު: ނިމާލް\nއެމްޑީޕީން ޖަޒީރާވަންތަ ސިފަތަކޭ ކިޔައިގެން ރައްޔިތުންގެ ވޯޓު ހޯދަން ވީމާ އަތޮޅު ތެރޭގެ ރައްޔިތުންގެ ވެސް ރަނގަޅު ކަމަށް ޕީއެންސީގެ ނައިބް ރައީސް އަދި ޕްރޮގްރެސިވް ކޯލިޝަންގެ ފަރާތުން މާލެ އަތޮޅުގެ ރައީސް ކަމަށް ވާދަކުރައްވާ މުހައްމަދު ނިމާލް ވިދާޅުވެއްޖެއެވެ.\nނިމާލް މިހެން ވިދާޅުވެފައި މިވަނީ މާލެއަށް ދިމާވެފައި ވަނީ ފަލަސްތީނަށް ޖެހިފައިވާ ހާލު ކަމަށް، ހެންވޭރު ދެކުނު ދާއިރާގެ މެމްބަރު ހުސެއިން ޝަހީމް (އަނދުން ހުސެއިން) އިއްޔެ ރޭ ވިދާޅުވުމުން އެކަމަށް ރައްދު ދެއްވައެވެ.\nނިމާލް ކުރެއްވި ޓްވީޓެއްގައި ވިދާޅުވީ މާލެ، ރާއްޖެތެރެ އެއް ނޯންނާނެ ކަމަށާއި މިއީ އެއްބަހަކުން ވާހަކަ ދައްކާ، އެއް ދީނަކަށް ތަބާވާ ބައެއް ކަމަށެވެ.\n"...މިއީ އެއް ނަސްލަކުން އައިސްފައިވާ އެއް ގައުމިއްޔަތުގެ ބައެއް، ދިވެހިންނަކީ އެއް އާއިލާއެއް، ޖަޒީރާވަންތަ ސިފަތަކޭ ކިޔައިގެން ރައްޔިތުންގެ ވޯޓު ހޯދަން ހަމަ ރަނގަޅު. މިހާރު ވެސް ގައުމު ފަސާދަކުރެވުނި ވަރު ކުޑައީތޯ؟" ނިމާލް ވިދާޅުވިއެވެ.\nނިމާލްގެ އިތުރުން ވެސް ގިނަ ސިޔާސީ ބޭފުޅުން އަންނަނީ އަނދުން ހުސެއިން ދެއްކެވި ވާހަކަ އަށް ފާޑުވިދާޅުވަމުންނެވެ.


Community online viyafaarithakei etukurin fashanee - Hali News\nދިވެހި އުފެއްދުންތަކަށް ޚާއްސަ ކޮމިއުނިޓީ އޮންލައިން ވިޔަފާރިތަކެއް އީޓުކުރިން ފަށަނީ\n04 January 2021, 05:28\nއީޓުކުރި ލޯކަލް ޕްލެޓްފޯމަކީ ރަޖިސްޓްރީކޮށްފައިވާ ކޯޕަރޭޓިވްތަކާއި ކުދި އަދި މެދުފަންތީގެ ވިޔަފާރިތަކަށް ޚާއްސަކޮށްގެން އުފައްދާ ނުވަތަ ވިއްކާ މުދާ ރާއްޖޭގެ އެކިހިސާބުތަކަށް ގެންގޮސްދިނުމުގެ މަސައްކަތް ކޮށްދީ މާކެޓްކުރާ ޕްލެޓްފޯމެކެވެ.\n2019 ވަނަ އަހަރުގެ ފަހުކޮޅު ފެށި އީޓުކުރި ލޯކަލް ޕްލެޓްފޯމުގައި މިހާރުވެސް 50 އަށް ވުރެ ގިނަ ވިޔަފާރި ވަނީ ބައިވެރިވެފައެވެ. މޯލްޑިވްސް ޕޯސްޓްގެ އީކޮމާސް ބްރޭންޑެއް ކަމުގައިވާ އީޓުކުރި އެންމެފުރަތަމަ އުފެދުނީ އިންޓަނޭޝަނަލް ސާވިސްއެއްގެ ގޮތުގައެވެ. 2015 ވަނަ އަހަރު އީޓުކުރި އިންޓަނޭޝަނަލް ފެށުނުއިރު، ކޮވިޑްގެ މިހާލަތުގައިވެސް ހުއްޓުމެއްނެތި ދަނީ ހިދުމަތްދެމުން ކަމަށް މޯލްޑިވްސް ޕޯސްޓްގެ ޑައިރެކްޓަރ އޮފް އީކޮމާސް މުހައްމަދު އަހުމަދު ވަނީ ވިދާޅުވެފައެވެ.\n"އިންޓަނޭޝަނަލް ޝޮޕިންގ ޑިމާންޑްވެސް ޕެންޑަމިކަށް ބަލާއިރު ވަރަށް ރަނގަޅު. އީޓުކުރި ޔޫ.އެސް.އޭ ފަދަ ޤައުމުތަކުން އެއްޗެހި ގެނެސްދޭނެ ކަސްޓަމަރުންނާއި ހަމައަށް" މުހައްމަދު ވިދާޅުވިއެވެ.\nއީޓުކުރީގައި ބައިވެރިވުމުން ލިބެނީ ކޮންފައިދާއެއް؟\nއީޓުކުރި ލޯކަލް ޕްލެޓްފޯމްގައި ބައިވެރިވުމުން ރާއްޖޭގެ ކޮންމެ ރަށަކަށްވެސް މިޕްލެޓް ފޯމްގައި ބައިވެރިވާ ވިޔަފާރިތަކުގެ މުދާ ގެންގޮސްދިނުމުގެ ޚިދުމަތް ލިބިގެންދާނެއެވެ. މިހާރު އީޓުކުރީގައި ރަޖިސްޓްރީވެފައިހުރި ގިނަ ވިޔަފާރިތަކަކީ، މާލޭގައި ހިންގާ ވިޔަފާރި ކަމުގައިވިއަސް، ރާއްޖޭގެ ހުރިހާ ސަރަހައްދެއްގެ ވިޔަފާރިތައް ހިމެނެއެވެ. އަދި މިޕްލެޓްފޯމްގައި ބައިވެރިވުމަށް އެއްވެސް އަގެއް ދައްކަން ނުޖެހެއެވެ.\n"އީޓުކުރީގައި ބައިވެރިވެފައިވާ ވިޔަފާރިތަކުގެ ހުރިހާ ރޭންޖެއްގެ ޕްރޮޑަކްޓްސް މިހާރުވެސް އީޓުކުރި މެދުވެރިކޮށް ރާއްޖޭގެ ހުރިހާ ރަށަކަށް ލިބޭނެ. ހަމައެކަނި އީޓުކުރި މެދުވެރިކޮށް އެއްޗެހި ވިއްކާ ވިޔަފާރިވެސް އެބަހުރި. މާކެޓް ކުރެވުނުވަރާ ބަލާފަ ވަރަށްބޮޑު ތަރުހީބެއް ލިބޭ. ޕެންޑަމިކްއާއި ގުޅިގެން ދަތުރުފަތުރުކުރުމަށް އައި ދަތިކަމުގެ ސަބަބުން ރަނގަޅަށް މާކެޓްކުރުން ފަސްވެގެންދިޔައީ" މުހައްމަދު ވިދާޅުވިއެވެ.\nމާލޭގައި ހިންގާ ވިޔަފާރިތަކުން ގަންނަ މުދާ އެއްދުވަސްތެރޭ ގަންނަފަރާތާ ހަމައަށް ގެންގޮސްދޭއިރު، ރާއްޖޭގެ އެކިރަށްރަށަށް ފޮނުވަދޭ މުދާ3ނޫނީ4ދުވަސްތެރޭ ފޮނުވުމުގެ ޚިދުމަތްދަނީ ދެމުންނެވެ. އަދި ދަތުރުފަތުރުގެ ދަތިކަން ހުރި ހިސާބުތަކަށްވެސް ގިނަވެގެން7ދުވަހާއި 14 ދުވަސްތެރޭ މުދާ ގެންގޮސްދެމުންދާ ކަމަށް މުހައްމަދުވަނީ މައުލޫމާތު ދެއްވާފައެވެ.\nއީޓުކުރީގެ އަމާޒަކީ ކޮބާ؟\nއީޓުކުރީގެ އަމާޒަކީ 2021 ވަނަ އަހަރު ކޮމިއުނިޓީ އޮންލައިން ފިހާރަތަކެއް އީޓުކުރީގައި ހުޅުވުމެވެ. ކޮމިއުނިޓީ ފިހާރަ ހުޅުވާނީ ރަށްރަށުގައި ތިބި އަމިއްލަ އުފެއްދުންތައް އުފައްދާ ފަރާތްތަކާއި ގުޅިގެންނެވެ.\n"ރަށްރަށުގައި އުފައްދާ ތަފާތު އަމިއްލަ އުފެއްދުން ވިއްކޭނެ ގޮތެއް އަދި މުޅި ރާއްޖެއަށް އެއުފެއްދުންތައް ލިބޭނެގޮތެއް ޤާއިމްކުރަން ބޭނުންވަނީ. މިގޮތުން އެންމެފުރަތަމަ އައްޑޫ ސިޓީ، ފުވައްމުލަކު ސިޓީ، ކުޅުދުއްފުށި ސިޓީ، އަދި ހދ. ހަނިމާދޫ ގެ އޮންލައިން ކޮމިއުނިޓީ ވިޔަފާރިތައް އީޓުކުރީގައި ހުޅުވުމުގެ މަސައްކަތް މިކުރަނީ" ރަށްރަށުގައި ތިބި އަމިއްލަ އުފެއްދުންތައް އުފައްދާ ފަރާތްތަކުގެ އުފެއްދުންތައް ވިއްކޭނެ ފަސޭހަ މަގެއް ގާއިމްކުރުމަށް ކުރަމުންދާ މަސައްކަތުގެ ތަފްސީލް ދެއްވަމުން މުހައްމަދު ފާހަގަކުރެއްވިއެވެ.\n"ރަށްރަށުގައި އުފައްދާ ތަފާތު އަމިއްލަ އުފެއްދުން ވިއްކޭނެ ގޮތެއް އަދި މުޅި ރާއްޖެއަށް އެއުފެއްދުންތައް ލިބޭނެގޮތެއް ޤާއިމްކުރަން ބޭނުންވަނީ. މިގޮތުން އެންމެފުރަތަމަ އައްޑޫ ސިޓީ، ފުވައްމުލަކު ސިޓީ، ކުޅުދުއްފުށި ސިޓީ، އަދި ހދ. ހަނިމާދޫ ގެ އޮންލައިން ކޮމިއުނިޓީ ވިޔަފާރިތައް އީޓުކުރީގައި ހުޅުވުމުގެ މަސައްކަތް މިކުރަނީ"\nޒަމާނަށް އައި ބަދަލާއިއެކު ދިވެހިރާއްޖޭގައި ކޮންމެ ރަށެއްގައި ހުރި ކަމުގައިވިއަސް އީޓުކުރި މެދުވެރިކޮށް ވިޔަފާރިކުރުމުގެ ފުރުސަތު މިވަނީ ހުޅުވާލެވިފައެވެ. މޯލްޑިވްސް ޕޯސްޓްގެ އަމާޒަކީ އާންމުންގެ އިތުބާރު ލިބިފައިވާ ޕްލެޓްފޯމަކަށް އީޓުކުރި ހެދުމަށްފަހު، އީޓުކުރީގެ ފައިދާ ކޮންމެ ރައްޔިތަކަށް ލިބިގެންދިއުމެވެ.\nއީޓުކުރި ވެބްސައިޓްގެ ލިންކް: https://shop.etukuri.mv/\nކުދި ވިޔަފާރި ތަކަށް ސަރުކާރުން މި ކޮށްދެއްވަނީ ވަރަށް ބޮޑު ހިދުމަތެއް. ޝުކުރު ހައްގު މަސައްކަތެއް މިއީ. ޝުކުރިއްޔާ ޕޯސްޓުގެ ވެރިންނާއި ސަރުކާރަށް.\nސަރުކާރުން ތިޔަފަދަ ކަންކަން ކުރީމައި، އާންމުންނަށް ތިޔަފަދަ ޕްލެޓްފޯރމް ހަދައި ހިންގަން ވަރަށް ދަތިވޭ.


ނަންބަރު: (IUL)434-HRD /434/2014/27\nސުންގަޑި: 16 ސެޕްޓެންބަރު 2014 1330\nއެސިސްޓެންޓް ޑިރެކްޓަރ (ސްޕްރިންޓެންޑެންޓް)\nމިއެޖެންސީއާއި މިއެޖެންސީގެ ދަށުން ހިނގަމުންދާ ސެންޓަރުތަކުގައި މަސައްކަތް ކުރެއްވުމަށް ޝައުޤުވެރިވާ ފަރާތްތަކަށް މަރުޙަބާ ދަންނަވަމެވެ. މިވަޒީފާތަކަށް ބޭނުންވަނީ މަސައްކަތަށް ޝައުޤުވެރިކަން ހުރި ޤާބިލު މީހުންނެވެ.\nމަޤާމުގެ ކްލެސިފިކޭޝަން: އެސިސްޓެންޓް ޑިރެކްޓަރ (އެމް. އެސް 3)\nވަޒީފާއަށް ނުކުންނަ ކޮންމެ ދުވަހަކު -/100 ރުފިޔާ\nޑްރަގް ޓްރީޓްމަންޓް އެންޑް ޑިޓޮކްސްސިފިކޭޝަން ސެންޓަރ / ޏ.ފުވައްމުލައް\n1- އެޑްމިނިސްޓްރޭޝަން/މެނޭޖްމަންޓް ދާއިރާއަކުން ދަށްވެގެން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައި ވުމާއެކު، އެޑްމިނިސްޓްރޭޝަން/މެނޭޖްމަންޓް ދާއިރާއެއްގައި6އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\n2- އެޑްމިނިސްޓްރޭޝަން/މެނޭޖްމަންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައި ވުމާއެކު، އެޑްމިނިސްޓްރޭޝަން/މެނޭޖްމަންޓް ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\n3- މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައި ވުމާއެކު، އެޑްމިނިސްޓްރޭޝަން/މެނޭޖްމަންޓް ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\n4- އެޑްމިނިސްޓްރޭޝަން/މެނޭޖްމަންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަޑުގެ ލެވެލް4ގެ ސަނަދެއް ހާސިލުކޮށްފައި ވުމާއެކު، ގުޅުންހުރި އެހެން ދާއިރާއަކުން ލެވެލް6ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\n1- ނެޝަނަލް ޑްރަގް އެޖެންސީގެ ލަފަޔާ އެއްގޮތަށް ސެންޓަރުގެ އެންމެހާ މަސައްކަތްތައް ރާވައި ހިންގައި ބެލެހެއްޓުމާއި އަހަރީ ޕްލޭނެއް އެކަށައަޅައި، އެއާ އެއްގޮތްވާ ގޮތުގެ މަތިން ހިންގައި ބެލެހެއްޓުން.\n2- އަހަރީ ބަޖެޓް ހަދައި ހެޑްއޮފީހަށް ފޮނުވުމާއި އެއަހަރަށް ހިންގުމަށް ބޭނުންވާ ޕްރޮގްރާމްތައް ތަނުގެ މެންޑޭޓާ ގުޅޭގޮތުން ރާވައި ހިންގުން.\n3- ޕްރޮޖެކްޓްތަކާއި، ޕްރޮގްރާމުގެ ތެރެއިން ކޮންމެހެން ރިވިއުކުރަންޖެހޭ ކަންކަން ދެނެގަނެ ގެންނަންޖެހޭ ބަދަލުތައް ވެރިންގެ މަޝްވަރާގެ މަތިން ގެނައުން.\n4- ސެންޓަރުގެ މަސައްކަތްތައް މުވައްޒަފުންނާ ހަވާލުކޮށް ބެލެހެއްޓުމާއި، މުދަލާއި ފައިސާ އަދި އެނޫން ވަސީލަތްތައް ބޭނުންކުރެވެނީ ޤާނޫނާއި ގަވާއިދާ އެއްގޮތަށް އަދި ހެޔޮގޮތުގައިތޯ ބަލައި އެގޮތަށް ހިނގާކަން ކަށަވަރުކުރުން.\nމަޤާމުގެ ކްލެސިފިކޭޝަން: އެސިސްޓެންޓް ޓެކްނިކަލް އޮފިސަރ ގްރޭޑް2(ޖީ.އެސް 4)\nއެހެން ވަޒީފާއެއް އަދާކުރުން މަނާކުރާތީ ދޭ އެލަވެންސް\nނޭޝަނަލް ޑްރަގް އެޖެންސީ / ކ. މާލެ\nއާންމު ގޮތެއްގައި މަސައްކަތް ކުރަންޖެހޭ ތަން\nނޭޝަނަލް ޑްރަގް އެޖެންސީ / ކ. މާލެ (ކޮމިއުނިޓީ ސަރވިސް ސެންޓަރ)\nޓްރީޓްމެންޓް ސެންޓަރުތަކުން ފަރުވާނިންމުމަށްފަހު ކޮމިއުނިޓީއަށް ބަދަލުކުރެވޭ ކްލައިންޓުންނަށާއި ކޯޓް ތަކުން ކޮމިއުނިޓީއަށް ޙުކުމްކުރެވޭ ކްލައިންޓުންނަށާއި ބެލެނިވެރިންނަން ކޮމިއުނިޓީ ސަރވިސް ސެންޓަރުން ދޭންޖެހޭ ކްލިނިކަލް ޚިދުމަތްތައް ރާވާ ހިންގުން.\nކައުންސެލިންގ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުން .\nމަޤާމުގެ ކްލެސިފިކޭޝަން: އެސިސްޓެންޓް ޓެކްނިކަލް އޮފިސަރ ގްރޭޑް2(ޖީ.އެސް4)\nޢާންމު ގޮތެއްގައި މަސައްކަތް ކުރަންޖެހޭ ތަން\nޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރ (ކ.ހިންމަފުށި)\nޓްރީޓްމެންޓް ސެންޓަރުތަކުން ފަރުވާ ނިންމުމަށްފަހު ކޮމިއުނިޓީއަށް ބަދަލުކުރެވޭ ކްލައިންޓުންނަށާއި ކޯޓްތަކުން ކޮމިއުނިޓީއަށް ޙުކުމްކުރެވޭ ކްލައިންޓުންނަށާއި ބެލެނިވެރިންނަން ކޮމިއުނިޓީ ސަރވިސް ސެންޓަރުން ދޭންޖެހޭ ކްލިނިކަލް ޚިދުމަތްތައް ރާވައި ހިންގުން.\nކްލައިންޓުންގެ ފައިލްތައް އަޕްޑޭޓްކުރުމާއި، ރިކޯޑުތައް ބެލެހެއްޓުން.\nކްލައިންޓުންގެ ރިޕޯޓުތައް ނިންމައި ޓްރީޓްމެންޓް އަދި މުރާޖާޢާ ކޮމެޓީއަށް ހުށަހެޅުން.\nޑްރަގް ކޯޓަށް ފޮނުވާ ރިޕޯޓްތައް ގަވާއިދުން ތައްޔާރުކޮށް ޑްރަގް ކޯޓަށް ފޮނުވުން.\nކައުންސެލިންގ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުން.\nލިބިފައިވާ ތަޢުލީމީ ސެޓުފިކެޓުތަކުގެ ކޮޕީއާއި ޓްރާންސްކްރިޕްޓް (އެކްރެޑިޓް ކޮށްފައިވާ ސެޓުފިކެޓު، ސެޓުފިކެޓު ނުލިބޭނަމަ ސެޓުފިކެޓު އެކްރެޑިޓް ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ އެސެސްމެންޓް ރިޕޯޓު ލިޔުން)\nއެސިސްޓެންޓް ކައުންސެލަރ މަޤާމަށް ހުށަހަޅުއްވާ ފަރާތްތަކުން ހެލްތު މިނިސްޓްރީގެ މޯލްޑިވްސް ބޯޑް އޮފް ހެލްތު ސައިންސަސްގެ "ސެޓުފިކެޓު އޮފް ރެޖިސްޓްރޭޝަން" އިން ސަރޓިފައިކުރެވިފައިވާ ލިޔުން ހުށަހަޅަންވާނެއެވެ.\nސިވިލް ސަރވިސްއަށް / ސަރުކާރަށް ޚިދުމަތް ކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުން.\nވަޒީފާގެ ދާއިރާއާ ގުޅޭ ކުރުމުއްދަތުގެ ކޯހާއި ވާރކްޝޮޕް، ސެމިނަރ ފަދަ ތަމްރީނު ޕްރޮގްރާމްތަކުގެ ސެޓުފިކެޓު ނުވަތަ ބައިވެރިވި ކަމުގެ ލިޔުންތައް.\n16 ސެޕްޓެންބަރު 2014 ވާ އަންގާރަ ދުވަހުގެ 13:30ގެ ކުރިން ނޭޝަނަލް ޑްރަގް އެޖެންސީއަށް ހުށަހަޅަންވާނެއެވެ.\n2014 ވަނަ އަހަރުގެ ސެޕްޓެންބަރު ނުވަތަ އޮކްޓޫބަރުމަހުގެ ތެރޭގައި، ނޭޝަނަލް ޑްރަގް އެޖެންސީގައެވެ.\nނޯޓް: މިވަޒީފާއަށް އެދިފައިވާ ޝަރުޠު ހަމަވާ ފަރާތްތަކުގެ އަދަދު 15 އަށްވުރެ ގިނަނަމަ ތަޢުލީމީ ފެންވަރާއި ތަޖުރިބާއަށް އަދި މަސައްކަތަށް ބޭނުންވާ ހުނަރަށް ބެލުމަށްފަހު 15 ފަރާތެއް ޝޯޓްލިސްޓް ކުރެވޭނެއެވެ.\nމަޢުލޫމާތު ސާފުކުރައްވަން ގުޅުއްވާނެ ނަންބަރަކީ 3334568 އެވެ. ވަޒީފާއަށް އެދޭ ފޯމު ސިވިލް ސަރވިސް ވެބްސައިޓްގެ އިތުރުން ނޭޝަނަލް ޑްރަގް އެޖެންސީގެ ކައުންޓަރުން ލިބެން ހުންނާނެއެވެ.


Mathee fantheege resort takuge occupancy rangalhu vanee\nމަތީ ފަންތީގެ ރިސޯޓުތަކުގެ އޮކިއުޕެންސީ ރަނގަޅުވަނީ\nވެލާ ޕްރައިވެޓް އައިލެންޑް: ފަންތީގެ ގިނަ ރިސޯޓުތަކުގެ އޮކިއުޕެންސީ ރަނގަޅު -- ފޮޓޯ: ވެލާ ޕްރައިވެޓް އައިލެންޑް\nބޯޑަރު ހުޅުވުމަށް ފަހު ރާއްޖެ އައި ޓޫރިސްޓުންގެ އަދަދު ކުރިން އަންދާޒާ ކުރި ވަރާ ކައިރިވެސް ނުވެ އެވެ. ނަމަވެސް މަތީ ފަންތީގެ ރިސޯޓުތަކާއި ޕްރައިވެޓް އައިލެންޑްތަކުގެ އޮކިއުޕެންސީ ވަނީ ރަނގަޅު ވާން ފަށާފަ އެވެ. މިހާރު ވެސް މަތީ ފަންތީގެ ގިނަ ބަޔަކު ރާއްޖޭގައި ޗުއްޓީ ހޭދަ ކުރަމުން އެބަދެ އެވެ.\nއަވަސް އެނގިފައިވާ ގޮތުގައި ރާއްޖޭގައި ހިންގާ މަތީ ފަންތީގެ ގިނަ ރިސޯޓުތަކުގެ އޮކިއުޕެންސީ މިހާރު ހުރީ 20 ޕަސެންޓާއި 35 ޕަސެންޓާ ދެމެދުގެ އަދަދެއްގެ އެވެ. އަދި މި މަހުވެސް މި ރިސޯޓުތަކަށް ގިނަ ބަޔަކު އަންނާނެ ކަމަށް ވަނީ ބެލެވިފަ އެވެ.\nއެވްރެޖު އޮކިއުޕެންސީ 20-25 ޕަސެންޓުގައި\nރާއްޖޭގެ އެންމެ މަތީ ފަންތީގެ ރިސޯޓުތަކުގެ ތެރެއިން ބ. އަތޮޅުގައި ހިންގާ ސޮނޭވާ ފުށީގެ އޮކިއުޕެންސީ މިހާރު ހުރީ ގާތްގަނޑަކަށް 35 ޕަސެންޓުގަ އެވެ. އަދި ރޫމްތައް މަދު ޕްރައިވެޓް އައިލެންޑުގެ ގޮތުގައި ހިންގާ ރަށްރަށުގެ އޮކިއުޕެންސީ އެވްރެޖު ގޮތެއްގައި ހުރީ 30 ޕަސެންޓުގަ އެވެ. މިހާރު ސޮނޭވާ ފުށީގައި ވެސް ގާތްގަނޑަކަށް 60 ޓޫރިސްޓުން ވަރު ޗުއްޓީ ހޭދަ ކުރަމުން ގެންދެ އެވެ.\nގާތްގަނޑަކަށް 40 ކޮޓަރީގެ ވެލާ ޕްރައިވެޓް އައިލެންޑުގައި ވެސް މިވަގުތު ރަނގަޅު އޮކިއުޕެންސީއެއް އެބައޮތެވެ.\nޕްރައިވެޓް ޖެޓް އޮޕަރޭޝަން ރަނގަޅުވަނީ\nވީއައިއޭގައި ޕްރައިވެޓް ޖެޓްތަކެއް ޕާކްކޮށްފައި -- ފޮޓޯ: އަވަސް އާކައިވް\nބޯޑަރު ހުޅުވުމާއެކު މިހާތަނަށް ރާއްޖެއަށް އޮޕަރޭޓް ކުރަމުން ގެންދަނީ އެމިރޭޓްސް އާއި އިއްތިހާދު އަދި ގަތަރު އެއާވޭސްގެ އިތުރުން ސްރީލަންކަން އެވެ. ގަތަރު އެއާވޭސް ފަދަ ޔޫރަޕުން މީހުން ގެންނަ އެއާލައިންތަކުން އަންނަ ގިނަ ޓޫރިސްޓުން ވެސް ގޮސްފައި ވަނީ މަތީ ފަންތީގެ ރިސޯޓުތަކަށެވެ. އަދި މިހާރު ރާއްޖޭގައި ޕްރައިވެޓް ޖެޓް އޮޕަރޭޝަން ވެސް ވަނީ ރަނގަޅުވާން ފަށާފަ އެވެ. ރާއްޖެއަށް ޕްރައިވެޓް ޖެޓް ގެންނަ ކުންފުންޏަކުން ބުނި ގޮތުގައި ބޯޑަރު ހުޅުވުމާއެކު 15 އިން ފެށިގެން އެ ކުންފުނިން ފަސް ޖެޓަކަށް ވަނީ ހިދުމަތް ދީފަ އެވެ. އަދި މި މަހުން ފެށިގެން ޖެޓް އޮޕަރޭޝަން ރަނގަޅުވާނެ ކަމަށް އެ ކުންފުނިން އަންދާޒާ ކުރެ އެވެ.\nހައި ޕްރޮފައިލް މީހުން ރާއްޖޭގައި\nއަވަސް އެނގިފައިވާ ގޮތުގައި މިހާރު ރާއްޖޭގައި ހައި ޕްރޮފައިލް ގިނަ ބަޔަކު ދަނީ ޗުއްޓީ ހޭދަ ކުރަމުންނެވެ. މިގޮތުން މާލެ އަތޮޅުގައި ހިންގާ މަތީ ފަންތީގެ ރިސޯޓަކަށް މިއަދު ވެސް އެ ފަދަ ބޭފުޅަކު ވަޑައިގަންނަވާނެ އެވެ.\nރާއްޖޭގެ މަތީ ފަންތީގެ ރިސޯޓެއް އޯނަރަކު ނަން ނުޖެހުމަށް އެދި އަވަސް އަށް އިއްޔެ ވިދާޅުވި ގޮތުގައި އެ ރިސޯޓުގެ އޮކިއުޕެންސީ ކުރިއަށްއޮތް ދުވަސްތަކުގައި ރަނގަޅުވާނެ ކަމަށް އުންމީދު ކުރެވެއެވެ.\n"ލޮކްޑައުންގައި ގިނަ ބަޔަކު ގޭގައި ތާށިވެފައި ތިބީމަ އެމީހުން ވެސް ބޭނުންވޭ ޗުއްޓީ. އެހެންވެ ފުރުސަތު ލިބުމާއެކު ގިނަ ބަޔަކު ވަނީ ރާއްޖެ އަންނަން ފަށާފައި،" ނަން ނުޖެހުމަށް ޝަތުރުކޮށް ވިދާޅުވި އެވެ.\nރަޝިއާ ހުޅުވުމުން ރަނގަޅުވާނެ\nއެހެން ރިިސޯޓެއްގެ އޯނަރަކު ވިދާޅުވި ގޮތުގައި ހައި ޕްރޮފައިލް މީހުން އައުން އިތުރުވި ނަމަވެސް އެކަށީގެންވާ ވަރަށް މީހުން އިތުރު ނުވަނީ ބައެއް ގައުމުތަކުގެ ބޯޑަރު ނުހުޅުވޭތީ އެވެ.\n"ސްޕެއިން ވެސް އޮތީ އެހާ ރަނގަޅަކަށް ނޫން ކޮވިޑް-19 ގެ ހާލަތު. ހައިއެންޑް މާކެޓުގައި ރަޝިއާ މީހުން މުހިންމު ދައުރެއް އަދާ ކުރޭ. އެ ގައުމުގެ ބޯޑަރު ވެސް ނުހުޅުވާ. އެހެންވެ މި ބޯޑަރުތައް ހުޅުވުމުން އިތުރު މީހުން އަންނަން ފަށާނެ،" ރާއްޖޭގައި ހަތަރު ރިސޯޓު ހިންގާ އޯނަރު ވިދާޅުވި އެވެ.\nއިމިގްރޭޝަނުން އާއްމުކޮށްފައިވާ ތަފާސް ހިސާބުތައް ދައްކާ ގޮތުގައި ބޯޑަރު ހުޅުވިފަހުން 15 ދުވަހުގެ ތެރޭގައި ރާއްޖެއަށް ޒިޔާރަތް ކޮށްފައިވަނީ ޖުމްލަ 1،769 ޓޫރިސްޓުންނެވެ. އެގޮތުން، މިހާތަނަށް ރާއްޖެއަށް އެންމެ ގިނަ ޓޫރިސްޓުން ޒިޔާރަތްކޮށްފައި ވަނީ އިނގިރޭސި ވިލާތުންނެވެ. އެގައުމުން މިހާތަނަށް 258 ޓޫރިސްޓުން އައިސްފައިވާއިރު، ދެވަނައަށް އެންމެ ގިނަ ޓޫރިސްޓުން ޗުއްޓީއަށް އައިސްފައިވަނީ 189 މީހުނާއެކު އެމެރިކާ އެވެ. ތިންވަނައަށް ޔުނައިޓެޑް އެރެބް އެމިރޭޓްސް ހިމެނޭއިރު، ޔޫރަޕުގެ ހަތަރު ގައުމަކުން މިހާތަނަށް 370 އަށް ވުރެ ގިނަ ޓޫރިސްޓުން ވަނީ މިދިއަ މަހުގެ ނިޔަލަށް ޒިޔާރަތްކޮށްފަ އެވެ.\nރާއްޖޭގެ ބޯޑަރު މިދިޔަ މަހުގެ 15 ވަނަ ދުވަހު އަލުން ހުޅުވާލި ނަމަވެސް ޓޫރިސްޓުން އަންނަން ފަށާނެ ކަމަށް ބެލެވެނީ މި އަހަރުގެ ފިނި މޫސުމާ ދިމާކޮށް ނޮވެމްބަރު ޑިސެމްބަރުގަ އެވެ. މި އަހަރު ޖުމްލަ 800،000 މީހުން އަންނާނެ ކަމަށް ސަރުކާރުން ލަފާ ކުރެވެ އެވެ. ޓޫރިޒަމް މިނިސްޓްރީން އާއްމު ކޮށްފައިވާ މައުލޫމާތުތަކަށް ބަލާއިރު މިދިއަ މަހުގެ ނިޔަލަށް ރާއްޖޭގައި ހިންގާ 150 އަށް ވުރެ ގިނަ ރިސޯޓުގެ ތެރެއިން، 61 ރިސޯޓެއް މިހާރު ވެސް ވަނީ އޮޕަޜޭޝަން ފަށައިގެން ޓޫރިސްޓުންނަށް ހިދުމަތް ދޭން ފަށައިފަ އެވެ.\nގެސްޓް ހައުސް ވިޔަފާރި ޓޫރިޒަމް ކޮވިޑް-19 + ދިވެހި ރާއްޖެ އަލުން ހުޅުވާލުން ޓޫރިސްޓް އެރައިވަލް


މި އޮފީހުގެ ސީނިއަރ އެޑްމިނިސްޓްރޭޓިވް އޮފިސަރގެ މަޤާމަށް މުވައްޒަފުން ބޭނުންވެގެން 21 ޖަނަވަރީ 2020 ގައި ކުރެވުނު IUL32-A4-HR/1/2020/5 އިޢުލާނަށް އެކަށީގެންވާ އިޖާބައެއް ލިބިފައިނުވާތީ، 20 ފެބުރުވަރީ 2020 ވާ ބުރާސްފަތި ދުވަހުގެ 13:30 އަށް މުއްދަތު އިތުރުކޮށްފައިވާ ކަމުގައި ދަންނަވާ އެކަން ޢާއްމުކޮށް އިޢުލާންކުރީމެވެ. މި މަޤާމާބެހޭ ތަފްސީލު ތިރީގައިއެވަނީއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 20 ފެބުރުވަރީ 2020 ވާ ބުރާސްފަތި ދުވަހުގެ 13:30 ގެ ކުރިން، އެޓަރނީ ޖެނެރަލްގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] އަދި ފެކްސް 3314109 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. ވަޒީފާއަށް އެދޭ ފޯމާއި ލިޔެކިޔުންތައް އީމެއިލްކުރައްވާނަމަ، އެއް އީމެއިލްއެއްގައި ހުރިހާ ޑޮކިއުމަންޓްތައް ޕީޑީއެފް ފޯމެޓުގައި އެޓޭޗްކޮށް ފޮނުއްވަންވާނެއެވެ.


ނަންބަރު: 171-I2(b) /IUL/2019/059\nޕަބްލިޝްކުރި ތާރީޚް: 12 މޭ 2019\nސުންގަޑި: 14 މޭ 2019 1600\nއއ.ހިމަންދޫ ޕޮލިސް ސްޓޭޝަން ހިންގާނެ ޢިމާރާތެއް ކުއްޔަށް ދޭނެ ފަރާތެއް ހޯދުމަށް\nއއ.ހިމަންދޫ ޕޮލިސް ސްޓޭޝަން ހިންގާނެ ޢިމާރާތެއް ކުއްޔަށް ދޭނެ ފަރާތެއް ހޯދުމަށް ބޭނުންވެއެވެ. ވީމާ ޢިމާރާތެއް ކުއްޔަށް ދިނުމަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެރިވެލައްވާ އެންމެހައި ފަރާތްތަށް ހުޅުވާލަމެވެ.\nބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 14 މޭ 2019 ގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\nބީލަން ހުޅުވުން އޮންނާނީ 20 މޭ 2019 ވާ ހޯމަ ދުވަހުގެ 11:00 ގައި މި ސަރވިސްގެ އއ.ހިމަންދޫ ޕޮލިސް ސްޓޭޝަން ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާލެއް ވާނަމަ 15 މޭ 2019 ވާ ބުދަ ދުވަހުގެ 16:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.\nފޯން:9790052 960 +


India in maadhamaa raajjeah covid vaccine foarukohdheny - Hama.mv\nއިންޑިއާއިން މާދަމާ ރާއްޖެއަށް ކޮވިޑް ވެކްސިން ފޯރުކޮށްދެނީ\n19 ޖެނުއަރީ 2021 | 19:34\nއޮކްސްފޯޑު ޔުނިވަސިޓީން އުފެއްދި ކޮވިޝީޅްޑް ވެކްސިން\nއަންގާރަ , 19 ޖެނުއަރީ 2021 | 19:34\nއިއްޑިއާގައި މިހާރު ދެމުން އަންނަ، ކޮވިޑް-19 އާއި ދެކޮޅަށް އުފެއްދި ވެކްސިން މާދަމާ ރާއްޖެ ގެންނާނެ ކަމަށް އިންޑިއާގެ ކަމާއި ބެހޭ ފަރާތްތަކާއި ހަވާލާދީ އެގައުމުގެ މީޑިއާތަކުން ބުނެފި އެވެ.\nމިއާއެކު ރާއްޖެ ވެގެން ދާނީ އިންޑިއާއިން ވެކްސިން ފޯރުކޮށްދޭ ފުރަތަމަ ގައުމަށެވެ. އިންޑިއާއިން ވެކްސިން ފޯރުކޮށްދިން ނަމަވެސް ރާއްޖެއަށް ގެންނަނީ އެގައުމުގެ ބާރަތު ކުންފުނިން އުފެއްދި ވެކްސިނެއް ނޫނެވެ. ރާއްޖެއަށް ގެންނަނީ އިނގިރޭސިވިލާތުގެ އޮކްސްފޯޑު ޔުނިވަސިޓީއާއި މެލޭޝިޔާގެ އެސްޓްރެޒެނިކާ ކުންފުނިން އުފެއްދި "ކޮވިޝީލްޑް" ވެކްސިނެވެ.\nމިހާރު އިންޑިއާގައި ކުރިއަށް ގެންދާ ވެކްސިނޭޝަން ޕްރޮގުރާމުގައި "ކޮވިޝީލްޑް" ވެކްސިންގެ އިތުރުން ބާރަތު ކުންފުނިން އުފެއްދި ވެކްސިން ވެސް އަންނަނީ ދެމުންނެވެ.\nއިންޑިއާ މީޑިއާތަކުން ބުނީ މާދަމާ ރާއްޖެއަށް ވެކްސިން ގެނައުމަށް ހުރިހާ ތައްޔާރީތަކެއް ނިމި ރާއްޖޭގެ ކަމާއި ބެހޭ ފަރާތްތަކުން އެކަމަށް ހުއްދަވެސް ލިބިފައިވާ ކަމަށެވެ. ރާއްޖެއަށް ވެކްސިން ފޯރުކޮށްދޭނެ ކަމަށް މީގެ ކުރިން އިންޑިއާ ސަފީރު ސަންޖޭ ސުދީރު ވަނީ ވިދާޅުވެފަ އެވެ.\nއިންޑިއާގެ މީޑިއާތަކުން މި މައުލޫމާތު އާންމު ކޮށްފައި ވީނަމަވެސް ރާއްޖޭގެ ރަސްމީ އެއްވެސް އިދާރާއަކުން މިކަމަށް ބަހެއް ބުނެފައެއް ނުވެ އެވެ.\nއިންޑިއާގައި މިހާރު ކުރިއަށް ގެންދާ ވެކްސިނޭޝަން ކެމްޕެއިނުގައި އިއްޔެއާއި ހަމައަށް 224،000 މީހުންނަށް ވަނީ ވެކްސިން ދީފަ އެވެ. އޭގެ ތެރެއިން 400 އެއްހާ މީހުންގެ ފަރާތުން ހުން އައުމާއި ގައިގަ ރިއްސުން ފަދަ ސައިޑް އެފެކްޓްތައް ފެނުނު ނަމަވެސް ހާލަތު ގޯސްވެގެން ހޮސްޕިޓަލުގައި އެޑްމިޓު ކުރަން ޖެހުނީ3މީހުންނަށެވެ، އޭގެ ތެރެއިން ދެ މީހުން ވަނީ ހާލު ރަނގަޅުވުމުން ހޮސްޕިޓަލުން ދޫކޮށްލައިފަ އެވެ.\nރާއްޖެއަށް ވެކްސިން ގެނައި ނަމަވެސް ވެކްސިން ދޭނެ ސީދާ ތާރީހެއް އަދި ހާމައެއް ނުކުރެ އެވެ. އެޗްއީއޯސީން އެންމެ ފަހުން ބުނީ އެކަމަށްޓަކައި ވާންޖެހޭ ތައްޔާރީތައް މިހާރު ވަމުން އަންނަ ކަމަށެވެ. މިހާރު ވަނީ ސިއްހީ ދާއިރާގައި ހަރަކާތްތެރިވާ ފަރާތްތަކުގެ ތެރެއިން ވެކްސިން ޖަހަން ބޭނުންވާ ފަރާތްތަކުން ރަޖިސްޓްރީ ވުމަށް ފުރުސަތު ހުޅުވާލައިފަ އެވެ.\nކޮވިޑް-19 ވެކްސިން ކޮވިޑް19 އިންޑިއާ-ރާއްޖެ އިންޑިއާގެ އެހީ\nމިމަހުގެ މިހާތަނަށް އިންޑިއާއިން 40 ހާހަށްވުރެ ގިނަ ފަތުރުވެރިން އައިސްފި


Tesla supercharger thakun ehen car thah charge kurevey massala eh | Mihaaru\nޓެސްލާ ސްޕާޗާޖަރުތަކުން ޓެސްލާ ނޫން ކާރުތައް ޗާޖުކުރެވޭ މައްސަލަ ވަނީ ހެއްވާ ކަމަކަށް ވެފައި\nޓެސްލާ ސުޕާޗާޖަރުން ޓެސްލާ ނޫން ކާރުތައް ޗާޖުކުރެވޭ މައްސަލައެއް\n17 ސެޕްޓެމްބަރ 2020 - 07:33\nޓެސްލާ ވީ3 ސުޕާޗާޖަރުތަކަކީ ޓެސްލާ ކަރަންޓް ކާރުތަކަށް ޚާއްސް ޗާޖިން ޓެކްނޮލޮޖީއެކެވެ. މިއީ ވަރަށް ފަހުގެ އުފެއްދުމެވެ. ޗާޖަރުތަކުގެ ތަބީއަތަކީ ޓެސްލާ ކާރެއްކަން ކަށަވަރުކޮށްފައި ނޫނީ ޗާޖުކުރަން ނުފެށުމެވެ.\nޓެސްލާ ކަރަންޓް ކާރުތައް ޗާޖުކުރަން ޔޫރަޕްގައި ބަހައްޓާފައި ހުރި "ވީ3 ސުޕާޗާޖިން ސްޓޭޝަން"ތަކުން ޓެސްލާ ނޫން ކާރުތައް ޗާޖުކުރެވޭކަން ވަނީ އެނގިފަ އެވެ. މިއީ ޓެސްލާ ނެޓްވޯކްގައި އުޅޭ މައްސަލައެއް ކަމަށް ބުނެވޭއިރު، ކަރަންޓް ކާރުތައް އުފައްދާ ކުންފުނިތަކުން މިކަމާ ވިސްނަން ރަނގަޅު ކަމަށް ވެސް ދަނީ ބުނަމުންނެވެ. އެއީ ކޮންމެ ކުންފުންޏަކުން ވަކިން ޗާޖަރުތައް އުފެއްދުމުގެ ބަދަލުގައި، އެއް މަރުކާއަކަށް ބަރޯސާކުރުމަށެވެ.\nޓެސްލާ މަރުކާގެ ޗާޖަރުތައް އުފައްދާފައި ވަނީ، ޓެސްލާ ނޫން މަރުކާގެ ކާރުތައް ވެސް ޗާޖުކުރެވޭ ގޮތަށެވެ. ނަމަވެސް، ޗާޖަރަށް ކާރު ގުޅާލުމާ އެކު، ކާރުގެ މޮޑެލް އަދި ކާކު ގެންގުޅޭ މީހާއާ ގުޅުން ހުރި މައުލޫމާތު އޮޓަމެޓިކުން ބަލައި ފާސްކުރެ އެވެ. ބޭނުމަކީ އެއީ ޓެސްލާ ކާރެއްކަން ކަށަވަރުކުރުމާއި ޗާޖުކުރުމަށް ހިނގާ ޚަރަދު، ކާރުގެ ވެރިޔާގެ ނަމުގައި، ޓެސްލާ ނެޓްވޯކުގައި އޮންނަ އެކައުންޓަށް ބިލްކުރުމެވެ.\nމިކަން މައްސަލައެއް ގޮތުގައި ދިގުދެމިގެން ދާނެ ކަމެއް ކަމަކަށް ނުބެލެވެ އެވެ. ސަބަބަކީ، މިއީ ޓެސްލާގެ މާލިއްޔަތާ ގުޅިފައި ހުރި ޚަރަދުތަކެއް ހިނގާނެ ކަމަކަށް ވާތީ އެވެ. ދެން އޮތް އަނެއް މައްސަލަ އަކީ، ކަމެއް ހިނގައިދާ ގޮތަކުން، ޓެސްލާ ނޫން ކާރެއް، ވީ3 ސުޕާޗާޖަރަކުން ޗާޖުކުރަނިކޮށް ދިމާވެދާނެ މައްސަލައެއްގެ ޒިންމާ ޓެސްލާއިން ނަގަން ބޭނުންނުވުމެވެ.\nމި މައުލޫ އަށް ދައްކާފައި ހުރި ވާހަކަތައް ބޮޑަށް ބުރަވަނީ، ކަރަންޓް ކާރު އުފައްދާ ހުރިހާ ކުންފުނިތައް އެއް ގަލަކަށް އަރައި، ކާރުތައް ޗާޖުކުރުމަށް ޓެސްލާ މަރުކާ އަށް އިތުބާރުކުރުމަށެވެ.\nއިތުރު ލިޔުންތައް ވެހިކަލްތައް ޕެޓްރޯލް ޑީސަލް


Intel ge chip thaku gai salaamathee bodethi baagadu thakeh\nއިންޓެލްގެ ޗިޕްތަކުގައި ސަލާމަތީ ބޮޑެތި ބާގަނޑުތަކެއް\nއެޕައިން އައިފޯން. އިންޓެލްގެ ޕްރޮސެސާ އުފެއްދުންތަކުގައި ހުރި މައްސަލައިގެ އަސަރު އެޕަލްގެ އުފެއްދުންތަކަާށް ވެސް ކުރާނެ. ފޮޓޯ: ބީބީސީ\nކޮމްޕިއުޓަރާއި ޓެބްލެޓާއި ސްމާޓްފޯނުތަކުގައި ބޭނުންކުރާ ޗިޕް އުފައްދާ އެންމެ ބޮޑު ކުންފުނި 'އިންޓެލް' އިން ފާއިތުވި ފަސް އަހަރު ދުވަހު އުފެއްދި ޗިޕްތަކުގައި ސަލާމަތީ މައްސަލަތަކެއް ހުރި ކަމަށް އިއުތިރާފްވެ، އެކަން ހައްލުކުރުމުގެ މަސައްްކަތް ފަށައިފިއެވެ.\nއިންޓެލްއިން ބުރާސްފަތި ދުވަހު ބުނީ ފާއިތުވި ފަސް އަހަރު ދުވަހު އެކުންފުނިން އުފައްދާފައިވާ އުފެއްދުންތަކަަށް ބޭނުންވާ އަޕްޑޭޓްތަކުގެ ބޮޑ ބައެއް މިހާރުވެސް ފޯރުކޮށްދީފައިވާ ކަމަށެވެ. އަދި ބުނީ މިފެށޭ ހަފުތާ ނިމޭ އިރު އުފެއްދުންތަކުގެ 90 ޕަސެންޓަށް ބޭނުންވާ އަޕްޑޭޓްތައް ފޯރުކޮށްދެވޭނެ ކަމަށެވެ.\n" ފާއިތުވި ފަސް އަހަރު ދުވަހުގެ ތެރޭގައި ތައާރަފްކޮށްފައިވާ ގިނަ ޕްރޮސެސާ ޕްރޮޑަކްޓްތަކަށް ބޭނުންވާ އަޕްޑޭޓް އިންޓެލް އިން މިހާރުވެސް ވަނީ ފޯރުކޮށްދީފައި،" އިންޓެލް އިން އިއްޔެ ނެރުނު ބަޔާނެއްގައި ބުނެފައި ވެއެވެ.\nއިންޓެލްގެ އުފެއްދުންތަކުގައި މައްސަލަތަކެއް ހުރިކަމަށް އެކުންފުނިން އިއުތިރާފްވީ މިދިޔަ ބުދަދުވަހުއެވެ.\n' މެލްޓް ޑައުން އެންޑް ސްޕެކްޓާ ވުލްނަރަބިލިޓީސް' ގެ ނަމުގައި މިހާރު މަޝްހޫރު ވެފައިވާ އެ މައްސަލަތަކުގެ ތަފުސީލުތައް، ދިރާސާ ކުރާ މީހުން މިހާރު އަންނަނީ ހާމަކުރަމުންނެވެ. އެގޮތުން އެނގިފައިވާ އެއް ކަމަކީ އިންޓެލްގެ ޕްރޮސެސާ އުފެއްދުންތަކުގައިވާ އެ ބަލިކަށިކަމުގެ ބޭނުންކޮށްގެން ޕާސްވޯޑްތައް ފަދަ ހައްސާސް މައުލޫމާތުތައް ލިބިގަތުމުގެ ފުރުސަތު ހެކަރުންނަށް އޮތް ކަމެވެ.\nއިންޓެލް އިން އެއްބަސްވެފައި ވަނީ އެކުންފުނިން ފާއިތުވި ފަސް އަހަރު ދުވަހު އުފެއްދި އުފެއްދުންތަކުގައި ވެސް އެ މައްސަލަ ހުރެދާނެ ކަމަށެވެ.\nއިންޓެލް އިންް އެކަން ހާމަކުރުމުން އެކުންފުނީގެ ހިއްސާގެ އަގު ބުރާސްފަތި ދުވަހު ވަނީ 2.4 ޕަސެންޓް ދަށަށް ގޮސްފައެވެ. އެގޮތުން އެކުންފުނީގެ ހިއްސާއެއްގެ އަގު މިހާރު ހުރީ 44.17 ޑޮލަރުގައެވެ.\nއިންޓެލްގެ ޕްރޮސެސާ އުފެއްދުންތަކުގައިވާ މައްސަލައިގެ އަސަރު އެޕަލް ކުންފުނީގެ އުފެއްދުންތައް ކަމަށްވާ އައިފޯން، އައިޕެޑް އަދި މެކް ކޮމްޕިއުޓަރުތަކަށް ވެސް ކުރާނެ ކަމަށް އެޕަލް އިން މިއަދު ބުންޏެވެ. އެ ފަދަ މައްސަލަތަކުން ސަލާމަތްވާނެ 'ޕެޗް' ތަކެއް އެޕަލް އިން ވެސް މިހާރު ވަަނީ އެކުންފުނީގެ އުފެއްދުންތައް ބޭނުންކުރާ ފަރާތްތަކަށް ލިބޭނެ އިންތިޒާމު ހަމަޖައްސާފައެވެ.


ސީޕީ ކަޕް ފުޓްސަލް މުބާރާތް ފަށައިފި\nޕޮލިސް ކުލަބުން އިންތިޒާމްކޮށްގެން ކޮންމެ އަހަރަަކު ބާއްވާ ކޮމިޝަނަރ އޮފް ޕޮލިސްގެ ވާދައިގެ ތައްޓަށް ކުޅޭ އިންޓަރ ޑިޕާޓްމަންޓް ފުޓްސަލް މުބާރާތް ފަށައިފިއެވެ.\nމުބާރާތް ފެށުމުގެ ގޮތުން އިއްޔެ ހެނދުނު އެފްއޭއެމް ފުޓްސަލް ދަނޑުގައި ބޭއްވި ރަސްމިއްޔާތު ޝަރަފްވެރިކޮށްދެއްވައި މުބާރާތް ފައްޓަވާ ދެއްވީ އެކްޓިންގ ކޮމިޝަނަރ އޮފް ޕޮލިސް. ޑެޕިއުޓީ ކޮމިޝަނަރ އޮފް ޕޮލިސް މުޙައްމަދު ހަމީދުއެވެ. މިރަސްމިއްޔާތުގައި ޑެޕިއުޓީ ކޮމިޝަނަރ އޮފް ޕޮލިސް ޢަބްދުލް މަންނާން ޔޫސުފް އާއި ފުލުހުންގެ އެކްޒެކެޓިވް އޮފިސަރުންނާއި ސީނިއަރ އޮފިސަރުންނާއި ޕޮލިސް ކުލަބުގެ ރައީސް އާއި ނައިބު ރައީސުންނާއި މުބާރާތުގައި ބައިވެރިވި ހުރިހާ ޓީމުތަކުގެ ކުޅުންތެރިންނާއި އޮފިޝަލުން ބައިވެރިވެފައިވެއެވެ.\nމުބާރާތް ފަށާފައިވަނީ ފުލުހުންގެ ކޮމިޝަންޑް އޮފިސަރުންގެ މެދުގައި ކުޅުނު އެކުވެރިކަމުގެ މެޗަކުންނެވެ. މިމެޗު ޝަރަފްވެރިކޮށްދެއްވާފައިވަނީ ރިޓަޔާޑް ޗީފް ސްޕްރިންޓެންޑެންޓް އޮފް ޕޮލިސް އިބްރާހިމް މަނިކު އެވެ. މިމެޗުގައި ވާދަކޮށްފައިވަނީ އެކްޓިންގ ކޮމިޝަނަރ އޮފް ޕޮލިސްގެ ޓީމާއި ޑެޕިއުޓީ ކޮމިޝަނަރ އޮފް ޕޮލިސްގެ ޓީމެވެ. މިމެޗު 1-0 ގެ ނަތީޖާއަކުން ކާމިޔާބުކުރީ ޑެޕިއުޓީ ކޮމިޝަނަރ އޮފް ޕޮލިސްގެ ޓީމެވެ.\nފެބްރުއަރީ މަހުގެ2ން 14ށް ކުރިއަށް ގެންދިޔުމަށް ހަމަޖެހިފައިވާ ސީޕީ ކަޕް ފުޓްސަލް މުބާރާތުގެ ފިރިހެން ޑިވިޜަންގައި 25 ޓީމަކުން އަދި އަންހެން ޑިވިޜަންގައި6ޓީމަކުން ބައިވެރިވެފައިވެއެވެ.\nމުބާރާތުގެ ފިރިހެން ޑިވިޜަން ކުރިއަށްދަނީ6ގްރޫޕަކަށް ބަހާލައިގެން ކޮންމެ ގްރޫޕަކުންވެސް އެންމެ ގިނަ ޕޮއިންޓް ހޯދާ ދެޓީމު ދެވަނަ ބުރަށް ދާގޮތަށެވެ. އަދި ގުރޫޕްތަކުން އެންމެ ރަނގަޅު ނަތީޖާ ހޯދާ ހަތަރު ޓީމަކަށް ދެވަނަބުރުން ފުރުޞަތު ލިބިގެންދާނެއެވެ. އަދި އަންހެން ޑިވިޜަން ކުރިއަށްދަނީ ކޮންމެ ޓީމެއް ކޮންމެ ޓީމަކާ ވާދަކޮށް އެންމެ ގިނަ ޕޮއިންޓް ހޯދާ ހަތަރު ޓީމު ސެމީ ފައިނަލަށް ދާގޮތަށެވެ.\nސީޕީ ކަޕް ފުޓްސަލް މުބާރާތުގައި އިއްޔެވަނީ ފިރިހެން ޑިވިޜަންގައި ނުވަ މެޗެއް ކުޅެފައެވެ. އަދި އަންހެން ޑިވިޜަންގައި ތިން މެޗު ކުޅެފައިވެއެވެ.


ކޮންމެ ދެމަފިރިއަކަށްވެސް ޢިބްރަތްތެރި ފިލާވަޅެއް!: ބައްޕަ ދޫކޮށް "ޖިންނި މަންމަ" އަކާއެކު ދާން ދަރިފުޅު ބޭނުންވި ސަބަބުގެ ވާހަކަ-\nއެއީ އުމުރުން ހައަކަ އަހަރުގެ އަންހެންކުއްޖެކެވެ. އޭނާގެ ބައްޕަ ބުނީ ބައްޕަގެ ދިރިއުޅުން އެހެން އަވަށަކަށް ބަދަލުކުރީ މަންމަ މަރުވުމުން ކަމަށެވެ. މަންމައަށްވީގޮތެއް ދަރިފުޅަކަށް ނުއެނގެއެވެ.\nކޮންމެއަކަސް ދުވަސްކޮޅެއް ފަހުން ބައްޕަ ގޭގައި ނުއުޅޭ ވަގުތުތަކުގައި މަންމަ ގޭތެރެއިން ފެންނަން ފަށައިފިއެވެ. ދަރިފުޅާއެވެ ކިޔައިގެން ވާހަކަ ދައްކައި ދަރިފުޅު ބޭނުންވާ ކަންކަން ކުރިއާއި އެއެއްގޮތަށް ކޮށްދޭން ފަށައިފިއެވެ.\nބައްޕައަކީ ވަރަށް ހަރުކަށި މިޒާޖުގެ މީހެކެވެ. ވާހަކަދެއްކުމުގައި އެއްވެސް އޯގާތެރިކަމެއް ނުހުރެއެވެ. ބައްޕަ ގޭގަ ނޫޅޭ ވަގުތުތަކުގައި މަންމަ ގެއަށް އަންނަ ވާހަކަ ބުނެފައި މަރުވި މީހަކު އަންނަނީ ކިހިނެއްތޯ ސުވާލުކުރުމުން ވެސް ދިނީ ވަރަށް ހަރުކަށި ޖަވާބެކެވެ. "ތިއައީ ވިސްނޭ ގޮތް ކަމަށާއި މަންމަ އެގެއަށް ނާންނާނެ ކަމަށެވެ. އަދި އެބާވަތުގެ އިތުރު އެއްވެސް ވާހަކައެއް ބައްޕަ ގާތު ނުދެއްކުމަށެވެ.\nއެހިސާބުން ކުއްޖާއަށް ޤަބޫލުކުރެވުނީ މަންމަގެ ސިފައިގައި ގެއަށް އަންނަނީ ޖިންއެއް ކަމަށެވެ. އެހެންވެ ވަރަށް ބޮޑަށް ބިރުގަންނަން ފެށިއެވެ. އެވާހަކަ ބައްޕަ ގާތުގައި ބުނުމުން ވެސް ދިނީ ވަރަށް ރުންކުރު ޖަވާބެކެވެ. "މަންމަވީ މަރުވެފަ! މަންމަ މިގެއަކަށް ނާންނާނެ! ތިއަ ވާހަކަ ނުދައްކަން ކިތައްފަހަރު ބުނެފިންތަ؟"\nއަނެއްދުވަހު މަންމަ އައުމުން ދަރިފުޅު މާބޮޑަށް ބިރުގަންނަހެން ހީވުމުން މަންމަ ބުންޏެވެ. "ދަރިފުޅާއެވެ. މަންމަގެ ގައިގަ ނިކަން އަތްލަބަލާށެވެ! ރޫހާނީ އެއްވެސް އެއްޗެއްގައި އަތެއް ނުލެވޭނެއެވެ. ވީމާ ބިރު ނުގަންނާށެވެ! މިއީ ހަމަ މަންމައެވެ." (ރޫޙާނީ އެއްޗެއްގައި އަތްނުލެވޭނެ ކަމަށް އެބުނީ ދަރިފުޅު ބިރުގަތުމުން ސަލާމަތްކުރުމަށެވެ.)\nކޮންމެއަކަސް ކުއްޖާ ހުރީ ނަފްސާނީ ބިރުވެރިކަމެއްގައެވެ. ޤަބޫލުކުރަންވީ މަންމަގެ ބަސް ކަމެއް ނުވަތަ ބައްޕަގެބަސްކަމެއް ނުއެނގެއެވެ. ކޮންމެއަކަސް އެއްދުވަހަކު މަންމަ ގޭގައި އުޅެނިކޮށް ބައްޕައަށް ގެއަށް ޢާދެވިއްޖެއެވެ. ދެމީހުންގެ މެދުގައި ސިއްރުން ޒުވާބުތަކެއް ކުރެވުނެވެ. އެކަމާ ކުއްޖާ މާބޮޑަށް ބިރުގަތެވެ.\nޒުވާބަށްފަހު މަންމަ ބުންޏެވެ. އަހަރެން މިދަނީ ދަރިފުޅު ގޮވައިގެންނެވެ. ކަލޭ ކަލޭގެ ރަންދުނިޔޭގައި އުޅޭށެވެ. ބައްޕަ ހީކުރީ އެއީ ޖިންނިއެއް ކަމަށް ހީކޮށް މަންމަ އާއިއެކުގައި ދަރިފުޅު ނުދާނެ ކަމަށެވެ. ނަމަވެސް ކަންތައްވީ އެހެންނަކުން ނޫނެވެ. ދަރިފުޅު ފެށީ ދަބަހަށް އެއްޗެތި އަޅައިގެން މަންމަ އާއިއެކުގައި ދާން ތައްޔާރުވާށެވެ! އެހިސާބުން ވެސް މަންމަވީ މަރުވެފައިކަމަށާއި ތިއަދަނީ ޖިންނިއަކާއިއެކުގައިކަމަށް ބައްޕަ ބުންޏެވެ. ނަމަވެސް ކުއްޖާ އެވާހަކަތަކަށް އަޅައިވެސް މަންމަ އާއިއެކުގައި ދާން ހިނގައިގަތީއެވެ.\nއެހިސާބުން ބައްޕައަށް ކެތް ނުކުރެވިގެން ދަރިފުޅު ގެއްލިދާނެ ކަމުގެ ބިރަށް އަނބިމީހާގެ ގާތުން މާފަށް އެދި އާދޭސްކޮށް ދެމީހުން ޞުލްޙަވެ އަލުން އެކުގައި ދިރިއުޅެން ފެށީއެވެ.\nޙަޤީޤަތަކީ ބައްޕަ އެހެން އަންހެނަކާއި ކައިވެނިކުރަން ބޭނުންވުމުން މަންމަ ގެއިން ބޭރުކޮށްލައި މަންމަ މަރުވެއްޖެ ކަމަށް ބުނީއެވެ. މަންމަ އޭނާގެ މަސައްކަތުން ފިރިމީހާ ދިރިއުޅޭތަން ހޯދައިގެން ދަރިފުޅު ގާތަށް އަންނަން ފެށީއެވެ. ދަރިފުޅަށް އަޅާލުމާއި ލޯބިދީގެން ގެންގުޅެން މަސައްކަތްކުރީއެވެ.\nމިއީ އަޅުގަނޑު ސޯޝަލް މީޑިއާއިން ކިޔާފައިވާ ވާހަކައެކެވެ. އަޅުގަނޑު މިއަދުނޫހުގެ ކިޔުންތެރިންގެ ސަމާލުކަމަށް ގެންނަން ބޭނުންވާ ކަމަކީ ބައްޕް ދޫކޮށް އެއީ މަންމަކަން ޔަޤީންވެސް ނުވާ "ޖިންނި"އަކާއިއެކު ދާން ބޭނުންވުމެވެ. އަޅުގަނޑު ޤަބޫލުކުރާ ގޮތުގައި ކުއްޖާއަށް މުހިންމުވީ މަންމައަކީ ޖިންނިއަކަށްވުމާއި ނުވުމެއް ނޫނެވެ. ކުއްޖާ ބޭނުންވީ ބައްޕަގެ ހަރުކަށިކަމުން ސަލާމަތްވާށެވެ. ޖިންނިއެއް ނަމަވެސް ކުއްޖާއަށް އޯގާތެރިކަމާއިއެކު ލޯބިދޭތީ ކުއްޖާ ބޭނުންވީ އެކަމެވެ.\nވީމާ އަޅުގަނޑު ޤަބޫލުކުރާ ގޮތުގައި މިއީ ކޮންމެ މަންމައަކުވެސް އަދި ބައްޕައަކުވެސް ވިސްނައިލުން މުހިންމު ކަމެކެވެ. ދަރިންނާއި ލޯބިން މުޢާމަލާތުކުރުމާއި އޯގާތެރިކޮށް ކަންކަން ކޮށްދިނުމަކީ ދަރިންނަށް އެންމެ ބޭނުންވާ ކަންތައްކަމުގައި ކޮންމެ ބައްޕައަކުވެސް މަންމައަކުވެސް ޤަބޫލުކުރަން އެބަ ޖެހޭ ނޫންތޯއެވެ؟\n- ފާޠިމަތު ޝީރީން / މިއަދުނޫހުގެ ކިޔުންތެރިއެއް


Zuvaan Qaumee Team in Philippines ge Mendiola balikoffi - vNews.mv\nޒުވާން ގައުމީ ޓީމުން ފިލިޕީންސްގެ މެންޑިއޯލާ ބަލިކޮށްފި\nއިސްމާޢީލް ޝާހު (ކުޑަ ޝާހު) 14 March 2019, 15:51\nއޭއެފްސީ 23 އަހަރުން ދަށުގެ މުބާރާތުގެ ކޮލިފައިންއަށް ތައްޔާރުވުމުގެ ގޮތުން ފިލިޕީންސްގައި ކޭމްޕުކުރަމުންދާ ރާއްޖޭގެ ގައުމީ ޓީމު ކުޅުނު އެކުވެރިކަމުގެ މެޗެއްގައި ފިލިޕީންސް ޕްރިމިއާ ލީގުގައި ވާދަކުރާ މެންޑިއޯލާ އެފްސީ އަތުން މޮޅުވެއްޖެ އެވެ.\nމިއަދު ކުޅުނު މެޗުން ރާއްޖޭގެ ޓީމު މޮޅުވީ 2-0 އިންނެވެ. މި މެޗުގައި ރާއްޖޭގެ ގޯލުތައް ޖަހައިދިނީ ނިމިދޔަ ޔޫތު ޗެމްޕިއަންޝިޕްގައި ކްލަބު އީގަލްސްގެ ކެޕްޓަން ބޭންޑް އެޅި ހަސަން ރާއިފް (ހަންނަ) އާއި ނަޒީމެވެ.\nސައުދީ އަރަބިއާގައި މިމަހު އޮންނަ މުބާރާތަށް ތައްޔާރުވުމުގެ ގޮތުން ކުޅުނު މި އެކުވެރިކަމުގެ މެޗުގައި ރާއްޖޭގެ ޓީމުގެ ފަރާތުން މޮޅު ކުޅުމެއް ވަނީ ފެނިގެންގޮސްފައެވެ.\nމީގެ ކުރިންވެސް ރާއްޖޭގެ ޓީމުން ވަނީ ފިލިޕީންސް ޕްރިމިއާ ލީގުގައި ވާދަކުރާ ސްޓެލިއޯންއާ އެއްވަރުކޮށްފައެވެ.\nއޭއެފްސީ 23 އަހަރުން ދަށުގެ މުބާރާތުގެ ކޮލިފައިންގަި ރާއްޖެ ކުޅޭ ފުރަތަމަ މެޗުގައި މި މަހު 22 ވަނަ ދުވަހު ނުކުންނާނީ މުބާރާތް ބާއްވާ ސައުދީ އަރަބިއްޔާ އާއި ދެކޮޅަށެވެ. އަދި 26 ވަނަ ދުވަހު ނުކުންނާނީ ލުބުނާނާ ދެކޮޅަށެވެ.


Ras Online - ޔޫރޯ 2020: 53 އަހަރަށްފަހު ތަށި ރޯމަށް ގެންގޮސްފި\nޔޫރޯ 2020: 53 އަހަރަށްފަހު ތަށި ރޯމަށް ގެންގޮސްފި\nއަހުމަދު ޔާމިން 12 ޖުލައި 2021 - 8:20\nއިޓަލީ ކުޅުންތެރިން ޗެންޕިއަން ޓްރޮފީ އާއެކު\nޔޫރޯ ފުޓްބޯޅަ މުބާރާތުގެ ފައިނަލްގައި ރޭ ޕެނަލްޓީ ޖަހައިގެން 3-2 އިން އިންގްލެންޑް ބަލިކޮށް އިޓަލީން ޔޫރަޕްގެ ޗެމްޕިއަންކަން ހޯދައިފި އެވެ.\nއިންގްލެންޑްގެ ވެމްބްލީ ސްޓޭޑިއަމްގައި ރޭ ކުޅުނު ފައިނަލް މެޗްގެ ފުރިހަމަ ވަގުތާއި، އިތުރު ވަގުތުގެ ދެހާފް ނިމުނީ 1-1 އިން ދެޓީމު އެއްވަރު ވެގެންނެވެ. މިއީ އިޓަލީން ޔޫރަޕްގެ ޗެމްޕިއަންކަން ހޯދި ދެ ވަނަ ފަހަރެވެ. އެ ޓީމުން އެންމެ ފުރަތަމަ ޔޫރަޕްގެ ތަށި އުފުލާލީ 1968 ވަނަ އަހަރު އެވެ. މިއީ އިންގްލެންޑް އިން ޔޫރޯގެ ފައިނަލުގައި ކުޅުނު ފުރަތަމަ ފަހަރެވެ.\nރޭގެ މެޗުގެ ވަރަށް ކުރީކޮޅު އިންގްލެންޑުން ވަނީ އިޓަލީގެ މައްޗަށް ލީޑު ނަގާފައެވެ. ޔޫރޯ ތާރީހުގައި ފައިނަލެއްގައި ފެނުނު އެންމެ އަވަސް ގޯލު މެޗްގެ2ވަނަ މިނެޓްގައި ޖަހާދިނީ އިނގިރޭސި ޑިފެންޑަރ ލޫކް ޝޯ އެވެ. އިޓަލީން މެޗުގެ ނަތީޖާ ހަމަހަމަ ކުރީ 67 ވަނަ މިނިޓްގައި ޑިފެންޑަރ ބޮނޫޗީ ކާމިޔާބު ކޮށްދިން ގޯލުންނެވެ. ބޮނޫޗީ އަކީ ޔޫރޯ ފައިނަލެއްގައި ގޯލު ޖެހި އެންމެ ދޮށީ ކުޅުންތެރިޔާ އެެވެ.\nމެޗުގެ ނުވަދިހަ މިނެޓާއި، އިތުރު ވަގުތުގެ ދެހާފްވެސް އެއްވަރު ވެގެން ނިމުމުން ނަތީޖާ ނެރުމަށް ޖެހި ޕެނަލްޓީގައި އިޓަލީން ވަނީ3ޕެނަލްޓީ ކާމިޔާބު ކޮށްފައެވެ. އިނގިރޭސިންނަށް ކާމިޔާބު ކުރެވުނީ2ޕެނަލްޓީއެވެ.\nމި މުބާރާތުގެ މޮޅު ކުޅުންތެރިޔާއަށް ހޮވުނީ އުމުރުން އެންމެ 22 އަހަރުގެ އިޓަލީ ކީޕަރު ޑޮނަރުއްމާއެވެ. ޑޮނަރުއްމާ އަކީ 1992 ވަނަ އަހަރަށްފަހު ޔޫރޯއެއްގެ މޮޅު ކުޅުންތެރިޔާގެ މަގާމު ހޯދި ފުރަތަމަ ކީޕަރެވެ. އެފަހަރުގެ މޮޅު ކުޅުންތެރިޔަކަށް ހޮވުނީ ޑެންމާކަށް ތަށި ހޯދައިދިން ކީޕަރު ޕީޓާ ޝުމައިކަލް އެވެ.\nމި މުބާރާތުގެ އެންމެ ގިނަ ގޯލް ޖެހީ ޕޯޗުގަލްގެ ކްރިސްޓިއާނޯ ރޮނާލްޑޯ އެވެ. އޭނާ ވަނީ ފަސް ގޯލު ޖަހައި، އެސިސްޓެއް ކޮށްފައެވެ. މުބާރާތުގެ އެންމެ ޒުވާން ކުޅުންތެރިޔަކަށް ހޮވުނީ ސްޕެއިނުގެ ޕެޑްރީ އެވެ.\nފައިނަލް މެޗުން ބަލިވުމުން އިނގިރޭސިވިލާތުންވަނީ ބައިނަލްއަޤްވާމީ މުބާރާތެއްގެ ކާމިޔާބު ނުކުރެވި ދިގު އިންތިޒާރެއް އަނެއްކާވެސް ކުރަން ޖެހިފައެވެ. އިނގިރޭސިވިލާތުން އެންމެ ފަހުން ބޮޑު މުބާރާތެއް ކާމިޔާބުކޮށްފައިވަނީ 1966ވަނަ އަހަރުގެ ތެރޭގައެވެ.


އަނބިމީހާ ޙައިޟުގެ ދުވަސްވަރު ޖިމާޢުވުން ދޫކޮށްލުން –4– DhiSalafiyyah\nالأحكام الشرعية (މިއާޔަތްތަކުންނެގޭ ޝަރުޢީ ޙުކުމްތައް)\nޙައިޟުގެ ދުވަސްވަރު އަނބިންނާ ދުރުވެގަންނަންވީ މިންވަރު\nޙައިޟުގެ ދުވަސްވަރު އަނބިންނާ ދުރުވެގަންނަންވީ މިންވަރާމެދު ޢިލްމުވެރިންގެ ރަޢުޔު ތަފާތުވެފައިވެއެވެ. ޢިލްމުވެރިންގެ ބަސްފުޅުތަކުގެ ތެރެއިން:\nއެކަނބަލުންގެ ޙައިޟުގެ ދުވަސްވަރު އެކަނބަލުންގެ މުޅިހަށިގަނޑާ ދުރުވެގަންނަން ޖެހެއެވެ. އެއީ ابن عباس އާއި عبيدة السلماني ގެ އަރިހުން ރިވާވެގެންވާ ގޮތެވެ. މިބޭކަލުންގެ ޙުއްޖަތަކީ، ﷲ ތަޢާލާގެ ވަޙީބަސްފުޅުގައި ދުރުވެގަތުމަށް އަމުރުކުރައްވާފައިވުމެވެ. އަދި މިވެނިތަނަކުން ދުރުވެގަންނާށޭ ނުވަތަ މިވެނިތަނެއް ނޫން އެހެންތަންތަނުން ދުވެގަންނާށޭ، މިފަދައިން ވަކިތަނެއް ޚާއްޞަކުރައްވާފައި ނުވުމެވެ. އެހެންކަމުން ވާޖިބުވެގެންވަނީ އެކަނބަލުންގެ މުޅި ހަށިގަނޑާ ދުރުވެގަތުމެވެ. ﷲ ތަޢާލާގެ ވަޙީބަސްފުޅުގައި ވާފަދައިންނެވެ.\n﴿…فَاعْتَزِلُوا النِّسَاءَ فِي الْمَحِيضِ… ﴾\nމާނައީ: “… ފަހެ، حيض ގެ ދުވަސްވަރުގައި ތިޔަބައިމީހުން އަނބިންނާ ދުރުހެލިވާށެވެ!…”\nالقرطبي ވިދާޅުވިއެވެ. “މިއީ ޝާޒް (އެކަހެރި) ބަހެކެވެ. ޢިލްމުވެރިންގެ ބަސްފުޅުތަކުން ބޭރުވެގެންވާ ބަސްފުޅެކެވެ. އަދި މިއާޔަތާ ގުޅޭގޮތުން ސުންނަތުން ސާބިތުވެފައިވާ ބަސްފުޅުތަކާ މިބަސްފުޅު ޚިލާފެވެ.”\nއެކަނބަލުންގެ ފޫޅާއި ކަކުލާ ދެމުގައިވާ މިންވަރުން ދުރުވެގަންނަން ޖެހެއެވެ. މިއީ ޙަނަފީ މަޛްހަބާއި މާލިކީ މަޛްޙަބުގައިވާ ގޮތެވެ. މިބޭކަލުންގެ ޙުއްޖަތަކީ ޢާއިޝާގެފާނުގެ އަރިހުން ރިވާވެގެންވާ ރިވާޔަތެކެވެ. އެކަމަނާ ވިދާޅުވިއެވެ.\n((كُنْتُ أَغْتَسِلُ أَنَا وَالنَّبِيُّ صَلَّى اللهُ عَلَيْهِ وَسَلَّمَ مِنْ إِنَاءٍ وَاحِدٍ، كِلانَا جُنُبٌ، وَكَانَ يَأْمُرُنِي فَأَتَّزِرُ، فَيُبَاشِرُنِي وَأَنَا حَائِضٌ)) \nމާނައީ: “ތިމަންކަމަނާއާއި ނަބިއްޔާ ޞައްލަﷲ ޢަލައިހިވަސައްލަމް އެއް ކަންވާރަކުން ނާނޭފުޅުފިއްލަވަމުއެވެ. އެއީ ތިމަންކަމަނާއާއި އެކަލޭގެފާނާ ޖުނުބުވެރިޙާލުގައި ވަނިކޮށެވެ. އަދި ތިމަންކަމަނާގެ ޙައިޟުގެ ދުވަސްވަރު އެކަލޭގެފާނު ތިމަންކަމަނާއަށް އިޒާރެއް އަނުމަށް އަމުރުކުރައްވައެވެ. އެއަށްފަހުގައި އެކަލޭގެފާނު ތިމަންކަމާއާ مباشرا ކުރައްވައެވެ. (ލޯބިކުރައްވާ ހައްދަވައެވެ.) “\nއަދި ميمونةގެ އަރިހުން ރިވާވެގެންވިއެވެ. އެކަމަނާވިދާޅުވިއެވެ.\n((كَانَ رَسُولُ اللهِ صَلَّى اللهُ عَلَيْهِ وَسَلَّمَ يُبَاشِرُ نِسَاءَهُ فَوْقَ الْإِزَارِ وَهُنَّ حُيَّضٌ))\nމާނައީ: “ރަސޫލުﷲ ޞައްލަﷲ ޢަލައިހިވަސައްލަމަ، އިޒާރެއްގެ މަތިން އެކަލޭގެފާނުގެ އަނބިއަނބިކަނބަލުން ޙައިޟުގައިވާ ދުވަސްވަރު مباشرا ކުރައްވާ ހައްދަވާކަމުގައިވިއެވެ.” (ލޯބިކުރައްވާ ހައްދަވައެވެ.)\nހަމައެކަނި ފަރުޖުން ދުރުވެގަތުން. މިއީ ޝާފިޢީ މަޛްހަބުގައިވާގޮތެވެ. އަދި މިއީ ޝައިޚް އަލްބާނީގެވެސް ރަޢުޔެވެ. އެބޭފުޅުންގެ ޙުއްޖަތަކީ ރަސޫލުﷲ ޞައްލަﷲ ޢަލައިހިވަސައްލަމަގެ އަންނަނިވި ޙަދީޘް ބަސްފުޅެވެ.\n((اصْنَعُوا كُلَّ شَيْءٍ إِلَّا النِّكَاحَ))\nމާނައީ: “ނިކާޙް ފިޔަވައު (އެބަހީ ޖިމާޢުވުން ފިޔަވައި) ހުރިހާކަމެއް ކުރާށެވެ.”\nއަދި مسروقގެ ރިވާކުރެއްވިއެވެ. އެކަލޭގެފާނު ވިދާޅުވިއެވެ.\nقُلْتُ لِعَائِشَةَ: “مَا يَحِلُّ لِلرَّجُلِ مِنَ امْرَأَتِهِ إِذَا كَانَتْ حَائِضًا؟ قَالَتْ: كُلُّ شَيْءٍ إِلَّا الْجِمَاعَ”\nމާނައި: “ތިމަންކަލޭގެފާނު ޢާއިޝާގެފާނުގެ އަރިހުގައި ދެންނެވީމެވެ. ފިރިހެނުންނަށް އެމީހުންގެ އަނބިން ޙައިޟުގައިވާ ދުވަސްވަރު ހުއްދަވަނީ ކިހާ މިންވަރަކަށް ހެއްޔެވެ؟ އެކަމަނާ ވިދާޅުވިއެވެ. ޖިމާޢުވުން ފިޔަވާ ހުރިހާކަމެއް ހުއްދައެވެ.”\n” أَنَّ مَسْرُوقًا، رَكِبَ إِلَى عَائِشَةَ، فَقَالَ: السَّلَامُ عَلَى النَّبِيِّ وَعَلَى أَهْلِ بَيْتِهِ فَقَالَتْ عَائِشَةُ: أَبُو عَائِشَةَ مَرْحَبًا فَأْذِنُوا لَهُ، فَدَخَلَ، فَقَالَ: إِنِّي أُرِيدُ أَنْ أَسْأَلَكِ عَنْ شَيْءٍ وَأَنَا أَسْتَحْيِي، فَقَالَتْ: إِنَّمَا أَنَا أُمُّكُ وَأَنْتَ ابْنِي. فَقَالَ، ” مَا لِلرَّجُلِ مِنَ امْرَأَتِهِ وَهِيَ حَائِضٌ؟ قَالَتْ لَهُ: كُلُّ شَيْءٍ إِلَّا فَرْجَهَا “\nމާނައީ: “ހަމަކަށަވަރުން ޢާއިޝާގެފާނުގެ އަރިހަށް ސަވާރީއެއްގައި مسروق ދިޔައެވެ. އަދި ވިދާޅުވިއެވެ. “ނަބިއްޔާއަށާއި އެކަލޭގެފާނުގެ ގޭގެ އަހުލުވެރިންނަށް ސަލާމް ހުށްޓެވެ.” އެހިނދު ޢާއިޝާގެފާނު ވިދާޅުވިއެވެ. “أبو عائشة އަށް މަރުޙަބާއެވެ.” އަދި އޭނާއަށް އިޛުނަދެއްވިއެވެ. ފަހެ، އޭނާ ވަނެވެ. އަދި ދެންނެވިއެވެ. “ހަމަކަށަވަރުން ތިމަންކަލޭގެފާނު ކަމަނާ ގެއަރިހުން އެއްޗެއް އަހާލަންބޭނުމެވެ. އެހެންނަމަވެސް ތިމަންކަލޭގެފާނު ލަދުގަނެއެވެ.” އެހިނދު އެކަމަނާ ވިދާޅުވިއެވެ. “ހަމަކަށަވަރުން ތިމަންކަމަނާއީ ތިބާގެ މަންމައެވެ. އަދި ތިއީ ތިމަންކަމަނާގެ ދަރިއެކެވެ.” ދެން އޭނާ ވިދާޅުވިއެވެ. “ފިރިހެނުންނަށް އެމީހުންގެ އަނބިން ޙައިޟުގައިވާ ދުވަސްވަރު ހުއްދަވަނީ ކިހާމިންވަރަކަށް ހެއްޔެވެ؟ އެކަމަނާވިދާޅުވިއެވެ. ޖިމާޢުވުން ފިޔަވާ ހުރިހާކަމެއް ހުއްދައެވެ.”\n حديث أنس المتقدم في المسالة\n اخرجه ابن جرير الطبري


ADK Gai 20,000 Vana Kujjaa Ufanvee Iyye - Vaguthu\nބައެއް ގައުމުތަކުގެ ހާލަތު ރަނގަޅު ވެދާނެ ކަމުގެ އުއްމީދު އާވިއިރު އެމެރިކާގެ ހާލަތު އިތުރަށް ގޯސް -3މިނެޓް ކުރިން\nއޭޑީކޭގައި 20،000 ވަނަ ކުއްޖާ އުފަންވީ އިއްޔެ\nއޭޑީކޭ ގައި އިއްޔެ އުފަންވި ކުއްޖާ-- ފޮޓޯ: އޭޑީކޭ\nއޭޑީކޭގައި ވިހެއުމުގެ ހިދުމަތް ދޭންފެށިފަހުން، އެ ހޮސްޕިޓަލަށް އުފަންވި 20،000 ވަނަ ކުއްޖާގެ އުފަންވުން އިއްޔެ ފާހަގަ ކޮށްފިއެވެ.\nއޭޑީކޭގައި ވިއްސުމުގެ ހިދުމަތް ފަށާފައިވަނީ 1996 ވަނަ އަހަރެވެ. އިއްޔެ އެ ހޮސްޕިޓަލަށް ވިހާފައިވަނީ ފިރިހެން ކުއްޖެކެވެ. މީގެ 25 އަހަރު ކުރިން އެ ހިދުމަތް ދޭން ފެށިއިރު ވެސް އެ ހޮސްޕިޓަލުގައި ފުރަތަމަ ވިހާފައިވަނީ ފިރިހެން ކުއްޖެކެވެ.\nއޭޑިކޭގެ މެނޭޖިން ޑިރެކްޓަރު އަހުމަދު އައްފާލު "ވަގުތު" އަށް މައުލޫމާތު ހިއްސާކުރަމުން ވިދާޅުވީ، 20،000 ވަނަ ކުއްޖާ އުފަންވުމާއި ގުޅިގެން އެކުއްޖާގެ އާއިލާއާއި އެ ހޮސްޕިޓަލުގެ އެންމެ އިސް މެނޭޖްމެންޓްގެ ބޭފުޅުން ބައްދަލުކޮށް ހަދިޔާ ބަދަލު ކޮށްފައިވާ ކަމަށެވެ. އަދި ކުއްޖާ އުފަންވުމާއި ހަމައަށް ހޮސްޕިޓަލުގައި ހިނގާފައިވާ ހަރަދުތައް ވަނީ ހިލޭ ކޯށްދީފައި ކަމަށް އައްފާލު ވިދާޅުވިއެވެ.\n"ހާއްސަ ހަދިޔާއެއްގެ ގޮތުން އެ ކުއްޖާ އުފަންވުމަށް ހޮސްޕިޓަލުގައި ހިނގާފައިވާ ހަރަދުގެ ތަކުގެ ބިލު، އަޅުގަނޑުމެންވާނީ ހިލޭ ކޮށްދީފައި. އަދި ކުއްޖާއަކީ އަޅުގަނޑުމެންގެ ހޮސްޕިޓަލުގައި 20،000 ވަނައަށް އުފަންވި ކުއްޖާ ކަމުގެ ވެރިފިކޭޝަން ރިކޯޑެއް އެކުއްޖާއަށް އަޅުގަނޑުމެން އަރުވަން" އައްފާލު ވިދާޅުވިއެވެ.\nއައްފާލު ވިދާޅުވީ، 20،000 ވަނައަށް އުފަންވާ ކުއްޖާ ހޯދުމަށް މަސައްކަތް ކުރަމުން އަންނަތާ ދުވަސްކޮޅެއް ވެފައިވާ ކަމަށާއި އެކަމަށް ކައުންޓްޑައުންއެއް ހުރި ކަމަށެވެ.\nއޭޑީކޭއިން ދެމުން އަންނަ ހިދުމަތްތައް ފުޅާކުރުމުގެ ގޮތުން އެބޭފުޅުން އަބަދުވެސް އަންނަނީ ކެނޑިނޭޅި މަސައްކަތް ކުރަމުން ކަމަށް އައްފާލު ފާހަގަކުރެއްވިއެވެ. އެގޮތުން އެ ހިދުމަތް ފުޅާކުރުމުގެ ގޮތުން އެބޭފުޅުން ތަމްރީނު ކޮށްފައިވާ ޑޮކްޓަރުންގެ އިތުރުން ނަރުހުން އެކަމުގައި ހަރަކާތްތެރިވާ ކަން އައްފާލު ވިދާޅުވިއެވެ.\nއަދި މި ހިދުމަތް ހޯދާ ފަރާތްތަކަށް ޑޮކްޓަރަށް ދައްކާ ދުވަސްތަކުގެ ތެރޭގައި ވިހެއުމަށް ތައްޔާރުވުމަށް ހާއްސަ ކްލާސްތަކެއްގެ ތެރޭގައި ގާތުން ކިރުދިނުމާއި އެފަދަ ކްލާސް ހިންގޭނެ ކަމަށް އޭނާ ވިދާޅުވިއެވެ.\nއައްފާލު ވިދާޅުވީ، 25 އަހަރު ހިދުމަތް ދެމުން އަންނަ އެ ހޮސްޕިޓަލުން އެންމެ ގިނަ މީހުން އެ ހިދުމަތް ހޯދާ ސަބަބަކީ އަންހެން މީހާ ވިހާއިރު ފިރިމީހާއަށް ކައިރީގައި ހުރެވޭކަން ކަމަށެވެ. އަދި ފިރިމީހާއަށް ނުހުރެވޭނަމަ އަންހެން މީހާގެ މަންމަ ނުވަތަ މައިދައިތައަށް ހުރެވޭ ކަން އޭނާ ފާހަގަ ކުރެއްވިއެވެ.\nއޭޑީކޭގައި އިއްޔެ 20،000 ވަނަ ކުއްޖާ ވިހާފައިވާއިރު މީގެ3އަހަރު ކުރިން އެ ހޮސްޕިޓަލުން ވަނީ އަންހެނެއްގެ ބަނޑަށް ހަތް މަހުގައި ސިޒޭރިއަން ހަދައި ފަހުގެ ތާރީހެއްގައި ރާއްޖޭގައި އެއްމާބަނޑު4ކުދިން ވިއްސި ހޮސްޕިޓަލުގެ ޝަރަފު ހޯދާފައެވެ.\nފެބުރުއަރީ 3, 2020 21:45\nކުޅުދުއްފުށި ރައްޔިތުންގެ އުންމީދެއް އޭ.ޑީ.ކޭ ހޮސްޕިޓަލުގެ ގޮތްޕެއް ކުޅުދުއްފުށީގައި ވެސް ގާއިމުވުން. އަދި މި ކައިރި ތިން އަތޮޅުގެ ރައްޔިތުންނަށް ވަރަށް ބޮޑު ލުއިފަސޭހައަކަށް ވެގެން ދާނެ ކަމެއް.\nފެބުރުއަރީ 4, 2020 06:27\nކަޕޭމެން އުންމީދު ނުކުރާކަމެއް އޮވޭތަ؟؟ ހުރިހާއެއްޗެއް ބައްކުރަން އުޅޭ ބައެއް. ރާއްޖޭގެ ވެރިކަން ބަދަލުކުރަންވެސް ކަލޭމެން އެދޭ.. ކުޑަ ރަށްގަނޑެއް ހިއްކޭނެ ޖާގައެއްވެސް ނެތް އަނެއް ތޮއްމާލެއަށް ތިޔަތަންވާނި. އެއްފަސްކުރަން ޖާގަ އޮތް ރަށެއް ޑިވެލޮޕްކުރުން މާ ރަނގަޅު މުސްތަޤުބަލަށް ވިސްނާއިރު..\nފެބުރުއަރީ 4, 2020 15:44\nއުއްމީދެއް ނެއް އެއްވެސް އިންސާނަކީ ދިރިއުޅުމުގަ ކާމިޔާބެއް ލިބޭނެ ބައެއް ނޫން.\nއިންސާނަކު އެމީހެއްގެ އުއްމީދުތައް ފާޅުކުރުމުން އެކަމާ ހަސަދަވެރިވެ ނަފުރަތު ކުރުމަކީ\nއެބައެއްގެ ނުކުޅެދުންތެރިކަމާއި ފިނޑިކަން.


Bandugai rissi meehehge bandugai mohoru kilo eh\nބަނޑުގައި ރިއްސި މީހެއްގެ ބަނޑުގައި މޮހޮރު ކިލޯއެއް\nލިތުއޭނިއާގެ މީހާގެ ބަނޑުން ނެގި ބައެއް ތަކެތި\nލިތުއޭނިއާ މީހަކު މާ ގަދަޔަށް ބަނޑުގައި ރިއްސާތީ އިމަޖެންސީގައި ހޮސްޕިޓަލަށް ގެންގޮސް ޑޮކްޓަރުން ބެލިއިރު ކުރިއިރު އޭނާގެ ބަނޑުގައި ކިލޯއެއްގެ ބަރުދަން ހުރި މޮހޮރާއި އިސްކުރާއި ނަޓު ހުރިކަން އެނގިއްޖެ އެވެ. އަދި ވަގުތުން ސާޖަރީ ހަދައި މި ހުރިހާ އެއްޗެތި މިހާރު ވަނީ ނަގާފަ އެވެ.\nލިތުއޭނިއާގެ ބޯލްޓިކް ޕޯޓް ސިޓީގެ ކްލައިޕީޑާ ޔުނިވަސިޓި ހޮސްޕިޓަލުގައި އެޑްމިޓްކޮށްފައި މިހާރު އޮތް މި މީހާ ބަނޑުގައި ރިއްސާތީ ހޮސްޕިޓަލަށް ގެންދިއުމުން ވެސް ޑޮކްޓަރުން ކައިރީގައި މޮހޮރު ފަދަ ތަކެތި ކައިފައި ހުރި ކަމަކަށް ނުބުނެ އެވެ. އެމީހާގެ ބަނޑުގެ އެކްސްރޭ އިން މޮހޮރުތައް ފެނުމުން ޑޮކްޓަރުންނަށް ވެސް ޝޮކެއް ލިބުނީ އެހެންވެ އެވެ.\nއެ ގައުމުގެ މީޑިއާ ރިޕޯޓުތައް ބުނާ ގޮތުގައި މި ތަކެތި އެމީހާ ކާން ފެށީ މީގެ މަހެއްހާ ދުވަސް ކުރިންނެވެ. އޭނާގެ ބަނޑުން ޑޮކްޓަރުން ނެގި ބައެއް ދަގަނޑު ކޮޅުތަކުގައި 10 ވަރަކަށް ސެންޓިމީޓަރު ހުއްޓެވެ.\n"މިހާ ގިނަ މެޓަލް އޮބްޖެކްޓްސް އިންސާނުންގެ ހަށިގަނޑުން ފެނުމަކީ އާދައިގެ ކަމެއް ނޫން. އާންމުކޮށް މީހުން އަންނަނީ ދަގަނޑު ރުފިޔާއެއް ދިރިގެން ނުވަތަ ޕިން އެއް ފަދަ އެއްޗެއް ދިރިގެން. އަދި ބައެއް ފަހަރު ޖަލުގައި ތިބޭ ބައެއް ގައިދީން ޖަލުން ސަލާމަތްވާން ވެގެން އުލާއި ސަމުސާ ފަދަ އެއްޗެތި ދިރުވާލައިގެން ގެނޭ. ނަމަވެސް މިހާ ގިނަ މޮހޮރު އަމިއްލައަށް ކާލައިގެން އައި މީހަކު މި ނޫނީ ނާދޭ،" މި މީހާގެ ސާޖަރީ ހެދުމުގައި މަސައްކަތް ކުރެއްވި ޑޮކްޓަރަކު ވިދާޅުވެފައި ވެއެވެ.\nމި ދަގަނޑު ސާމާނުތަކުން އެމީހާގެ ބަނޑުގެ އެތެރެ ފަށަލަ ވަރަށް ބޮޑަށް ހުރީ ހަލާކުވެފައި ކަމަށް ވެސް ޑޮކްޓަރުން ބުންޏެވެ. އެހެންވެ އެކްސްރޭގެ އެހީގައި ބަލަމުން ހެދި މި ސާޖަރީ އަށް ތިން ގަޑިއިރު ނެގި ކަމަށާއި ނަސީބަކުން މެޓަލްގެ ހުރިހާ ބާވަތެއް ވެސް ބަނޑުން ނަގައި މުޅިން ސާފު ކުރެވުނުކަމަށް ވެސް ޑޮކްޓަރުން ބުނެފައި ވެއެވެ.\nމި މީހާ މޮހޮރު ފަދަ ތަކެތި ކާން ފެށީ ކީއްވެގެން ކަމެއް އޭނާ ނުބުނެ އެވެ. ބައެއް މީހުން މިފަދަ ތަކެތި ކަނީ ސިކުނޑި ގޯސް ވެގެންނެވެ. ނަމަވެސް މިމީހާ އަކީ ނަފްސާނީ މައްސަލައެއް ހުންނަ މީހެއް ކަމެއް ޑޮކްޓަރުން ބުނެފައެއް ނުވެ އެވެ.


Laam Link Raees Yameen rasmeekoh hulhuvaidhevvaifi\nލާމް ލިންކް ރައީސް ޔާމީން ރަސްމީކޮށް ހުޅުވައިދެއްވައިފި\nލާމް ލިންކް ރޯޑް -- ފޮޓޯ: ލާމް ލިންކް ރޯޑް ޕޭޖް\nލ. ފޮނަދޫން ގަމަށް އެއް ފަހަށް ގުޅިފައިވާ ފޮނަދޫ، އަދި އިސްކަންދަރު ވައިގެ ބަނދަރު ހިމެނޭ ކައްދޫ އާއި ސިނާއީ ރަށް މާންދޫ އަދި ރާއްޖޭގެ އެންމެ ބޮޑު ރަށް ގަން ހިމެނޭ ބޮޑު މަގު، ލާމްލިންކް މިއަދު ރައީސް އަބްދުﷲ ޔާމީން ރަސްމީކޮށް ހުޅުވައިދެއްވައިފި އެވެ.\nމިއަދު މަގު ރަސްމީކޮށް ހުޅުވާފައިވީ ނަމަވެސް މަގު ތަރައްގީކޮށް ނިންމާފައިވަނީ 2016 ވަނަ އަހަރުގެ ތެރޭގަ އެވެ. އަދި އެ މަގު ބޭނުން ކުރާތާ ވެސް ވަނީ ދުވަސްތަކެއްވެފަ އެވެ.\nމަގު ރަސްމީކޮށް ހުޅުވައިދެއްވުމަށްފަހު ރައީސް ވަނީ އެ މަގުން ދަތުރު ކުރައްވާފަ އެވެ. ރައީސް މޮޓޯކޭޑްގައި ވަޑައިގެންނެވިއިރު ސަރުކާރާއި ޕީޕީއެމްގެ އިސް ބޭފުޅުން އަދި ސަޕޯޓަރުން ސައިކަލްތަކުގައި ރައީސްއާއެކު އެ ދަތުރުގައި ބައިވެރިވި އެވެ.\nލާމް ލިންއަކީ ޗައިނާ ސަރުކާރުގެ ހިލޭ އެހީގެ ދަށުން އަޅާ މަސައްކަތެކެވެ. އެއީ 30 މިލިއަން ޑޮލަރުގެ ހަރަދުކޮށްފައިވާ ބޮޑު މަޝްރޫއެކެވެ. މި މަޝްރޫއުގެ މަސައްކަތް ފެށީ 2014 ވަނަ އަހަރުގެ ޑިސެމްބަރު މަހުގެ ތެރޭގަ އެވެ.\nމަސައްކަތް ކުރީ ޗައިނާގެ ޖިއާންޒޫ ޕްރޮވިންޝިއަލް ޓްރާންޕޮޓޭޝަން އިންޖިނިއަރިން ކޯޕަރޭޝަނުންނެވެ. 17 ކިލޯ މީޓަރުގެ މި މަގަކީ މިހާތަނަށް އެ އަތޮޅުގައި ކުރެވޭ އެންމެ ބޮޑު އިންފްރާސްޓްރަކްޗާ މަސައްކަތެވެ.\nރައީސް އަބްދުﷲ ޔާމީން ލ. ގަން ލާމް ލިންކް + ފޮނަދޫ\nލާމް ލިންކް ރަސްމީކޮށް ހުޅުވުން


Dhuniyeyge is safah Dhagandey eriyanudhee hifehehtifai?! | Mihaaru\nދުނިޔޭގެ އިސް ސަފަށް ދަގަނޑޭ އެރިޔަނުދީ ހިފެހެއްޓިފައި؟!\n20 އޯގަސްޓް 2019 - 16:22 112 comments\nމިހާރު ކުޅެމުން އަންނަ ކުޅުންތެރިންގެ ތެރެއިން ބައިނަލްއަގްވާމީ އެންމެ ގިނަ ގޯލް ޖެހި ކުޅުންތެރިންގެ ލިސްޓުގައި ރާއްޖޭގައި އަލީ އަޝްފާގް (ދަގަނޑޭ) އޮތީ 10 ވަނައިގަ އެވެ. އެކަމަކު ގައުމީ ޓީމުން މިވަގުތު ދަގަނޑޭ އަށް ޖާގަ ނުދޭތީ އެ ލިސްޓުގައި ކުރިއަށް އަރައި، ކްރިސްޓިއާނޯ ރޮނާލްޑޯ އާއި ލިއޮނަލް މެސީއާ އެއް ސަފެއްގައި ހިމެނުނުގެ ފުރުސަތު އޭނާ އަށް މިވަނީ ގެއްލިފަ އެވެ.\nއެ ލިސްޓުގެ އެއް ވަނައިގައި އޮތީ 158 މެޗުން 88 ގޯލް ޖަހާފައިވާ ޕޯޗުގަލްގެ ރޮނާލްޑޯ އެވެ. ދެ ވަނައިގައި އޮތީ 111 މެޗުން 71 ގޯލް ޖަހާފައިވާ އިންޑިއާގެ ސުނިލް ޗެތުރީ އެވެ. އަދި ތިން ވަނައިގައި އޮތީ 136 މެޗުން 68 ގޯލް ޖަހާފައިވާ އާޖެންޓީނާގެ މެސީ އެވެ.\nދަގަނޑޭ 10 ވަނައިގައި އޮތީ 78 މެޗުން 52 ގޯލް ޖަހައިގެންނެވެ. އެއީ ކޮންމެ މެޗަކަށް 0.67 ގޯލުގެ ނިސްބަތެކެވެ. ރޮނާލްޑޯގެ ނިސްބަތަކީ މެޗަކަށް 0.56 ގޯލެވެ. ޗެތުރީ ކޮންމެ މެޗަކަށް 0.64 ގޯލް ޖަހާފައިވާއިރު މެސީ ޖަހާފައިވަނީ މެޗަކަށް 0.5 ގޯލެވެ. އެހެންވެ މި ހަތަރު ކުޅުންތެރިންގެ ތެރެއިން މެޗުގެ ނިސްބަތުން ލަނޑު ލިސްޓެއް ހަދާނަމަ އެއް ވަނަ ލިބޭނީ ދަގަނޑޭ އަށެވެ.\nއެ ނިސްބަތުން މިދިޔަ އަހަރުގެ ޖެނުއަރީ މަހު އޭނާ އޮތީ ގައުމީ ޓީމަށް އެންމެ ގިނަ ލަނޑު ޖަހައިދިން ކުޅުންތެރިންގެ ލިސްޓުގެ ދުނިޔޭގެ އެއް ވަނައިގަ އެވެ. އެކަމަކު އޭގެ ފަހުން ދަގަނޑޭ އަށް ގައުމީ ޓީމުން ފުރުސަތު ނުދޭން ފެށުމުން ލަނޑުގެ އަދަދު އިތުރުކުރެވޭ ގޮތެއް ނުވީ އެވެ. ދަގަނޑޭގެ ލަނޑު ނިސްބަތަށް ބަލާއިރު، އޭނާ އަށް ފުރުސަތު ދިން ނަމަ ލަނޑު ލިސްޓުގައި ކުރިއަށް އެރުމުގެ ފުރުސަތު ވަރަށް ބޮޑެވެ.\nއިންޓަނޭޝަނަލް ގޯލް ސްކޯރާ ލިސްޓް:\n1 – ކްރިސްޓިއާނޯ ރޮނާލްޑޯ (ޕޯޗުގަލް): 88 ގޯލް\n2 - ސުނިލް ޗެތުރީ (އިންޑިއާ): 71 ގޯލް\n3 – ލިއޮނަލް މެސީ (އާޖެންޓީނާ): 68 ގޯލް\n4 – ނޭމާ (ބްރެޒިލް): 60 ގޯލް\n5 – ޑަވިޑް ވިޔާ (ސްޕެއިން): 59 ގޯލް\n6 – ލުއިސް ސުއަރޭޒް (އުރުގުއޭ): 58 ގޯލް\n7 – ރޮބަޓް ލެވޮންޑޮސްކީ (ޕޮލެންޑް): 57 ގޯލް\n8 - އެޑިން ޖެކޯ (ބޮސްނިއާ): 56 ގޯލް\n9 - ބަދުރް އަލް-މުތަވާ (ކުވޭތު): 55 ގޯލް\n10 – އަލީ އަޝްފާގް (ދިވެހިރާއްޖެ): 52 ގޯލް\nދަގަނޑޭ އަށް ގައުމީ ޓީމު އެންމެ ފަހުން ކުޅުނު ނުވަ މެޗުން ފުރުސަތެއް ނުދެ އެވެ. އެއީ މިދިޔަ އަހަރު އޭޝިއަން ކަޕުގައި ބޫޓާނާ ދެކޮޅަށް ކުޅުނު މެޗާއި ސާފް ސުޒުކީ ކަޕުގައި ކުޅުނު ހަތަރު މެޗާއި މެލޭޝިއާއާ ދެކޮޅަށް ކުޅުނު އެކުވެރިކަމުގެ މެޗަކާއި މި އަހަރު އިންޑިއަން އޯޝަން އައިލެންޑް ގޭމްސްގައި ކުޅުނު ތިން މެޗެވެ. އަދި ވޯލްޑް ކަޕް/ އޭޝިއަން ކޮލިފައިންގައި ގުއާމް އާއި ޗައިނާއާ ދެކޮޅަށް ކުޅެން ނެގި ސްކޮޑުން ވެސް ފުރުސަތު ނުދެ އެވެ.\nދަގަނޑޭ އަށް އެންމެ ފުރަތަމަ ގައުމީ ޓީމުން ކޯޗު ޕީޓާ ސެގާޓް ފުރުސަތު ގެއްލުވާނީ މިދިޔަ އަހަރު ބޫޓާނާ ދެކޮޅަށް ކުޅުނު މެޗުގެ ކުރިން ބޭއްވި ޕްރެސް ކޮންފަރެންސަށް ހާޒިރުނުވުމުން އަދަބެއްގެ ގޮތުންނެވެ. އެކަމަކު އޭގެ ފަހުން އޭނާ އަށް ފުރުސަތު ނުދޭ ސަބަބެއް އޮތީ ނޭގުމެއްގެ ތެރޭގަ އެވެ. ކޯޗު ސެގާޓް އެކި ފަހަރު ދައްކަނީ އެކި ވާހަކަތަކެވެ. އެންމެ ފަހުން ބުނީ ކޮލިފިކޭޝަންތައް އެއްކޮށް ނިމޭއިރު ދަގަނޑޭ އާއި މުހައްމަދު އާރިފް (ބަކާ) ފަދަ ކުޅުންތެރިންގެ 38 އަހަރުވާނެ ކަމަށާއި އެއީ މާދޮށީ އުމުރެއް ކަމަށެވެ.\nއެކަމަކު މިދިޔަ އަހަރު ރާއްޖޭގެ އެންމެ މޮޅު ކުޅުންތެރިޔާ އާއި އެންމެ ގިނަ ލަނޑު ޖެހި ކުޅުންތެރިޔާ އަށް ފުރުސަތު ނުދޭން ޖެހޭ ޓެކްނިކަލް/ ޓެކްޓިކަލް ސަބަބެއް ނެތް ކަމަށް ބައެއް ތަޖުރިބާކާރުން ބުނެ އެވެ. އަދި އެކަމުގެ ފަހަތުގައި އޮތީ ޒާތީ ސަބަބެއް ކަމަށް ވެސް ތުހުމަތުކުރެ އެވެ.\nރާއްޖޭގައި އުފެދުނު އެންމެ މޮޅު ކުޅުންތެރިޔާ ދަގަނޑޭ: ގައުމީ ޓީމުން ފުރުސަތެއް ނެތް. –ފޮޓޯ: ނިޝާން އަލީ/ މިހާރު\nރާއްޖޭގައި އެއް ސީޒަނެއްގައި އެންމެ ގިނަ ލަނޑު ޖެހުމުގެ ރެކޯޑް ވެސް ހަދާފައިވާ ދަގަނޑޭ ވަނީ ރާއްޖޭގެ މޮޅު ކުޅުންތެރިޔާގެ މަގާމް ހަ ފަހަރު ހޯދައިފަ އެވެ. މިދިޔަ ސީޒަނުގައި ނިއު ރޭޑިއަންޓާ އެކު އެސްޓީއޯ މާލޭ ލީގު ކާމިޔާބުކޮށް އަދި ފަހުން ޓީސީ ސްޕޯޓްސް ކްލަބަށް ބަދަލުވެ ދިރާގު ދިވެހި ޕްރިމިއާ ލީގުގެ ޗެމްޕިއަންކަން ހޯދި ދަގަނޑޭ މިދިޔަ އަހަރުގެ އެއް ވަނަ ފުޓްބޯޅަ ކުޅުންތެރިޔާގެ މަގާމް ހޯދީ ތަފާތު ބޮޑުކޮށް 1818 ޕޮއިންޓާ އެކު އެވެ. އަދި ރަންބޫޓު އަށް ވަނަ ފަހަރަށް ހޯދީ ރަން ބޫޓު ދޭ ޕޮއިންޓް ސިސްޓަމަށް ބަލާއިރު 76 ޕޮއިންޓް ހަމަކޮށްގެންނެވެ. ނިއު އަށް އޭއެފްސީ ކަޕްގައި ޖަހައިދިން ހަ ގޯލަށް ވަނީ 18 ޕޮއިންޓް ލިބިފަ އެވެ. ނިއު އަށް މާލެ ލީގުގައި ޖަހައިދިން 14 ގޯލަށް 14 ޕޮއިންޓް ލިބުނުއިރު، ޓީސީ އަށް ދިވެހި ޕްރިމިއާ ލީގުގައި ޖަހައިދިން 22 ލަނޑަށް 44 ޕޮއިންޓް ލިބުނެވެ.\nވެލެންސިއާ، ނިއު، ވީބީ އައްޑޫ އެފްސީ، މާޒިޔާ އަދި ޓީސީ ސްޕޯޓްސް ކްލަބވުގައި ކާމިޔާބު ދުވަސްތަކެއް ހޭދަކޮށްފައިވާ ދަގަނޑޭ ވަނީ ބުރުނާއީ އާއި މެލޭޝިއާ ލީގުގައި ކުޅެފަ އެވެ. މީގެ ތެރެއިން މެލޭޝިއާ ޕްރިމިއާ ލީގުގެ ޗެމްޕިއަން ޕީޑީއާރްއެމް އަށް 2014 ގައި ހޯދައިދީ އެ ގައުމުގެ އެންމެ މޮޅު ބިދޭސީ ކުޅުންތެރިޔާގެ މަގާމް ހާސިލްކޮށްފަ އެވެ.\nއިތުރު ލިޔުންތައް އަލީ އަޝްފާގު (ދަގަނޑޭ) ގައުމީ ފުޓްބޯޅަ ޓީމް ކްރިސްޓިއާނޯ ރޮނާލްޑޯ ލިއޮނަލް މެސީ


Athugulhaalaa Dhivehin, hiy furaala dheefi!\nއެހީ ދިނުމުގެ ކަންކަން ކުރިޔަށްދާނެ ގޮތުގެ މައުލޫމާތު ވޮލަންޓިއަރުންނަށް ދެނީ --\nމާ ދުރުންވެސް މީހުން ކޮތަޅު ކޮތަޅުގައި އެއްޗެހި ހިފައިގެން ކަލާފާނު ސްކޫލަށް މިސްރާބު ޖަހާފައިވާ މަންޒަރު ފެނެ އެވެ. ތުނި ތުނިކޮށް ވާރޭ ވެހި ސްކޫލު ކައިރީ ޓްރެފިކް ޖެހިފައި އޮތަސް އެއިން އެއްވެސް ކަމަކަށް މިރޭ ފަރުވާލެއް ނެތެވެ. ސްކޫލާ ދިމާލަށް ދަ ކޮންމެ މީހެއް އަތުގައި ފޮށިގަނޑެއް ނޫނީ ކޮތަޅެކެވެ. ސްކޫލުގެ އެއް ގޭޓުން ބޭރުގައި އަމީރް އަހްމަދު ސްކޫލާ ހިސާބަށް ބޮޑު ކިޔޫ ހަދާފައި އޮތީ މިއަދު ހިނގި އަލިފާނުގެ ހާދިސާގައި އަނިޔާވެގެން ނޫނީ ހާލުގައި ޖެހުނު މީހުންނަށް އެހީތެރިކަން ފޯރުކޮށްދޭން އަމިއްލަ އަށް ފެނިގެން އައިސް ތިބި މީހުންނެވެ.\nއެކި އުމުރު ފުރައިގެ ދިވެހިން ތިބި އެ ކިޔޫގައި ހުރި ކޮންމެ މީހެއްގެ މޫނުމަތިންވެސް ފެންނަނީ އެހީތެރިކަމުގެ އަތެއް ދިއްކުރަން ކެތްމަދުވެފައި ހުރި މަންޒަރެކެވެ. އެއްބަޔަކު އަންނައުނު ކޮތަޅު ދިނުމަށްފަހު އެނބުރި ދިޔަ އިރު ޒުވާނުންނާއި މެދު އުމުރު ފުރައިގެ ގިނަ މީހުން ވަންނަނީ އެތެރެ އަށެވެ.\nކިޔޫ ހަދައިގެން ލިބޭ އެއްޗެހި ވަކި ތަނަކަށް ގެންދަނީ --\nކޮތަޅުތަކުގައި ގިނަ އަދަދެއްގެ އަންނައުނު އާއްމުންގެ އެހީތެރިކަމާއެކު ފޯރުކޮށްދިން\nމިރޭ މަށަށް ކޮށްދެވޭނީ ކޮން ކަމެއްތޯ ބަލާށެވެ. މިއަދު ހިނގި ބޮޑު އަލިފާނުގެ ހާދިސާގައި ހަތް ގެއަކަށް ގެއްލުންވި އިރު އެ ސަރަހައްދުގައި ތިބި އެންމެންގެ ވަގުތީ ހިޔާ އަކަށް ވީ ކަލާފާނު ސްކޫލެވެ. ސްކޫލުގެ ބޮޑު ހޯލުގައި ހާލުގައި ޖެހުނު އެންމެންހެން ގެނެސް ވައްދާފައި ތިއްބެވެ. މާޔޫސްވެ ގޮތްހުސްވެފައިތިބި ބިދޭސީންނާއި ދިވެހިންގެ އާއިލާ ތަކެވެ. ވަށައިގެން ފުލުހުންނާއި އެމްއެންޑިއެފް މީހުން މަސައްކަތް ކުރަމުން ދިޔަ އިރު މުޅި ސްކޫލު ތެރެ ފުރާލާފައި އޮތީ އިންސާނިއްޔަތަށް މަސައްކަތް ކުރާ ރެޑް ކްރޮސް މީހުންނާއި އަމިއްލަ ފަރާތްތަކުންނެވެ. ސްކޫލަށް ވައްދާ ބަރު ފެންކޭސް ތަކާއި ކޮތަޅު ކޮތަޅުގައި ވެއްދި އަންނައުނުގައި ހުރި އެއްޗެހި އަތުރާ ރީތި ކުރުމުގައި އެމީހުން އަވަދިނެތި އުޅުނީ އެއްވެސް ވަރުބަލިކަމެއް ނެތި އެވެ. އަދި އެ އެއްޗެހި ގެންގޮސް ބޭނުންވެފައި ތިބި މީހުންނަށް ފޯރުކޮށްދިނުމުގައިވެސް ހަރަކާތްތެރި ވީ ވަކި މީހަކަށް ބެލުމެއް ނެތި އެކުއެކީގައެވެ.\nކެއުމުގެ ކަންތައްތަކުގައި ފިހާރަތަކުންގެ މީހުންވެސް އެހީތެރިވި --\nރެޑްކްރޮސްގެ ރަަތް ޖެކެޓުގައި ތިބި މީހުންނާއެކު އަތުގައި "ވޮލަންޓިއާ" ޓޭޕު އަޅައިގެން ތިބި މީހުން އަދި ސްކައުޓު ގްރޫޕްތައް ތިބި މީހުން އެއްކޮށް 200 އަށް ވުރެ ގިނަ މީހުން މިއަދު އެ ސްކޫލުގައި މަސައްކަތް ކުރަން ތިއްބެވެ. ގަޑި އިރަކުން ބްރީފް ކުރަމުން ދިޔަ އިރު ހަރަކާތްތައް އަވަސް ވެފައި ވަރުބަލިކަމެއް ނެތި އެންމެންވެސް މިކަމަށް އައިސް ތިބީ ހެޔޮހިތުން ކަން ހާމަ ވެ އެވެ. މި މަސައްކަތުގައި އުޅުނު މީހުން ވަރުބަލިވެ ކާން ބޭނުންވާ ނަމަ ކެއުމަށާއި ބަނޑުހައިވެގެން ތިބި މަސައްކަތް ނުކުރުމަށް ލީޑް ކުރި މީހުން ބުނަމުން ދިޔަޔަސް އެ ވޮލަންޓިއަރުން ތިބީ ގޮތް ދޫ ކުރާ ގޮތަކަށް ނޫނެވެ. މިއަދު މިއީ އެމީހުންގެ އެހީ ބޭނުން ޖެހިފައި ތިބި މީހުންނަށް ދޭން ޖެހޭ ދުވަހެއް ކަމާއި އިތުރު ކަމަކާ ވިސްނާނީ އަލިފާނުގައި ހާލުގައި ޖެހުނު މީހުންނަށް ބޭނުންވާ އެހީ ދިނުމަށް ފަހު ކަމަށް ބުނަމުން ދިޔަ އެވެ.\nމި މަސައްކަތުގައި މިރޭ 10 އަކުން ފަށައިގެން މަސައްކަތް ކުރަން ހުރި ޒުވާން ފިރިހެނެއް ބުނި ގޮތުގައި، ވޮލަންޓިއާ މަސައްކަތް ކުރާ މީހުން ތިބޭ ގްރޫޕުގައި ޖެހުމުން ކުރަން ހުރި މަސައްކަތްތައްވެސް ދޫކޮށް ވަގުތުން ކަލާފާނު ސްކޫލަށް އައީ އެވެ. އަދި އައި ވަގުތު އާއިލާގެ މީހުން ކައިރީ އަހައިގެން ދެވެން އޮތް އަންނައުނެއް ހިފައިގެން ކޮތަޅަކަށް އަޅައިގެން ގެނައީ ކަމަށް ބުންޏެވެ.\n"ގްރޫޕްގައި އެންމެ ފުރަތަމަ ޖެހީ އަސްލު. އެއީ ހަމަ ވޮލަންޓިއާސް ތިބޭ ގްރޫޕެއް. ދެން ހަމަ އަންހެނުން ކައިރީ ބުނީ ނެތްހޭ އެއްޗެއް. ހެދުމެއް ވިޔަސް ފައިވާނެއް ވިޔަސް މިވަގުތު ދެވެން އޮތް އެއްޗެއް ދޭން ބޭނުންވި. އަހަންނާއި އަންހެނުން ކޮތަޅެއް ހަދައި ކަޒިންސް ކައިރީ ވެސް އަހައިގެން ވީހާވެސް ގިނަ އެއްޗެހި ނަގައިގެން ޕެކް ކޮށްގެން ގެނައީ. ގެނެސްފަ މިތަނަށް ހަވާލުކޮށްފަ މިހާރު މަސައްކަތް ކުރަނީ މި. ދެވެން އޮތް ހެލްޕެއް ދޭނަން" ވޮލަންޓިއާ މަސައްކަތް ކުރަން ހުރި ފިރިހެނެއް ކިޔައިދިނެވެ.\nޒުވާނުންގެ އިތުރުން ސްކޫލް ސަރަހައްދުގައި މެދު އުމުރު ފުރައިގެ އެތައް ބަޔަކުވެސް މަސައްކަތް ކުރާތަން ފެނެ އެވެ. ކޮތަޅާއި ފޮށިތަކުގައި ގެންނަ ހެދުންތައް އަންހެން ފިރިހެން ވަކިކޮށް އެ އެއްޗެހި އަތުރާ ބޭނުންވާ ފަރާތްތައް ދިނުމުގައި ގްރޫޕްތަކަށް ބަހާލައިގެން ހަރަކާތްތެރިވީ ފުރިހަމަ އިންތިޒާމާއެކު އެވެ.\nވޮލަންޓިއަރުންގެ ބޮޑު ގްރޫޕް ލީޑް ކުރަން ހުރި ދެތިން މީހަކު ބުނި ގޮތުގައި ކުއްލިއަކަށް މިކަހަލަ ކަމެއް ވެދާނެ ކަމުގެ އެލާޓްގައި އަބަދުވެސް ތިބޭ ކަމަށެވެ. އަދި އެހާ ގިނަ މީހުން އެއްފަހަރާ އައިސް މަސައްކަތް ކުރަން ބުނުމުން ބުނެދޭންވެސް ނޭނގޭ ވަރުގެ އުފާވެރިކަމާއި ހިތްހަމަޖެހުމެއް ލިބޭ ކަމަށާއި ކިތަންމެ ކުޑަ ނަމަވެސް ހުރިހާ އެންމެންގެ މަސައްކަތް ބަލައިގަންނަ ކަމަށް ބުންޏެވެ.\nޑިޒާސްޓާގެ ސްޓާފުން އެހީތެރިވަނީ --\nމިއަދުގެ ހާދިސާގައި ހާލުގައި ޖެހިގެން 100 އަށްވުރެ ގިނަ މީހުން ކަލާފާނު ސްކޫލަށް ވައްދާފައި ތިބި އިރު އެމީހުންނާ އެންމެ ގާތުން ހަރަކާތްތެރިވީ ދިވެހިންނެވެ. ބޭނުން ޖެހުނު ވަގުތު އަތުގައި ހިފައިގެން އޯގާތެރިކަމާއެކު ވަކި އުމުރެއް ނުބަލަ އެމީހުންގެ ހާލަތު ދެނެގަތެވެ.\nއެހީއަށް ގޮވާލިތާ މަދު އިރުކޮޅެއްގެ ތެރޭގައި ދިވެހިންގެ ދީލަތިކަން ކަލާފާނު ސްކޫލަށް ބަންޑުންވި އެވެ. ދެން ހެވޭ، މިހާރު މާ ގިނަވެއްޖެއޭ ބުނަންޖެހޭ މިންވަރަށެވެ. ގައިމުވެސް އެތަނުގައި މިރޭ އުޅުނީ ސެލްފީ ނަގާކަށް ނޫނެވެ. ކޮފީ ނުބޮވިގެން އުޅުނު މީހަކު ވެސް ނުދެކެމެވެ. ކަލާފާނު ސްކޫލުން މިރޭ ފެނުނީ ދީލަތިކަމާއި، އެހީތެރިކަމާއި، އޯގާތެރިކަމާއި އެއްބައިވަންތަކަމުގެ ދިވެހިވަންތަ ހަގީގީ ރަމްޒެކެވެ.\nބޮޑު އަލިފާނުގައި މީހުން ސަލާމަތްކުރި ސިފައިންނަށް މެޑަލް


Cabinet gai harukashi fikuruge meehun eba thibi: Adam Shareef Umar\nކެބިނެޓްގައި ހަރުކަށި ފިކުރުގެ މީހުން އެބަތިބި: އާދަމް ޝަރީފް\nއާދަމް ޝަރީފް އުމަރު: ސަރުކާރުގެ ކެބިނެޓްގައި ހަރުކަށި ފިކުރުގެ މީހުން އެބަތިބި ކަމަށް ވިދާޅުވި -- ފޮޓޯ: އަވަސް\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހްގެ ކެބިނެޓްގައި ހަރުކަށި ފިކުރުގެ މީހުން އެބަތިބި ކަމަށް ކުރީގެ ޑިފެންސް މިނިސްޓަރު އާދަމް ޝަރީފް އުމަރު ވިދާޅުވެއްޖެ އެވެ.\nއަވަސް އަށް މިއަދު ދެއްވި އިންޓަވިއުއެއްގައި މަޑުއްވަރީ ދާއިރާގެ މެންބަރު ކަންވެސް ކުރައްވަމުން ގެންދަވާ އާދަމް ޝަރީފް ވިދާޅުވީ ހަރުކަށި ފިކުރުގެ މީހުން ރާއްޖޭގައި އިތުުރުވަމުންދާ ކަމަށެވެ. އެފަދަ މީހުންގެ މައްސަލަތައް ހައްލުކުރުމަށް ކުރީގެ ރައީސް އަބްދުﷲ ޔާމީންގެ ސަރުކާރުގައި ވަރަށް މުހިއްމު ވަރަށް ރަނގަޅު މަސައްކަތް ތަކެއް ކޮށްފައިވާ ކަމަށެވެ.\nނަމަވެސް ރައީސް އިބްރާހީމް މުހައްމަދު ސޯލިހް ވެރިކަމާ ހަވާލުވެވަޑައިގަތުމަށްފަހު ދައުލަތުގެ އިސް ބައެއް މަގާމުތަކަށް ހަރުކަށި ފިކުރު މީހުން އައްޔަންކުރައްވާފައިވާ ކަމަށްވެސް ތުހުމަތުކުރެއްވި އެވެ. ވަކިން ހާއްސަކޮށް ރައީސް ސޯލިހްގެ ކެބިނެޓްގައި ހަރުކަށި ފިކުރުގެ މީހުން އެބަ ތިބި ކަމާއި ހޯމް މިނިސްޓްރީގައި ވެސް އެފަދަ ބަޔަކު ތިބި ކަމަށް ވިދާޅުވި އެވެ. އެއީ ކަންބޮޑުވާން ޖެހޭ ކަމެއް ކަމަށް ވިދާޅުވި ނަމަވެސް ހަރުކަށި ފިކުރުގެ މީހުންގެ ގޮތުގައި މަގާމުތަކުގައި ތިބި ބައެއްގެ ނަމެއް ވިދާޅުވެފައެއް ނުވެ އެވެ.\nއާދަމް ޝަރީފް ވިދާޅުވީ ޓެރަރިޒަމާއި ހަރުކަށި ފިކުރުގެ ނުރައްކާ ރާއްޖެއަށް ބޮޑުވަމުން ދަނީ ސަރުކާރުގެ ސިޔާސަތު ތަކުގެ ސަބަަބުން ކަމަށެވެ. އަދި އެކަމުގެ ޒިންމާ ނަގަންޖެހޭނީ އެމްޑީޕީން ލީޑް ކުރާ މިހާރުގެ ސަރުކާރުން ކަމަށްވެސް ވިދާޅުވި އެވެ.\nޓެރަރިޒަމް ފަތުރާ މީހުން ސަރުކާރުގައި ތިބި ކަމަށް ވިދާޅުވެ ފުރަތަމަ ސަރުކާރުގެ އެތެރެ ސާފުކުރުމަށް ވެސް އާދަމް ޝަރީފް ވަނީ ގޮވާލައްވާފަ އެވެ. މިސަރުކާރުގެ ބައެއް މަގާމުތަކުގައި ހަރުކަށި ފިކުރުގެ ބަޔަކު ތިބި ކަމަށް ރައީސް މުހައްމަދު ނަޝީދު ވެސް ވިދާޅުވެފައިވާތީ އޭނާގެ ތުހުމަތުތަކަށް އިތުރު ބާރެއް ލިބޭ ކަމުގައިވެސް އާދަމް ޝަރީފް ވަނީ ވިދާޅުވެފަ އެވެ.\n"ހަރުކަށި ފިކުރަށް ފާޅުގައި ތާއީދު ކުރާ މީހުން ކެބިނެޓްގައި ބަހައްޓައިގެން އެ ތިބީ. ގައުމުގެ ކަންކަން ހައްލު ނުކުރަން ވެގެން ހަރުކަށި ފިކުރުގެ ވާހަކަ ދައްކަނީ ބަހަނާ އަކަށް" އާދަމް ޝަރީފް ވިދާޅުވި އެވެ.\nރައީސް ނަޝީދު އިންޑިއާގެ ނޫހަކަށް ދެއްވި އިންޓަވިއުއެއްގައި ރާއްޖޭގެ ހޯމް މިނިސްޓްރީ އަދި ސަލާމަތީ ހިދުމަތްދޭ އިދާރާ ތަކުގައި ހަރުކަށި ފިކުރުގެ މީހުން މަސައްކަތް ކުރަމުންދާ ކަމަށް ވިދާޅުވެފައި އެވެ.\nރައީސް ނަޝީދު ވިދާޅުވީ އެންމެ ފުރަތަމަ ކުރަންވީ ކަމަކީ އެ މުއައްސަސާތައް އިސްލާހުކޮށް ރާއްޖޭގެ ދައުލަތުގެ ތެރެއިން އެހެން އަޑީ ދައުލަތެއް މަސައްކަތްކުރަމުން ނުދާކަން ކަށަވަރުކުރުން ކަމަށެވެ.\nއެމްޑީޕީ ރައީސް މުހައްމަދު ނަޝީދު ޕީޕީއެމް + ރައީސް އިބްރާހިމް މުހައްމަދު ސޯލިހު އަދާލަތު ޕާޓީ ކެބިނެޓް އާދަމް ޝަރީފު އުމަރު އިމްރާން އަބްދުﷲ މިނިސްޓްރީ އޮފް ހޯމް އެފެއާޒް ހައްދުފަނައެޅުން